(29 އެޕްރިލް 2019 އާ ގުޅޭ)\n"އަސްލުވެސްތަ..........އެކަމަކު މަންމަ ހީކުރަނީ ތިންމަސްވުމުން ވަޒީފާ ދާއިމީ ވާނެކަމަށް........" ވަސީމާ ބުނެލިއެވެ.\n"އަދި ކިރިޔާ ލިޔުން ހަވާލުކުރީ" މަންހާ މަޑުމަޑުން ބުނެލިއެވެ. އޭނައަށް އޭގެ މާނައަކީ ކޮބާކަން އެނގެއެވެ. އަވަސް އަވަހަށް ކޮޓަރިއަށް ދިއުމަށް ސިޑިއާއި ދިމާލަށް ހިނގައިގަތެވެ.\n"މިހާރު ކިހިނެތްވީ؟" ވިޝާލް އަހާލިއެވެ.\n"އަހަރެން އޮފީހަށް ގުޅާފަ އެބަ އަންނަން.........." މަންހާ ބުނެލިއެވެ. ވިޝާލް އޭނަގެ ފަހަތުން ދާންވެގެން އުޅުނެވެ. އެކަމަކު މިފަހަރު މަންހާ އެކަން މަނާ ކުރިއެވެ. އަދި ވަރަށް އަވަހަށް އޭނަ މިއަންނަނީ ކަމުގައި ބުންޏެވެ.\nމަންހާ ކޮޓަރިއަށްވަތްގޮތަށް ރީތިވާ މޭޒުމަތީގައި އޮތް ފޯނުނެގިއެވެ. އަދި ފޯނު އޮންކޮއްލުމާއިއެކު ދާއިންގެ ނަންބަރަށް ގުޅާލިއެވެ. އޭނަގެ ހިތުގެ ހިނގުން އަވަސްވެފައިވެއެވެ.\n"ހެލޯ..............ހެލޯ............މަންހާ............" ދާއިން ދެތިންފަހަރު ހެލޯއޭ ބުނުމުންވެސް މަންހާގެ އަޑު ނީވުމުން އޭނަގެ ނަމުން ގޮވާލިއެވެ. މަންހާއަށް ހީވީ އޭނަގެ ގަޔަށް މީހަކު ފިނިފެންއެއްޗެއް އޮއްސާލިހެނެވެ.\n"ހެލޯ..........ލެޓާ ލިބިއްޖެ........އެކަމަކު......" މަންހާ މަޑުމަޑުން ވާހަކަދެއްކިއެވެ.\n"އެކަމަކު ކިހިނެތްވީ، އެނިންމުން ކަމުނުދަނީތަ؟" ދާއިން އަހާލިއެވެ.\n"ނޫން" މަންހާގެ ޖަވާބު ކުރެވެ. އެކުން އޭނަހުރީ ވަރަށް ފިނިވެފައެވެ. ދާއިންގެ އަޑުގައި ކުރިއަށްވުރެވެސް ގާތްގޮތެއް ހުރިކަން އޭނައަށް ފާހަގަކުރެވުނެވެ.\n"އަހަންނާ ބައްދަލުކޮއްފާނަންތަ.........." ދާއިން އަހާލިއެވެ.\n"ހޫމް.......އޮފީހަށް ދާންވީތަ؟" މަންހާ އަހާލިއެވެ.\n"ނޫން........ނޫން..........އަހަރެން މަންހާ ބަލާދަންތަ" ދާއިން ބުންޏެވެ. މަންހާ އެއްބަސްވުމާއިއެކު އޭނަ ފަނަރަވަރަކަށް މިނެޓުތެރޭ މަންހާ ބަލާ އެބަދަން ކަމުގައި ބުނެފޯނުބޭއްވިއެވެ. މަންހާއަށް ފޯނާ ދިމާލަށް ބަލާލެވުނެވެ. އަދި ތިރީ ތުންފަތުގައި ދަތްއަޅާލަމުން ފޯނުގެނެސް މޭގައި ޖައްސާލެވުނެވެ. ވާންމިއުޅެނީ ކިހނެތްބާއޭ މަންހާގެ ހިތަށް އަރަމުންދިޔައެވެ. ދާއިންވެސް އޭނަދެކެ ލޯބިވޭބާއޭ އޭނަގެ ހިތަށް އަރަމުންދިޔައެވެ. އިރުކޮޅަކު ހުރުމަށްފަހު އަވަސް އަވަހަށް އަލަމާރި ހުޅުވާލިއެވެ. ދާއިންއަށް އެންމެ ކަމުދާނީ އޭނަ ކިހިނެތްހުރީމަ ބާއޭ ހިތަށް އަރަމުންދިޔައެވެ. ރަސްމީކޮށް އޮފީހަށް ދާއިރު ލާފަދަ ހެދުމެއް ލުމުންތޯ ނޫނީ އޭނަ އާދައިގަ އުޅޭއިރު ލާފަދަ ހެދުމެއް ލުމުންތޯ އަމިއްލަ ނަފްސާ ސުވާލުކުރަމުންދިޔައެވެ. އަތްމަތި އަވަސްކޮއްލާފައި އެކިއެކި ހެދުންތައް އަލަމާރިންނެގިއެވެ. އަދި ލޯގަނޑު ކުރިމަތީ ހުރެގެން ފަރިބަލަމުން ދިޔައެވެ. ވިޝާލް އެކޮޓަރިއަށް އައީ މަންހާ އެހެންއުޅެނިކޮށެވެ.\n"ތީ އަވަސް ކޮއްލައިގެން މިއަންނަނީއޭ ބުނި މީހާ........." ވިޝާލް ބުނެލިއެވެ.\n"ސޮރީ، އަހަރެން ވަރަށް އަވަހަށް ތަނަކަށް ދާންޖެހިގެން މިއުޅެނީ.........ހޭ ވިޝާލް، ކެޝުއަލްތަ ނޫނީ އޮފީޝަލް ހެދުމެއްގަ އަހަރެން ހުންނަ އިރުތަ ރީތީ............" މަންހާ ވިޝާލްގެ ކައިރީ އަހާލެވުނެވެ. އޭނަ ފުންކޮށް މަންހާއަށް ބަލާލިއެވެ. އަދި ހިނިތުންވެލިއެވެ.\n"އަހަންނަށް މަންހާ ކަމުދޭ ކޮންމެ ހެދުމެއްގަ ހުއްޓަސް..........." ވިޝާލް ބުނެލިއެވެ.\n"ސީރިއަސްކޮށްބުނެބަލަ، އެހާ ޓައިމެއްނެތޭ.........." މަންހާގެ ކެތްތެރިކަން ކުޑަވެފައިވާވަރު ވިޝާލްއަށް ފެނުނެވެ.\n"އޮފީހަށް ނުދަންޏާ ކީއްކުރަން އޮފީޝަލްވަނީކީ، ބީ ކެޝުއަލް، މަންހާގެ ޔުނީކް ސްޓައިލްގަ ހުރޭ.......ދެން ބުނެބަލަ، ކޮންތާކަށް ދާންތަ ތިއުޅެނީ، އަހަރެން ކިހާ ފޫހިވާނެ.................ހީކޮއްގެން މިހިރީ މިއަދު މަންހާ އާއިއެކު ވަގުތު ހޭދަކޮއްލަން ލިބޭނެކަމަށް..........." ވިޝާލް ބުނެލިއެވެ.\n"މީ ހަމަ ކުއްލިއަކަށް ހަމަޖެހުނު ކަމެކޭ........ސޮރީ...........އަހަރެން ގެއަށް އައިސް ވިޝާލްއަށް ގުޅާނަން، ހަވީރު ދުއްވާލަންދާންވާނެ ދޯ.............." މަންހާ ކުޑަކުއްޖަކު ރުއްސާފަދައިން ވިޝާލްގެ ހިތްހަމަޖައްސާލަދޭން އުޅުނެވެ.\nމަންހާ ރީތިވެ ނިމެންދެންވެސް ވިޝާލްއިނީ އެކޮޓަރީގައެވެ. މަންހާގެ ހަރަކާތްތަކަށް ބަލަންށެވެ. މަންހާގެ ރީތިކަމަށް ހިތާ ހިތާ ތައުރީފުކުރަމުންނެވެ. ރީތިހާ އެއްޗެއްސަކީ އެންމެނަށް އަތްލުމުގެ ފުރުޞަތުލިބޭނެ އެއްޗިއްސެއްނޫންކަން އަމިއްލަ ނަފްސަށް ވިސްނާދެވޭތޯ ވިޝާލް މަސައްކަތް ކުރެއެވެ.\n"މަންހާ ދާންބޭނުންވާ ތަނަކަށް އަހަރެން ގެންގޮސްދެންތަ.........." ވިޝާލް ބުނެލިއެވެ.\n"އަހަރެން ބަލާ އެބައާދޭ.........." މަންހާ ލޯގަނޑު ކުރިމަތީ ހުރެ ބުނެލިއެވެ. ވިޝާލްއަށް ހީވީ އޭނަގެ ހިތުގައި މީހަކު ހިފާ ފިތާލިހެނެވެ. މަންހާ ބަލާ އަންނަވަރުގެ މީހަކީ ކާކުތޯ އޮޅުންފިލުވަން ވަގުތުން ބޭނުންވިއެވެ. ވިޝާލްއަށް މަންހާގެ އެނދުންތެދުވެވުނެވެ. މަންހާގެ ހަރަކާތްތައް ވިޝާލްއަށް ނަގައިގަނެވުނީ ދެނެވެ. މަންހާގެ ހަޔާތަށް ޚާއްޞަމީހަކު އައިސްފިކަން ވިޝާލްއަށް އިޙްސާސްވި ހިނދު މުޅިކޮޓަރިވެސް އެނބުރިގަތްހެން އޭނައަށް ހީވިއެވެ. ނޭވާލުމަށްވެސް އުނދަގޫވެގެންދިޔައެވެ. މަންހާ އޭނައަށް އެއީ ކާކުކަން ސިއްރުކުރަނީ ކީއްވެބާއޭ އޭނަގެ ހިތަށް އެރިއެވެ. އަނެއްކާ މަންހާ އޭނަވެސް ބޭނުންވަނީ ބާއޭ ވިޝާލްގެ ހިތަށް އަރަމުންދިޔައެވެ.\n"ވިޝާލް........ހިނގާ ތިރިއަށްދާން........" މަންހާ ވިޝާލްއަށް ގޮވާލަމުން ބުނެލިއެވެ. ހިޔާލުތަކުގެ ތެރޭ ފިތިބާރުވަމުންދިޔަ ވިޝާލްއަށް ފުންނޭވާއެއް ބޭރުކޮއްލެވުނެވެ. އަދި މަންހާއަށް ބަލަމުން އޭނަގެ ފަހަތުން ނުކުތެވެ.\nމަންހާގެ ފޯނުގެ ފުރަތަމަ ރިންގާއިއެކު އޭނަ ފޯނުނެގިއެވެ. އޭނަ ދެން ބަލާލީ ވަސީމާ ކޮބާތޯއެވެ. މަންހާ ފޯނު ބާއްވަމުން ވަސީމާގެ ކޮޓަރީގައި ޓަކިޖަހާލާފައިވަނެވެ.\n"މަންމާ އަޅުގަނޑު އޮފީސްކަމަކު ބޭރަށް ގޮސްފަ އެބައަންނަން" މަންހާ ބުނެލިއެވެ. ވަސީމާހުރީ މަންހާގެ އޮފީހުން ލިބުނު އުފާވެރި ހަބަރާއިއެކު ހިތްހަމަޖެހިފައެވެ. އެހެންވެ ފަސޭހަކަމާއިއެކު އެކަމަށް އެއްބަސްވެއްޖެއެވެ.\nވަސިމާގެ ކޮޓަރިއަށް މަންހާ ވަތްވަގުތު ވިޝާލް އެގެއިން ނުކުތީ ގެއަށް ދިއުމަށެވެ. އެވަގުތު ގޭދޮރުމަތީ ކަހަލަ ގޮތަކަށް އޮތް ކަޅުކުލައިގެ ކާރު ވިޝާލްއަށް ފެނުނެވެ. އޭނަ އެކާރަށް ބަލަމުންގޮސް އޭނަގެ ކާރަށް އެރިއެވެ. އަދި ދުއްވާލުމުގެ ބަދަލުގައި މަޑުކޮއްލައިގެން ހުރީ މަންހާ ނުކުންނާނެ އިރަކަށެވެ.\nމަންހާ ގެއިން ނުކުތުމަށް ދޮރާ ހަމައަށް އައިސްފަވެސް ހުއްޓުނެވެ. ފުންނޭވާއަކާއިއެކު ދެލޯމަރާލީ މީހާ ހަމަޖެހިލުމަށެވެ. އަދިވެސް އެއްފަހަރު އޭގެ އަމިއްލަޒާތަށް ދޫކޮށްލެވިފައިވާ މަންހާގެ ދިގު އިސްތަށިގަނޑު ރަނގަޅު ކޮއްލަމުން ދޮރުން ބޭރަށް ފުރަތަމަ ފިޔަވަޅު އެޅިއެވެ. އެޅި ފުރަތަމަ ފިޔަވަޅުންވެސް ދާއިންގެ ކާރު ފެނިއްޖެއެވެ. ކިތަންމެ މީހާ ހަމަޖެހެން މަސައްކަތްކުރިކަމުގައި ވިޔަސް، މަންހާ ދާއިން އާއި ގާތްވަމުން ދާކަން ސިކުނޑި އަންގާދެމުންދިޔައެވެ. އެކަމުގެ ސަބަބުން އޭނަގެ އަތްފައި ފިނުވުމާ ހިތްއަވަސްވުން ފަދަ ކަންތައްތައް އިޙްސާސް ކުރެވެމުންދިޔައެވެ. މަންހާ ކާރުގެ ކުރީ ދޮރުފަތާއި އަރާ ހަމަވިއިރަށް އެދޮރުފަތް ހުޅުވިގެންދިޔައެވެ. މަންހާ އެރުމުގެ ކުރިން ދާއިންއަށް ބަލާލިއެވެ. އޭނަގެ ތުންފަތުގައި ލުއި ހިނިތުންވުމެއްވިއެއްކަމަކު އެދެލޮލުން ބުނަމުންދިޔަ އެއްޗެއް ނަގައިގަތުން އުނދަގޫވިއެވެ. އަރިކޮއްލެވިފައިވާ ބޮލާއިއެކު މަންހާއަށް ބަލަހައްޓައިގެން އިނީ އޭނަ އަރާނެ އިރެއްގެ އިންތިޒާރުގައިކަން ގައިމެވެ. މަންހާ ހިނިތުންވެލަން މަސައްކަތްކުރަމުން ކާރަށް އެރިއެވެ.\nދުރުނޫން ހިސާބަކު ކާރުގައި މަޑުކޮއްލައިގެން އިން ވިޝާލްއަށް ހުރިހާ މަންޒަރެއް ފެނުނެވެ. މަންހާ އެރި ކާރު ދުއްވާލުމާއިއެކު އެކާރުގެ ފަހަތުން އޭނަވެސް ކާރު ދުއްވާލިއެވެ. އަދި މަންހާއަށް ނެގޭނޭގޮތަށް މަޑުމަޑުން އެކާރަށް ފާރަލަމުން ދިޔައެވެ.\nދާއިން މަންހާއަށް ދޭތެރެ ދޭތެރެއިން ބަލާލައެވެ. މަންހާ އޭނަގެ އަތުގައި އޮތް ކުޑަދަބަހުގައި ބާރަށް ހިފަހައްޓާލައިގެން އިނެވެ. ކާރުގެ އެސީއިނީ މަންހާ އާއި ދިމާލަށްކަމުން އޭނަގެ ކޯތާފަތާއި މޫނުގައި ބަސްނާހާބައެއް އިސްތަށިތަށް ގޯނާކުރަމުންދިޔައެވެ. ކާރަށް އެރީއްސުރެ ނޭގޭ ލަދުވެތިކަމެއްވަނީ މަންހާ ވަށާލާފައެވެ. ދާއިންގެ ބަލާލުމުގައި ވަނީ އޭނަ ލަދުގަންނަވާލާ ކަހަލަ ޖާދޫއެކެވެ. ދާއިންއަށް ނޭފަތުގައި މަންހާ ޖަހާފައިވާ ސެންޓުގެ ވަސްޖެހުމާއިއެކުހެން ހަށިގަނޑަށް މަސްތުކަމެއް ވެރިވެގެންދިޔަހެން ހީވިއެވެ. މަންހާ އެއަތުގެތެރެއަށް ގެނައުމަށް އެތަށްފަހަރަކު ހިތަށްއެރިއެވެ. އެހެންނަމަވެސް އެއިޙްސާސްތަކާއި ދާއިން ހަނގުރާމަކޮށް ފަތަހަ ހޯދަމުންދިޔައެވެ. ދެމީހުންކުރެ އެކަކަށްވެސް އަނގައިން ބުނަން ނުކެރިފައި ތިއްބައި ދާއިން ބޭނުންވި މަންޒިލާއި ހަމައަށް އާދެވިއްޖެއެވެ.\nދާއިން ކާރު ޕާކުކޮއްލުމަށްފަހު ފޭބުމުގެ ކުރިން މަންހާއަށް ކާރުން ފޭބިއްޖެއެވެ. އޭނައަށްވަނީ ބުނެދޭންނޭގޭ ގޮތްތަކެއްވެފައެވެ. އެތަށް އަހަރެންވަންދެން އެމީހަކަށްޓަކައި އިންތިޒާރުކުރުމަށްފަހު މިއަދުމީ އެކަމަށް ނިމުމެއްއަންނަން އުޅޭދުވަސްކަން އެނގޭއިރުވެސް މަންހާ އެކަމާ ކަންބޮޑުވަނީ ކީއްވެކަމެއްނޭގެއެވެ. އޭނަ ހުރީ އުފަލުންނެވެ. އެކަމަކު އެކަން ފާޅުކުރާކަށްވެސް ނުކެރެއެވެ.\n"އާދޭ........" ދާއިން އޭނަ ގޮވައިގެން އައީ ރެސްޓޯރެންޓަކަށެވެ. އަދި އެތާ ދޮރުމައްޗަށް އަރާލަމުން މަންހާއަށް އައުމަށް ދިއްކޮއްލި އަތުގެ ތެރެއަށް ދުވެފައި އައިސް ވަނުމަށް މަންހާ ބޭނުންވިއެވެ.\nމައްޗަށް އަރަންއިން ސިޑިން މަންހާ އަރަމުންދިޔައީ ލައިގެން ހުރި ދިގު ސްކާރޓް އެއްއަތުން ކުޑަކޮށް ހިއްލައިލައިގެން ހުރެއެވެ. މަންހާގެ ހަށިގަނޑު ކުއްލިއަކަށް އިތިކޮއްލެވުނީ ދާއިންގެ އަތްތިލަ އޭނަގެ އުނަގަނޑާއި ދިމާލުން އިޙްސާސްކުރެވުމުންނެވެ. އެކަން ދާއިންއަށް އެނގުމާއިއެކު އަވަހަށް އަތްދުރުކޮއްލިއެވެ. އަދި މަންހާ އާއި ދާދި ގާތުގައި ހުރެ ސިޑިންއަރަމުންދިޔައެވެ. ދާއިން ދޮރުހުޅުވާލަފައި ވަތްއިރު އެތަނުގައި އެކަކުވެސް ފެންނާކަށްނެތެވެ. މުޅިންވެސް ވަނީ ހުސްމޭޒުތަކެވެ. ވަށައިގެން ޖަހާފައިވާ ކަޅުބިއްލޫރިތަކުން ބޭރުން އަންނަ މީހުންނަށް އެތެރެނުފެނުނު ކަމުގައިވިޔަސް އެތެރޭގައި ތިބޭ މީހުންނަށް ބޭރުފެންނަމުންދިޔައެވެ. ދާއިން މަންހާއަށް އިށިންނަންވީ މޭޒުދައްކާލިއެވެ. އެވަގުތު އެތަނަށް އައިމީހާ ދާއިން އާއި ސަލާމްކޮއްލީ ހިނިތުންވެލަމުންނެވެ. އެދެމީހުންގެ ހަރަކާތްހުރިގޮތުން ދެމީހުންވެސް އެކަކު އަނެކަކު ދަންނަކަން އެނގުނެވެ. މަންހާ އިށީނދެލަމުން އޭނަގެ އިސްތަށިގަނޑު ފުރަގަހަށްވާގޮތަށް ރީތިކޮއްލިއެވެ. ދާއިން މަންހާގެ ކޮންމެ ހަރަކާތަށް ފޫހިކަމެއްނެތި ބަލަމުންދިޔައެވެ. ދާއިންއަށް މަންހާ އަނގައިން ނުބުނާނެކަން ޔަގީންވުމާއިއެކު ވާހަކަދައްކަންފެށިއެވެ. ކޯއްޗެއްތޯ ގެންނަންވީ އަހާލުމާއިއެކު މަޑުމަޑުން އޮރެންޖް ޖޫސްތައްޓެއްކަމަށްބުނެލިއެވެ. ދާއިން އޭނަގެ ކައިރީގައި ހުރި މީހާއަށް އޯޑާރ ދިނުމަށްފަހު ފޮނުވާލިއެވެ.\n"އަހަރެން ވަރަށް ގުޅިން.......އޮފީހަށްނައީ، ގޭމީހުން މަނާކުރީތަ؟" ދާއިން ވާހަކައެއް ފަށަން މަސައްކަތްކުރިއެވެ.\n"ނޫން، ތިއްތޭ ވަރަށް ރުޅިއައިސްފަ ހުރީ، ފަހުން އޯކޭވެއްޖެ........" މަންހާ ހިނިތުންވެލަމުން ބުނެލިއެވެ.\n"މަންހާ.........އަހަރެންމީ ކާކުކަން އެއްވެސް ވަރަކަށް އެނގޭތަ؟" ދާއިން ކުރިސުވާލުން މަންހާ އޭނައަށް ބަލާލިއެވެ.\n"މާބޮޑު އެއްޗެއް ނޭގުނަސް މިހާރު އެނގޭ މިންވަރުން އަހަންނަށް ފުދޭ" މަންހާ ބުނެލިއެވެ.\n"މިހާރު އެނގޭ މިންވަރަކީ ކޮބާތަ؟" ދާއިން އަނެއްކާވެސް ސުވާލުކުރިއެވެ. އެވަގުތު އެމީހުން އޯޑަރު ދިން އެއްޗެހި ގެނެސްފިއެވެ. ވެއިޓަރު މީހާ ދަންދެން މަޑުކޮއްލުމަށްފަހު މަންހާ ވާހަކަދެއްކިއެވެ.\n"އަހަންނަށް އެނގޭ ދާއިންއަކީ ޒާރާގެ ފިރިމީހާކަން، ތިމީހުންގެ ކައިވެންޏަށް ގިނައަހަރުތަކެއްވެއްޖެކަން............" މަންހާ ބުނެލިއެވެ.\n"އަހަރެންދެކެ ވަރަށް ލޯބިވޭތަ؟" ދާއިންއަހާލިއެވެ. އެއާއެކު މަންހާގެ ކޯތާފަތަށް ޖަނބުކުލަ އަރައިގެންދިޔައެވެ. އަދި އަވަސްއަވަހަށް މޫނު ފޮރުވާލުމަށް އިސްދަށަށް ޖަހާލަމުން ބޯޖަހާލީ އާއެކޭ ބުނުމަށެވެ.\n"މަންހާ..........އަހަންނާ ކައިވެނިކުރާނަންތަ؟" ދާއިން މޭޒުމަތީގައި ބާއްވާލެވިފައި އޮތް އޭނަގެ އަތްތިލަ މަންހާއަށް ދިއްކޮއްލަމުން އަހާލިއެވެ. މަންހާއަށް ދާއިންބުނި އެއްޗެއް އަޑުއިވިފައި އުއްދުއްސައިގަންނަން ބޭނުންވިއެވެ. ކޮންމެ ދެލޯބިވެރިއެއް ކައިވެންޏަކާއި ހިސާބަށްދަނީ ލޯބީގެ އެތަށްމަލެއް ފޮޅުވާ އެތަށްވައުދުތަކެއްކޮށް، ދެމީހުން އެކަކު އަނެކަކަށް އެނގުމުންނެވެ. ނަމަވެސް މަންހާއަށް ކައިވެންޏަކާއި ހަމައަށް ދިއުމަށް ފުރުޞަތު މިލުބުނީ ދެމީހުންދަސްކުރުމަކާއިނުލައެވެ. ދާއިންގެ ދިރިއުޅުމުގައި އޭނަގެ ހަޔާތުގެ ބައިވެރިއަކަށްވުމުގެ ހުވަފެން މަންހާ އަބަދުވެސް ދެކެއެވެ. އެކަމަކު އެކަން ހަގީގަތަކަށް ވެދާނެކަމަކަށް އެއްގޮތަކަށްވެސް ހީނުކުރެއެވެ. މަންހާގެ ދެލޮލުގެ ވިދުންއިތުރުވެގެންދިޔައީ އެދެލޮލުން ވިދާލި ކަރުނަތިއްކާއިއެކުއެވެ.\n"މީ ހަގީގަތެއްތަ............." މަންހާއަށް އަހާލެވުނެވެ. އެއާއިއެކު ދާއިން ހިނިތުންވެލަމުން ބޯޖަހާލިއެވެ. އަދި އަތްކުރިއަށްވުރެވެސް މަންހާއަށް ގާތްކޮއްލީ އެއަތުގައި ދެން ހިފާށޭބުނާފަދަ ގޮތަކަށެވެ. ދާއިންއަށް މަންހާގެ ފެންކަޅިވެގެންދިޔަ ދެލޯފެނި އެހިތަށްވެސް ފުންއަސަރުތަކެއް ކުރުވިއެވެ. މަންހާ އޭނަދެކެ ލޯބިވާވަރު އޭނައަށް ދެނެގަންނަން އުނދަގުލެއްނޫނެވެ. އެހެނީ އޭނަގެ ކޮންމެ ހަރަކާތެއްގައި ދާއިންއަށްޓަކައިވާ ލޯބި އެބަ ރަމްޒުކޮއްދެއެވެ. މަންހާގެ ގަނޑުފެންކޮޅެއްހާ ފިނިވެފައި އޮތް އަތްތިލަ ދާއިންގެ އަތުގެ ތެރެއަށް ލީހިނދު އެއަތްތިލާގައި ދާއިން ހިފާލީވަރަށްވެސް ބާރަށެވެ. ދޫކޮއްނުލާނަމޭ ބުނާކަހަލައެވެ.\n"އަހަންނަށް ފަތަންއެނގުނަސް މަންހާގެ ލޮލުންތިވައްޓާލާ ބޮޑެތި ކަރުނަތިކިތަކުގެ ތެރޭ އަހަރެން ގެނބިދާނެ އެނގޭ...........ނުރޮއްޗޭ އެހެންވީމަ.........." ދާއިން ސަމާސާ ރާގުގައި ބުނެލިއެވެ. މަންހާއަށް ފެންކަޅިވެފައި އިނެއްކަމަކު ހެވުނެއެވެ. ދާއިންވެސް ލުއިލުއި ގޮތަކަށް ހީލިއެވެ.\n"ބޭބެއަށް ނުފެނުންނަމަ މަންހާ އަހަރެންދެކެ ލޯބިވާކަން އަހަރެންކައިރީ ބުނާނަންތަ" ދާއިން އަދިވެސް އިނީ މަންހާގެ އަތުގައި ހިފަހައްޓާލައިގެންނެވެ.\n"ނޫން.............ދާއިންގެ އުފާވެރި ދިރިއުޅުމުގެ ތެރެއަށް ވަންނާކަށް ނުކެރޭނެ...........އަހަރެންގެ ސަބަބުން ދާއިންގެ އާއިލާގެ ތެރޭ ބޮޑެތި މައްސަލަތަކެއް ޖެހޭކަށް ބޭނުމެއްނޫން............." މަންހާ ބުނެލިއެވެ.\n"ތެދަށް ބުނަންޏާ އަހަރެންގެ ދިރިއުޅުމަކީ އެކަނިވެރި ދިރިއުޅުމެއް، ޒާރާއަކީ ބަލި މީހެއް، އޭނަ ރަނގަޅުވާނެ ދުވަހެއްވެސް ނޭގޭ، ޑޮކްޓަރުން ބުނަނީ އޭނަ އަމިއްލައަށް ރަނގަޅުވާންށޭ ޖެހޭނީ...........އަހަރެންގެ ދިރިއުޅުމަށް މިހާ ދުވަސްވަންދެން މީހަކު ނުގެނެސްހުރީ ޒާރާއަށްޓަކައި، އަހަރެން ދެވަނަ ކައިވެންޏެއް ކުރަންވެސް ބޭނުންނުވާތީ..........އެކަމަކު........އަހަރެންގެ ދިރިއުޅުމަށް މިހާރު އިތުރު ބައިވެރިއަކު ބޭނުންވޭ.........މަންހާ އަހަރެންދެކެ ލޯބިވާކަން އެނގުމުން ކުރިއަށްވުރެވެސް ބޮޑަށް އަހަރެންނަށް އެކަމާ ދޭތެރޭ ވިސްނުނު..........އަހަރެން މަންހާއަށް ކައިވެނިކުރަން ނިންމީ ކައިވެނީގެ ބޭރުން އެއްވެސް ގުޅުމެއް ހިންގަން ބޭނުންނުވާތީ............އަހަންނަށްވުރެ މަންހާ ހަގުކަންވެސް އެނގޭ، މަންހާއަށް އެއީ މައްސަލައެއްނޫންކަން އެނގޭތީ އެކަމާ އަހަރެންވެސް ވިސްނަން ބޭނުންނުވީ..........އެކަމަކު އަހަރެން މަންހާއަށް ކައިވެނިކުރަން މިއުޅެނީ ދެއަންބަށް، އަހަންނަށް ޒާރާ ދުރުކޮށެއްނުލެވޭނެ..........." ދާއިންގެ ވާހަކަ މެދުކަނޑާލީ މަންހާއެވެ.\n"އަހަރެން އެއްވެސް ކަމަކަށް ޝަރުތުކުރާކަށް ނެތިން.............ދާއިން އަހަރެން ގަބޫލުކުރާ ކޮންމެ ގޮތެއް އަހަންނަށްވެސް އެންމެ ރަނގަޅު........." މަންހާ ބުނެލިއެވެ.\n"އަހަރެންނަށް މަންހާދެކެ ލޯބި ނުވެވުނަސްތަ.........." ދާއިން ފުންނަޒަރަކުން މަންހާއަށް ބާލަމުން ބުނެލިއެވެ.\n"ހޫމް.......މައްސަލައެއްނެތް...............އެދުވަހަކަށް އަހަރެން އިންތިޒާރުކުރާނަން.............ދާއިން އަހަރެންދެކެ ލޯބިވާނެ ދުވަހަކަށް......." މަންހާ އިރުކޮޅަކު އިސްޖެހިފައި އިނުމަށްފަހު ބުނެލިއެވެ.\n"އެހާވެސް ބޭނުންތަ؟" ދާއިން އަހާލިއެވެ.\n"ހޫމް.........އަހަރެން ދާއިންގެ ކޮންމެ އެދުމެއްވެސް ގަބޫލުކުރާނީ އުފަލުން.........." މަންހާ ޔަގީންކޮއްދިނެވެ.\n"އަހަރެން މަންހާއަށް ދެރަގޮތެއް ނުހަދާނަން............މަންހާގެ ކޮންމެ ނިންމުކަށް އަހަރެން ގަދަރުކުރަން، ޒާރާ އާއި މަންހާ އާއި އެއްވެސް ތަފާތުކަމެއް ނުބަހައްޓާވޭތޯ ވަރަށް މަސައްކަތްކުރާނަން.............މަންހާ އަހަރެން ބޭނުންވާކަމީ އަހަރެން އެކަމާ އުފާކުރާ ކަމެއް، ޝުކުރުވެރިވެސްވަން........ހިތްހަމަ ޖެހިއްޖެ މަންހާ އާއި ވާހަކަދައްކާލެވުނީމަ........އަދި މަންހާގެ ހިތުގަ އޮތްގޮތްވެސް ސާފުވީމަ...........ދެން ބުނެބަލަ، ކޮންއިރަކުން އޮފީހަށް ނުކުންނާނީ، އަހަރެންގެ ކަންތައްތައް ބަލަހައްޓަން މަންހާއަށްވުރެ ކުޅަދާނެ އެހެން ފަރާތެއްނެތް.........މިއައީ ކާއިލް އާއި ހުރިހާ ކަމެއް ހަވާލުކޮއްފަ........" ދާއިން އޭނަ ކުރިމަތީ ހުރި ތަށީގައި އޮތް ޕާންފޮތި ނަގާ ކާލިއެވެ.\n"އިރާދަކުރެއްވިއްޔާ މާދަން އޮފީހަށް ނުކުންނާނަން، ކީއްވެދިން ޕްރޮމޯޝަންއެއް އެއީ........." މަންހާ އަހާލިއެވެ.\n"އަހަރެން މަންހާއަށް ބޭނުންވާކަން އަންގަންވެގެން..........އަހަރެންގެ ޕާރސަނަލް އެސިސްޓެންޓަށް ދެން ދުވަހަކުވެސް އެހެން ކުއްޖަކު ގެންނަން ބޭނުންނުވާތީ......." ދާއިން ހީލަމުން ބުނެލިއެވެ. އޭނަގެ އެފަދަ ބަސްތަކުން މަންހާގެ ހިތަށް ބުނެދޭންނޭގޭހާ ފިނިކަންއިޙްސާސްކުރެވެއެވެ. (ނުނިމޭ)


BREAKING: Hiyaanaathu Ge Thuhumathu Oiy Meehun Ge List Dhiraasaa Kuraa Commitee in Azim Isthiufaa Dhevvaifi - Vaguthu\nޚިޔާނާތުގެ ތުހުމަތު އޮތް މީހުންގެ ލިސްޓު ދިރާސާ ކުރާ ކޮމިޓީން އާޒިމް އިސްތިއުފާ ދެއްވައިފި\nއެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބި އޭގައި ބައިވެރިވި ކަމުގެ ތުހުމަތު އޮތް މީހުންގެ ލިސްޓު ދިރާސާކުރަމުންދާ ޖޮއިންޓް ކޮމިޓީއިން ކަމުން އެމްޑީޕީގެ ޕާލިމެންޓްރީ ގްރޫޕްގެ ލީޑަރު އަދި މެދު ހެންވޭރު ދާއިރާގެ މެންބަރު އަލީ އާޒިމް އިސްތިއުފާ ދެއްވައިފިއެވެ.\nޖުޑިޝަރީ ކޮމިޓީއާއި ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) ހިމެނޭހެން އެކުލަވާލާފައިވާ އެ ކޮމިޓީއިން އާޒިމް އިސްތިއުފާ ދެއްވާފައިވާ ކަން މިރޭ ބޭއްވި އެ ކޮމިޓީގެ ބައްދަލުވުމުގައި ކޮމިޓީގެ މުގައްރިރު އަދި ހިތަދޫ އުތުރު ދާއިރާގެ މެންބަރު އަސްލަމް ހާމަ ކުރެއްވިއެވެ.\nއަސްލަމް ވިދާޅުވި ގޮތުގައި، އާޒިމްގެ ބަދަލުގައި މަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ ގެ ނަން އެމްޑީޕީއިން ހުށަހަޅުއްވާފައިވާތީ އެ ގޮތުގެ މަތިން އާޒިމްގެ ބަދަލުގައި ކޮމިޓީގައި އިންނަވާނީ އީވާއެވެ.\nމީގެ އިތުރުން ކޮމިޓީގެ ނައިބު މުގައްރިރު ކަމުގައި އާޒިމް ހުންނެވުމުން ކޮމިޓީއަށް އާ ނައިބު މުގައްރިރަކު ވެސް ވަނީ ނަގައިފައެވެ. ކޮމިޓީގައި ބައިވެރިވެވަޑައިގެންނެވި 13 މެންބަރުންގެ ވޯޓުން ވަނީ ކޮމިޓީގެ ނައިބު މުގައްރިރަކަށް އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފް އިންތިޚާބު ކުރިއެވެ.\nމި ކޮމިޓީއިން އާޒިމް އިސްތިއުފާ ދެއްވި ސަބަބެއް ނޭނގެއެވެ. އެކަމަކު އަޑު އިވިފައިވާ ގޮތުން ކޮމިޓީގައި ތިއްބެވި އެމްޑީޕީގެ މެންބަރެއްގެ ނަން ވެސް އެ ލިސްޓުގައި އޮތެވެ. ފުރަތަމަ އެ ލިސްޓު ކޮމިޓީގައި ސިއްރު ކުރުމުގެ ވާހަކަތަކެއް އަންނަން ފެށީ ވެސް ކޮމިޓީގެ މެންބަރެއް ނޫނީ މެންބަރަކު އެ ލިސްޓުގައި އޮވެގެނެވެ.\nމި ކަމާ ގުޅޭ ގޮތުން އާޒިމްގެ ބަހެއް ވެސް ލިބޭ ގޮތެއް ނުވެއެވެ.\nއެމްއެމްޕީއާރުސީގެ ބޮޑު ޚިޔާނާތުގެ ތުހުމަތު އޮތް މީހުންގެ ލިސްޓު ރައްޔިތުންގެ މަޖިލީހަށް އެސެޓް ރެކަވަރީގެ ރިޔާސީ ކޮމިޝަނުން ފޮނުވީ މިދިޔަ ބުރާސްފަތި ދުވަހުގައެވެ. އޭގެ ފަހުން އެ ލިސްޓު ދިރާސާ ކުރާނެ ގޮތެއް ކަނޑައެޅުމަށް ބޭއްވި މިއީ ކޮމިޓީގެ ތިންވަނަ ބައްދަލުވުމެވެ. ކޮމިޓީގައި އެމްޑީޕީގެ ބައެއް މެންބަރުން ވަނީ ލިސްޓު އަދި ސިއްރު ކުރަން ހުށަހަޅުއްވައިފައެވެ. އެކަމާ ގުޅިގެން އާންމުންގެ ގިނަ ފާޑުކިއުންތަކެއް ވެސް ވަނީ އަމާޒުވެފައެވެ.\nމެއި 10, 2021 22:26\nމަޖިލީސް މެންބަރު ކަމުންވެސް އިސްތިއުފާދޭންވީ. ލިސްޓުގެ 90 ޕަސަންޓު މީހުންނަކީ އެމްޑީޕީއަށް ނިސްބަތްވާ މީހުން.\nމެއި 10, 2021 22:27\nޙަހަ އެ ސޮރުގެ ނަން އޮތީ ތޯއްޗެއް އެ ލިސްޓްގައި\nތިއުޅެނީ ސީވިޑް މީހަކަށް މިނިސްޓަރުކަން ނުދއވިގެން. އެކިގޮތްގޮތުން މަޅިޖަހަމުން މިދަނީ....\nމެއި 10, 2021 22:45\nލިސްޓްގެ ކުރީގައި އާޒިމް ނަން އޮތީމަ ...\nމެއި 10, 2021 22:47\nތިޔަ އުޅެނީ ޚިޔާތުގެ މައްސަލަ ބަލާ ކަށެއްނޫން.. ވަކި މިނިސްޓަރަކު ވަކިކޮށް އެމިނިސްޓްރީ އަށް ހަތަރު ކަށި މާލޭ މީހަކުލާން...\nމެއި 10, 2021 22:51\nއަނެއްކާ ލިސްޓުގަ ހުރި ނަންތިކުގެތެރޭގަ އާޒިމްގެ ނަމެއްނެތްބާ މީއަޅުގަޑުގެހިތުގަ އުފެދޭ ސުވާލެކެވެ\nމެއި 10, 2021 23:07\nމީހަކު އަނގަ ގަދަވެ މާބޮޑަށް އައްނިޔަށް ހުޝާމަތު ކު ރަމުން ދާ ސަބަބުވެސް ބަލަންޖެހޭ.\nއައްނި މިފަހަރު މޫނަކަށް ކަނދު ރާއަކަށް ނުބަލާނެ. ފީހޮވާލާނެ.\nޢާޒިމްގެ އިތުރުން ޕެޑްމޭން، ދޮންބިލަތް، މިއީ މަޖިލިހުގެ ހާޒި ރީ ވަ ރަށް ރަނގަޅު އިހްލާސްތެ ރި ބޭފުޅުން.\nމެއި 10, 2021 23:31\nމެއި 11, 2021 00:36\nއައި ޑޯނޓް ޓްރަސްޓް ދަޓް ރިޕޯރޓް އެނީ މޯރ\nމެއި 11, 2021 00:55\nއާޒިމު މީ ޗުކުޗުކު ލަށްވާ ލަށްވާ ހިޔާނާތޭ ވަތުބަތާނައޭ ކިޔަމުންދުވިމީހާ އެންމެފަހުން މިސްކިތު ހުޅުޖެހިމީހާއަށް ވީވަރު މިވީ އެމްޑީޕީ މީހުން މިލިސްޓަކު އަދި މީގެދެދުވަސްފަހުން ނުފެންނާނެ ހެކިފޮރުވައިފި ދެންލިސްޓުގެ އެންމެކުރީގައި އޮންނާނީ ރަރައީސްޔާމީން ދެން ޕީޕީ ކުދިން 1000 ޕަސެންޓު ގެރަންޓީ...\nމެއި 11, 2021 02:04\nމެއި 11, 2021 03:43\nބަލައެސޮރުނަންއޮންނާނެދޯ އެލިސްޓުގަ އެހެރީބޮޑުގެއެއް އަޅާފަނޫންތަ ފަހަރެއްގަ އަދީބުބުނެފާނެ އެއީ ޢާޒިމާގެ ވާހަކަބުނަންއުޅެނިކޮށް ބުނެވިފަނަމެކޭ އޭރުންސަލާމަތްވީނު\nމެއި 11, 2021 08:08\n"މި ކޮމިޓީއިން އާޒިމް އިސްތިއުފާ ދެއްވި ސަބަބެއް ނޭނގެއެވެ." ސަބަބު ވަރަށް ސާފު! އޭނާ ގެ ނަން އެ ލިސްޓުގައި އެބައޮތް. އަދިވެސް ތިމަންނާ ވަރު މީހެއް ނެތިގެން މަޖިލިސް ތަޅުމުގައި އަނގަ އަރުވާތި!


Fenigen Midhiyaee MDP Hingaalan Beynun Vaa Varu: Iburey\nފައްޔާޒް އިސްމާއިލްގެ ކެމްޕެއިން މެނޭޖަރު އިބްރާހިމް ވަހީދު\nފެނިގެން މިދިޔައީ އެމްޑީޕީ ހިންގާލަން ބޭނުންވާ ވަރު: އިބުރޭ\n14 މޭ 2022 - 23:54:26\nމިއަދު ނެގިގެން މިދިޔަ އެމްޑީޕީގެ ޗެއާޕާސަންގެ ވޯޓުން ފެނިގެން މިދިޔައީ އެމްޑީޕީ ހިންގާލަން އެ ޕާޓީގެ އާއްމު މެމްބަރުން ބޭނުންވެފައި ތިބި މަންޒަރު ކަމަށް އިކޮނޮމިކް މިނިސްޓަރު ފައްޔާޒް އިސްމާއިލްގެ ކެމްޕެއިން މެނޭޖަރު އިބްރާހިމް ވަހީދު ވިދާޅުވެއްޖެ އެވެ.\nވާދަވެރިކޮށް ކުރިއަށްދިޔަ އެމްޑީޕީގެ އެތެރޭގެ އިންތިހާބުގެ ވަގުތީ ނަތީޖާއިން ދައްކާގޮތުން މި އިންތިހާބު ކާމިޔާބު ކޮށްފައިވަނީ ފައްޔާޒް އެވެ. ފައްޔާޒް އަށް 28،520 ވޯޓު ވަނީ ލިބިފައެވެ.\nތަފާތުބޮޑުކޮށް އިންތިހާބު ކާމިޔާބު ކޮށްފަ ވާއިރު، ފައްޔާޒްގެ ކެމްޕެއިން މެނޭޖަރު އިބުރޭ ވިދާޅުވީ، ފެނިގެން މިދިޔައީ އެ ޕާޓީގެ އާއްމު މެމްބަރުން ފައްޔާޒް އާއި އެކު ޕާޓީ ހިންގާލަން ބޭނުންވެފައި ތިބި މަންޒަރު ކަމަށެވެ. އަދި ފައްޔާޒް ކެމްޕެއިންގައި ހުށަހެޅި ކަންކަމަށް އާއްމު މެމްބަރުން ތާއީދު ކުރާ ކަން މިއަދު ނެގި ވޯޓުން އެނގިގެން ހިނގައްޖެ ކަމަށްވެސް އިބުރޭ ވިދާޅުވިއެވެ.\nއިބުރޭ އިތުރަށް ވިދާޅުވީ، މި އިންތިހާބުގެ ނަތީޖާ މުޅިން އިއުލާން ކޮށް ނިމޭއިރު، 62-65 އިންސައްތައިން ފައްޔާޒް ކުރި ހޯއްދަވާނެކަން މިހާރު ފެންނަ މަންޒަރުތަކުން އަންދާޒާ ކުރެވޭ ކަމަށެވެ. އަދި މި ނަތީޖާއާއި އެކު ކުރިއަށް އޮތް ރިޔާސީ އިންތިހާބު އެމްޑީޕީއަށް ދިފާއު ކުރެވޭނެ ކަމަށްވެސް ވަނީ ވިދާޅުވެފައެވެ.\nފައްޔާޒްގެ އިތުރުން މި އިންތިހާބުގައި ދެން ވާދަ ކުރެއްވީ އިމްތިޔާޒް ފަހުމީ އެވެ. އިމްތިޔާޒް އަށް ލިބިފައިވަނީ، 20،855 ވޯޓެވެ.\nދެ ކެންޑިޑޭޓުންގެ ފަރާތުންވެސް ވާދަވެރި ކެމްޕެއިންތަކެއް ކޮށްފައިވާއިވާއިރު، ދެފެކްޝަނެއްގައި އޮތް އެމްޑީޕީން ފާހަގަކުރަނީ ޕާޓީ ކުރިއަށް އޮތް ރިޔާސީ އިންތިހާބުގައި އޮންނާނެ ގޮތެއް ނިންމުމަށް ވަރަށް މުހިންމު ރޯލެއް އަދާކުރާނެ އިންތިހާބަކަށް މި އިންތިހާބު ވެގެން ދާނެ ކަމަށެވެ.\nއެމްޑީޕީގެ ޗެއާޕާސަން އިންތިހާބު 2022އެމްޑީޕީގެ ޗެއާޕާސަންމިނިސްޓަރ ފައްޔާޒުއިމްތިޔާޒް ފަހުމީ\nއެމްޑީޕީގެ ކަމެއްގައި ފައްޔާޒު އުޅުއްވީ ކޮން އިރަކުތޯ؟\nތިލަފަތަކީ އެއްވެސް މީހެއްގެ ރަމްޒެއް ނޫން\n"އެންމެ ކުދި ވިޔަފަރިތައް މިނިމަމް ވޭޖުން އިސްތިސްނާ ވާނެ"\nމިނިމަމް ވޭޖާއެކު އަގުތައް އުފުލޭނެ: ފައްޔާޒު


FIFA aa dhekolhah dhauvaakuran Blatter thayyaaruvejje | Mihaaru\nފީފާގެ ކުރީގެ ރައީސް ސެޕް ބްލެޓާ.-- ފޮޓޯ: އޭއެފްޕީ\nފީފާއާ ދެކޮޅަށް ދައުވާކުރަން ބްލެޓާ ތައްޔާރުވެއްޖެ\n10 މެއި 2019 - 12:28\nޒިއުރިކް، ސްވިޒަލެންޑް (މެއި 10) - ހަގީގަތާ ހިލާފު ވާހަކަތަކެއް ދައްކައި އޭނާގެ އަގުވައްޓާލާފައިވާތީ ފީފާއާ ދެކޮޅަށް ދައުވާކުރަން ނިންމާފައިވާ ކަމަށް އެ އިދާރާގެ ކުރީގެ ރައީސް ސެޕް ބްލެޓާ ވިދާޅުވެއްޖެ އެވެ.\nބްލެޓާގެ މައްޗަށް ކޮރަޕްޝަނުގެ މައްސަލަތަކެއް ސާބިތުވެ، އޭނާ ވަނީ 2015 ވަނަ އަހަރުން ފެށިގެން އަށް އަަހަރަށް ފުޓްބޯޅައިން ސަސްޕެންޑްކޮށްފަ އެވެ. އަދި ފަހުން އެ ސަސްޕެންޝަނަށް ވަނީ ލުޔެއްދީ ހަ އަހަރަށް ކުޑަކޮށްފަ އެވެ. ފީފާގެ ރައީސްގެ މަގާމަށް އިންފަންޓީނޯ އިންތިހާބުވެވަޑައިގަތީ ބްލެޓާ އިސްތިއުފާ ދެއްވުމުން 2016 ވަނަ އަހަރު ބޭއްވި އިންތިހާބު ކާމިޔާބުކުރައްވައިގެންނެވެ.\nކޮރަޕްޝަނުގެ ގިނަ ތުހުމަތުތަކެއް ބްލެޓާ މައްޗަށް ކުރެވިފައިވާއިރު، ދާދި ފަހުން ފީފާ އިން ވަނީ އިތުރު މައްސަލަތަކެއް މީޑިއާ އަށް ހިއްސާކޮށްފަ އެވެ. އޭގެ ތެރެއިން އެންމެ ގިނަ ބައެއްގެ ލޯ އަމާޒުވީ 2014 ވަަނަ އަހަރު ބްރެޒިލްގައި ބޭއްވި ވޯލްޑް ކަޕަށް ފަހު ބޯނަހުގެ ގޮތުގައި ބްލެޓާ އަށް 12 މިލިއަން ޑޮލަރު ލިބުނު މައްސަލަ އެވެ.\nމިކަމާ ބެހޭގޮތުން ސްވިޒަލެންޑުގެ ނޫހަކަށް ދިން އިންޓަވިއުއެއްގައި ބްލެޓާ ވިދާޅުވީ އޭނާއާ ބެހޭގޮތުން ފީފާއިން ދައްކަމުން އަންނަ ހަގީގަތާ ހިލާފު ވާހަކަތަކަކީ އެ އިދާރާގެ މިހާރުގެ ރައީސް ޖިއާނީ އިންފަންޓީނޯ އިސްވެ ހުންނަވައި ހިންގަވާ ޕްރޮޕަގެންޑާއެއް ކަމަށެވެ.\n"ފީފާގެ ރައީސް އިންފަންޓީނޯ އާއި ފީފާއާ ދެކޮޅަށް ދައުވާކުރަން ނިންމައިފިން. ކޮންމެ ކަމެއްގައި ވެސް ހައްދެއް އޮންނަންވާނެ. މިހާރު ކަންތައްތައް ވަރަށް ގޯސްވެއްޖެ. ފީފާ އިން ތަފާތު ބަޔާންތަކެއްގެ ގޮތުގައި އަހަންނަށް ލިބުނު އާމްދަނީ ކަމަށް ބުނެ ދަނީ ހަގީގަތް އޮޅުވާލަމުން. މިއީ އަހަރެންގެ އަގުވައްޓާލަން ކުރިއަށްގެންދާ ޕްރޮޮޕަގެންޑާ އެއް،" 17 އަހަރު ވަންދެން ފީފާގެ ރައީސްގެ މަގާމު ފުރުއްވި ބްލެޓާ ވިދާޅުވި އެވެ.\nއުމުރުން 83 އަހަރުގެ ބްލެޓާ މައްޗަށް ފީފާ އިން ކުރާ އަނެއް ތުހުމަތަކީ ޕެންޝަނުގެ ގޮތުގައި އެކި ފަރާތްތަކަށް ދެވޭ ފައިސާގައި މަކަރާހީލަތްތަކެއް ހަދާފައިވާ ކަމުގެ ތުހުމަތެވެ. ބްލެޓާ ވިދާޅުވީ ފީފާގެ މިސްރާބު މިހާރު ދަނީ ފުޓްބޯޅަ އަށް ފައިދާ ހުރި ގޮތަށް ނޫން ކަމަށެވެ.\n"އަހަރެންގެ ބަދަލުގައި ފީފާގެ ލީޑަޝިޕަށް އައި ފަރާތްތަކުން ކަންތައްތައް ކުރަނީ އެންމެ ރަނގަޅަކަށް ނޫން. ފީފާ އަކީ ވަރަށް ބޮޑަށް ފައިދާވާ ޖަމިއްޔާއެއް. އެކަމަކު މިހާރު އެ އިދާރާ އަށް ލިބޭ ފައިދާ އިން ދުނިޔޭގެ ފުޓްބޯޅަ އަށް ކުރަނީ ކުޑަ ފައިދާއެއް،" ބްލެޓާ ވިދާޅުވި އެވެ.\nބްލެޓާ އާއި ޕްލެޓިނީ ސަސްޕެންޑްކުރަން ނިންމީ މަގާމުގެ ނުފޫޒު ބޭނުންކޮށްގެން ކޮރަޕްޝަންގެ ގޮތުގައި 1.3 މިލިއަން ޕައުންޑްގެ މުއާމަލާތެއް އެއްބަސްވުމުގެ ބޭރުން ހިންގާފައިވާތީ އެވެ. ޕްލެޓިނީ އަށް 2011 ވަނަ އަހަރު ބްލެޓާ ދިން 1.3 މިލިއަން ޕައުންޑަކީ 1998 އިން 2002 ވަނަ އަހަރާއި ހަމައަށް ޕެލްޓިނީ ފީފާގެ ކޮންސަލްޓަންޓެއްގެ ގޮތުން ކުރި މަސައްކަތުގެ އަގުކަމަށް ބުނި ނަމަވެސް އެކަން އެއްވެސް އެއްބަސްވުމަކުން ފެންނާކަށް ނެތެވެ. އެހެންވެ މި މައްސަލަ ބެލުމަށް ފަހު ފީފާއިން ނިންމީ ޕްލެޓިނީ އާއި ބްލެޓާ ސަސްޕެންޑް ކުރުމަށެވެ.\nއަންނަ މަހު ފަސް ވަނަ ދުވަހު ބާއްވާ ފީފާގެ އިންތިހާބުގައި ވާދަކުރައްވަނީ އިންފަންޓީނޯ ގިނިކަންޏާ އެވެ. އެހެންވެ އިންފަންޓީނޯ އަށް އިތުރު ދައުރެއްގެ ޔަގީންކަން މިހާރު އޮތީ ލިބިވަޑައިގެންފަ އެވެ.\nއިތުރު ލިޔުންތައް ފީފާ ސެޕް ބްލެޓާ


AFC 2020: Group B in semi final ah dhiya furatham team akah feydhoo sports - Hali News\nއައްޑޫ ފުޓުބޯޅަ ޗެމްޕިއަންޝިޕް އަށްވަނަ މެޗް / ހަލި ނިއުސް ފޮޓޯ ޢަލީ ނާސިރު\nއޭއެފްސީ 2020: ގްރޫޕް ބީ ގެ ސެމީއަށް ފޭދޫ ސްޕޯޓްސް\n30 January 2021, 22:42\nއައްޑޫ ފުޓުބޯޅަ ޗެމްޕިިއަންޝިޕްގެ ގްރޫޕް ބީ އިން ސެމީ ފައިނަލުގެ ފުރަތަމަ ޖާގަ ފޭދޫ ސްޕޯޓްސް އިން ހޯދައިފިއެވެ.\nފޭދޫ ސްޕޯޓްސްއިން ސެމީފައިނަލުގެ ޖާގައެއް ކަށަވަރު ކުރީ، އެޓީމާއި މަރަދޫ އެފްސީ އާ މިއަދު ހަވީރު ވާދަކޮށް2ލަނޑު އެއް ލަނޑުން މޮޅުވެގެންނެވެ. މިއާ އެކު ފޭދޫ ސްޕޯޓްސް ގްރޫޕް ސްޓޭޖުގައި ކުޅެންޖެހޭ4މެޗުގެ ތެރެއިން3މެޗުން މޮޅު ވަނީ ސެމީ ފައިނަލުގެ ޖާގައެއް ކަށަވަރު ކޮށްފައެވެ.\nމިއަދު ހަވީރު އައްޑޫ ފުޓުބޯޅަ ސްޓޭޑިއަމުގައި ކުޅުނު މެޗުގެ ފުރަތަމަ ގޯލު ޖަހާފައިވަނީ މަރަދޫ އެފްސީންނެވެ. މި ގޯލު 36 ވަނަ މިނެޓުގައި އެޓީމަށް ކާމިޔާބު ކޮށްދިނީ، ވިޝާމް ހަބީބްއެވެ. މިހާފުގައި މަރަދޫ އެފްސީން ރަނގަޅު ކުޅުމެއް ދެއްކައި ގޯލަށް ހަމަލާތަކެއް ދިން ނަމަވެސް ނިންމައި ލެވޭ ގޮތެއް ވަނީ ނުވެފައެވެ. މި ހާފުގައި ފޭދޫ ޓީމުގެވެސް ހަމަލާތައް މަރަދޫ ގޯލަށް ފޮނުވި ނަމަވެސް، އެޓީމަށް ވެސް ކާމިޔާބު ހަމަލާތަކެއް އުފެއްދޭ ވަރެއް ނުއެއް ނެގެއެވެ.\nމެޗުގެ ދެވަނަ ހާފުގައި، ފޭދޫ ސްޕޯޓްސް އިން ވަނީ ރަނގަޅު ކުޅުމެއް ދައްކައި ފަހަތުން އަރައި ދެ ލަނޑު ކާމިޔާބު ކޮށް މެޗުގެ ލީޑު ނަގާފައެވެ. މެޗުގެ 63 ވަނަ މިނެޓާއި 78 ވަނަ މިނެޓުގައި ފޭދޫ ޓީމަށް ލަނޑުތައް ކާމިޔާބު ކޮށްދިނީ އެޓީމުގެ ޒުވާން ކުޅުންތެރިއާ ޔޫސުފް ސިދާމް އަލީއެވެ. މި ނަތީޖާ ބަދަލު ކުރަން މަރަދޫ ޓީމަށް ފުރުސަތު ލިބުނު ނަމަވެސް ފުރުސަތުތަކުގެ ބޭނުން އެންމެ ރަނގަޅަށް ނުކުރެވެއެވެ.\nމި މެޗުން ފޭދޫ މޮޅުވުމުން އެޓީމަށްވަނީ ކުޅުނު3މެޗުން މޮޅުގެ9ޕޮއިންޓް ލިބިފައެވެ. މި ގުރޫޕުގެ ދެވަނަ މެދުވަލު އެފްސީ ހޯދާފައިވަނީ ކުޅުނު2މެޗުގެ ތެރެއިން އެއް މެޗުން މޮޅުވެ3ޕޮއިންޓް ހޯދައިގެެންނެެވެ. ނަމަވެސް އެޓީމަށް އަދި ބާކީ ދެމެޗު ކުޅެން އެބައޮތެވެ. މަރަދޫ ޓީމު މުބާރާތުން ކަޓާފައިވަނީ އެއްމެޗު ބާކީ އޮވެ3މެޗުން ބަލިވުމާ އެކުގައެވެ.\nމި މުބާރާތުގައި މާދާމާ ކުޅޭނީ، ގްރޫޕް އޭގެ އެފްސީ އަފިރިން އާއި އެފްސީ ޒެފިޔާއެވެ. މި ދެޓީމަށް ވެސް މުބާރާތުގައި ކުރިއަށް ދިއުމުގެ ފުރުސަތު ވަނީ ގެއްލިފައެވެ.


Vote olhuvaali baa?\nލޯކަންކައުންސިލް އިންތިހާބު: ވޯޓު އޮޅުވާލި ބާ؟\n14 އޭޕްރީލް 2021 - 11:52:04\n2020 ވަނަ އަހަރުގެ ލޯކަލް ކައުންސިލް އިންތިހާބާ އަންހެނުންގެ ތަރައްގީއަށް މަސައްކަތް ކުރާ މޮނެޓީގެ އިންތިހާބު މިދިޔަ ހޮނިހިރު ދުވަހުގައި ނިމިފައިވާ އިންތިހާބުގައި ބަހައްޓާފައިވާ 713 ފޮށި ވަނީ ގުނާ ނިމިފައި ކަމަށް އިލެކްޝަން ކޮމިޝަނުން ވާނީ ބުނެފަ އެވެ. ނަމަވެސް ބައެއް ފޮށިތަކުގައި މައްސަލަތައް ފާހަގަވެފައިވާތީ 18 ފޮއްޓެއް ގުނުމުގެ މަސައްކަތް ކުރަމުން އަންނަ ކަމަށް އީސީ އިން ވަނީ އަންގާފަ އެވެ.\nއީސީއިން ބައެއް ފޮށިތަކުގައި މައްސަލަ އުޅޭ ކަމަށް ހާމަކޮސްފައިވާ އިރުގައި އަމިއްލަ ބައެއް ފަރާތްތަކުން އަންނަނީ އިންތިހާބުގައި އެމީހުންގެ ވޯޓު ބަދަލުކޮށްފައިވާ ކަމުގެ ތުހުމަތު ކުރަމުން ނެވެ.\nއެގޮތުން ގއ.ކޮލަމާފުށީގައި ބެހެއްޓުމު މާފަންނު މެދު ދާއިރާގެ ފޮށްޓައް ރަޖިސްޓަރީވެފައިވަނީ ދެ ފަރާތެކެވެ. އަދި އެ ދެމީހުންގެ ތެރެއިން އެކަކު ވޯޓުލާފައިވާއިރުގައި އޭނާގެ ވޯޓު ދީފައިވަނީ އެމްޑީޕީގެ ކެޑިޑޭޓް އަހުމަދު ރިޝްވާނަށް ކަމަށް އީސީގެ ނަތީޖާއިން ހާމަ ވެއެވެ.\nނަމަވެސް އެ ފޮއްޓަށް ވޯޓުލާފައިވާ ފަރާތުން ބުނެފައިވަނީ އޭނާގެ ވޯޓު ވަނީ އިލެކްޝަން ކޮމިޝަނުން އޮޅުވާލާފައި ކަމަށެވެ.\n"ވައްކަން ކުރާ ވަގުން އެގިހާމަވެއްޖެ" ކަމަށާއި އިލެކްޝަން ކޮމިޝަނުން ފާޅުގައި ވަނީ އޭނާގެ ހައްގަށް އަރާފައި ކަމަށް އޭނާ ބުނެފައި ވެއެވެ.\nއޭނާ ބުނެފައި ވަނީ ފާޅުކަން ބޮޑުގޮތަށް ވަރަށް ބަލާފައި އަމިއްލަ އަތުން ހޭބުއްދި ސަލާމަތުން ހުރެ އޭނާ ވަނީ ޕީޕީއެމްގެ ކެނޑިޑޭޓް އަހުމަދު ނަރީޝްއަށް ވޯޓު ލާފައިވާ ކަމަށެވެ.\nނަމަވެސް އީސީ ޝަރީފް ވަނީ އޭނާގެ ވޯޓު "ކޮޅު ގޮހުރަށް" ދުއްވާލާފައި ކަމަށް ބުނެފައި ވެއެވެ.\nމީގެ އިތުރުން ސޮނެވާފުށި ރިސޯޓުގައި ބެހެއްޓުނު ބ.ކަމަންދޫ ފޮށްޓައް ރަޖިސްޓަރީވެފައި ވަނީ އެންމެ ފަރާތަކަށް ވާއިރުގައި އެ މީހާ ބުނެފައި ވަނީ އެއީ އޭނާ ވޯޓުލީ ގޮތެއް ނޫން ކަމަށެވެ. އަދި އޭނާގެ ވޯޓު ވަނީ އޮޅުވާލާފައި ކަމަށެވެ.\nއަމިއްލަ ފަރާތްތަކުން އީސީއަށް ވޯޓު އޮޅުވާލިކަމަށް ބުނެ ގިނަ ތުހުމަތުތަކެއް ކޮށްފައިވާއިރުގައި އިދިކޮޅު ޕީޕީއެމް ޕީއެންސީ ކޯލިޝަނުން ވެސް އަންނަނީ އީސީއަށް ވެރިކަން ކުރާ މައިޕާޓީ އެމްޑީޕީއިން ނުފޫޒު ފޯރުވާ ކަމުގެ ތުހުމަތުތައް ކޮށްފަ އެވެ.\nއެގޮތުން ސަރުކާރުން އިންތިހާބުގެ ނަތީޖާތަކަށް ނުފޫޒު ފޯރުވަމުން އަންނަ ކަމަށާއި ނަތީޖާ ބަދަލުކޮށް މިހާރު ކުރި ހޯއްދަވާފައިވާ ޕީޕީއެމްގެ މެމްބަރުން "ކަޓުވާލަން" މަސައްކަތް ކުރަމުން އަންނަ ކަމުގެ ޝަކުވާތައް ލިބެމުން އަންނަ ކަމަށް އިދިކޮޅު ޕީޕީއެމް ޕީއެންސީގެ ސްޕޯކްސްޕާސަން ހީނާ ވަލީދް ވަނީ ވިދާޅުވެފަ އެވެ.\nއިއްޔެ ވޯޓު އޮޅުވާލި ކަމަށް ބުނެ، ދިއިކޮޅުން އިލެކްޝަން ކޮމިޝަން ދޮށަށް އެއްވެ އިދިކޮޅުން ވަނީ މުޒާހަރާ ވެސް ކޮށްފަ އެވެ.\nއީސީއަށް ވޯޓު އޮޅުވާލާފައިވާ ކަމުގެ ތުހުމަތުކޮށްފައިވާ އިރުގައި އެކަން އެކޮމިޝަނުން ވަނީ ދޮގުކޮށްފަ އެވެ.\nލޯކަލްކައުންސިލް އިންތިހާބުގެ ވޯޓުލުމާއި ވޯޓު ގުނުމުގެ ކަންކަން ކުރިއަށް ދިޔައީ އޮބްޒާވަރުންނާއި، މީޑިއާތަކުގެ ކުރިމަތީގައެވެ. އަދި އިންތިހާބޭ ބެހޭ ގާނޫނާއި، ގާނޫނު އަސާސީން ގާއިމްކޮށްފައިވާ އުންސުރުތަކުގެ ސަބަބުން މި ޒަމާނުގައި ރައްޔިތުންގެ ލޯ ކުރިމަތީގައި ވޯޓެއް އޮޅުވާލަން ވަރަށް ދަތިވާނެއެވެ. ނަމަވެސް އެއީ ނުވާނެކަމެކޭވެސް ނުބުނެވޭނެއެވެ. ނަމަވެސް މިހާތަނަށް އެއްވެސް މީހަކު ވޯޓު އޮޅުވާލިކަން ޔަގީންވާވަރުގެ ހެތްކެއް ހާމަކޮށްފައެއް ނެެތެވެ.


"BioNTech vaccinah aa virus gudaa kameh adhi neygey"\n"ބަޔޮންޓެކް ވެކްސިނަށް އާވައިރަސް ގުޑާކަމެއް އަދި ނޭނގޭ"\nދެކުނު އެފްރިކާއިން ފެނިގެން އުޅޭ ކޮވިޑް އާވައްތަރު ބަޔޮންޓެކަށް ގުޑުވާލެވޭ ކަމެއް އަދި ނޭނގޭ\nދެކުނު އެފްރިކާއިން ފެނިގެން އުޅޭ ކޮވިޑްގެ އާ ވައްތަރު މަތަ ކުރުމުގައި ބަޔޮންޓެކް ވެކްސިން ކުޅަދާނަ މިންވަރު އަދި ކަނޑައަޅަން ނޭނގޭ ކަމަށް ބަޔޮންޓެކުން ބުނެފި އެވެ. ބަޔޮންޓެކުން ބުނި ގޮތުން ކުރިއަށް އޮތް ދެ ހަފުތާ ތެރޭގައި ވަކި ގޮތެއް ނިންމޭވަރު ވާނެ އެވެ.\nދުނިޔޭގައި ކޮވިޑް ފެތުރެން ފެށި ފަހުން ދޭތެރެ ދޭތެރެއިން އާ ވައްތަރުތައް އަންނަނީ ފާޅުވަމުންނެވެ. އަނެއްކޮޅުން އާ ވައްތަރުތަކަށް ހުރަސް އެޅުމުގައި ބަޔޮންޓެކް ވެކްސިން ބޮޑު ޕަސެންޓަކުން ކާމިޔާބު ހޯދާފައި ވެސް ވެއެވެ.\nބަޔޮންޓެކުން ބުނީ ކޮވިޑްގެ އާ ވައްތަރުތަކާ މެދު ދުނިޔެ އޮތް ކަންބޮޑުވުން އެނގޭ ކަމަށެވެ. އެހެން ނަމަވެސް މިހާރު ދެކުނު އެފްރިކާއިން ފެނިގެން އުޅޭ އާ ވައްތަރުގެ ސައްހަ ސާމްޕަލްތައް ތަހުލީލު ކުރުމަށް ފަހު ނޫނީ ވެކްސިނާ މެދު ބަހެއް ބުނަން ދަތި ކަމަށެވެ.\nބަޔޮންޓެކުން އާންމު ކުރި ބަޔާނެއް ބުނާ ގޮތުން ދެކުނު އެފްރިކާ ވޭރިއަންޓާ މެދު ދުނިޔޭގެ ސިއްހަތު ޖަމިއްޔާ ކަންބޮޑުން ވެސް އެބަ އޮތެވެ. އަދި ބުނީ ގައުމުތަކުން ލިބޭ ރިޕޯޓްތަކަށް ބަލާއިރު ދެކުނު އެފްރިކާ ވޭރިއަންޓްގައި، މީގެ ކުރީ ވައްތަރުތަކުން ފެނިފައި ނެތް އަލާމަތްތަކެއް ހުރި ކަމަށެވެ.\nދެކުނު އެފްރިކާ ވޭރިއަންޓް ގުޑުވާލުމަށްޓަކައި ވެކްސިނަށް މި ފަހަރު އިތުރު ބަދަލުތަކެއް ގެންނަން ޖެހުމަކީ ވެސް އެކަށީގެންވާ ކަމެއް ކަމަށް ވެސް ބަޔޮންޓެކުން ވަނީ ބުނެފަ އެވެ.\nބަޔޮންޓެކުން ބުނި ގޮތުގައި ވެކްސިނަށް އިތުރު ބަދަލެއް ގެންނަން ޖެހުނު ނަމަވެސް އެކަމަށް ތައްޔާރު ކަމަށެވެ. އަދި ބުނީ ވެކްސިންގެ އާ ޝިޕްމަންޓްތައް ހައެއްކަ ހަފުތާ ތެރޭގައި ފައިޒާއަށް ސަޕްލައި ކުރަން ފެށޭނެ ކަމަށެވެ.\nފައިޒާ ވެކްސިން އާދައިގެ އައިސްއަލަމާރީގައި ބެހެޓިދާނެ: އެފްޑީއޭ\nޒަމާންތަކަކަށް އަހަރެމެންގެތެރޭ ކޮވިޑް އުޅޭނެ: ބަޔޮންޓެކް


Rilwan aai Yamin ge vaahaka in Raees keerithi kuravvaifi | Mihaaru\nމިރޭގެ ހަފްލާގައި ރައީސް އިބްރާހިމް މުހައްމަދު ސޯލިހް ވާހަކަފުޅު ދައްކަވަނީ.---ފޮޓޯ: އަހުމަދު ނިޝާތު/މިހާރު\nރިލްވާނާއި ޔާމީން ރަޝީދުގެ ވާހަކައިން ކުރި އަސަރުން ރައީސް ކީރިތި ކުރައްވައިފި\n12 ޑިސެމްބަރ 2018 - 01:39 32 comments\nނޫސްވެރިކަމަށް 75 އަހަރު ފުރުމުގެ މުނާސަބަތުގައި ދަރުބާރުގޭގައި ބޭއްވި ޖަލްސާގައި ވާހަކަފުޅު ދައްކަމުން ރައީސް ވަނީ އެފަދަ ޚާއްސަ މުނާސަބަތެއް ފާހަގަ ކުރަމުންދާއިރު، ރިލްވާނާއި އަނިޔާވެރި ގޮތަކަށް މަރައިލާފައި ޔާމީން ރަޝީދުގެ ހަނދާން އާ ކުރަންޖެހޭ ކަމަށް ވިދާޅުވެފަ އެވެ.\nމިނިވަން ނިއުސްގެ ނޫސްވެރިޔާ ރިލްވާނާއި ބްލޮގަރު ޔާމީނާ ގުޅޭ ވާހަކަފުޅު ފެށްޓެވުމަށް ފަހު، ރައީސަށް ކުރި އަސަރުން ވާހަކަފުޅު ކުރިއަށް ގެންދަވަން ދަތިފުޅުވެ، ވާހަކަފުޅު ކުޑަ ވަގުތުކޮޅަކަށް މެދުކަނޑުއްވައިލެއްވި އެވެ. އެމަނިކުފާނުގެ ވާހަކަފުޅު އަލުން ފެއްޓެވީ ވެސް ވަރަށް އަސަރާ އެކު އެވެ.\nރައީސް ވިދާޅުވީ ރިލްވާން ވީނުވީއެއް ނޭނގި ގެއްލިފައިވާ މައްސަލަ އާއި އަނިޔާވެރި ގޮތަކަށް ޔާމީން މަރައިލުމަކީ ދިވެހި ނޫސްވެރިންގެ އާއިލާ އަށް ލިބުނު ހިތްދަތި ކަމެއް ކަމަށެވެ. އެއީ މި ސަރުކާރުން އަޅާ ނުލައި ދޫކޮށްލާނެ ދެ މައްސަލަ ނޫން ކަމަށް ވިދާޅުވެ، އެކަމުގެ ހަގީގަތާ ހަމައަށް ދެވޭނެ ކަމަށް އުއްމީދު ކުރައްވާ ކަމަށް ވިދާޅުވި އެވެ. އަދި އެކަމަށްޓަކައި ޚާއްސަ ރިޔާސީ ކޮމިޝަނެއް މިހާރު އުފައްދަވާފައިވާ ކަން އެމަނިކުފާނު ފާހަގަ ކުރެއްވި އެވެ.\nރިލްވާން (ކ) އަދި ޔާމީން ރަޝީދު\n"އަޅުގަނޑު އުއްމީދު ކުރަނީ އިންސާނިއްޔަތު ކަމެއް ނެތި ހިންގާފައިވާ އެ ދެ ޖަރީމާގެ ހަގީގީ ކުށްވެރިން ހޯދައި، އެކަމުގެ ހަގީގަތް ހާމަ ކުރެވޭނެ ކަމަށް. އެ ކޮމިޝަނުން އެ މަސައްކަތް އަވަސް ކޮށްދޭން ކަމަށް އަޅުގަނޑު އުއްމީދު ކުރަން." ނޫސްވެރިކަމުގެ މިނިވަންކަމަށް ތާއީދު ކުރައްވާ ރައީސް އިބްރާހިމް މުހައްމަދު ސޯލިހް ވިދާޅުވި އެވެ.\nއޮގަސްޓް، 2014 ގައި ވީނުވީ ނޭނގި ރިލްވާން ގެއްލުނު ފަހުން އޭނާއަށް ވީ ގޮތެއް އަދިވެސް ނުހޯދެ އެވެ. އޭނާ ގަދަކަމުން ފޮރުވި ކަމަށް ބުނެ ދައުލަތުން ދައުވާކުރި ދެ މީހުންގެ މައްޗަށް ވެސް ކުށް ސާބިތެއް ނުވެ އެވެ. މިދިޔަ އަހަރު ތޫނު އެއްޗެހިން ހަމަލާދީ ޔާމީން ރަޝީދު އަނިޔާވެރި ގޮތަކަށް މަރާލި މައްސަލާގައި ބަޔަކަށް ދައުވާ އުފުލައި، ޝަރީއަތް މިހާރު ދަނީ ކުރިއަށެވެ.\nގޮތް ނޭނގޭ މަރުތަކާއި ގެއްލުވާލާފައިވާ މީހުންގެ މައްސަލަތައް ބެލުމަކީ ރައީސްގެ ރިޔާސީ ވައުދެކެވެ. އެ ވައުދު ފުއްދެވުމަށްޓަކައި އެމަނިކުފާނު ވަނީ ޚާއްސަ ރިޔާސީ ކޮމިޝަނެއް އެކުލަވާލައި، ޚާއްސަ ބާރުތަކެއް އެ ކޮމިޝަނަށް ދިނުމުގެ ބިލެއް ރައްޔިތުންގެ މަޖިލީހަށް ފޮނުއްވައިފަ އެވެ.\nއިތުރު ލިޔުންތައް މީހުން މެރުން ރައީސް އިބްރާހިމް މުހައްމަދު ސޯލިހް އަހުމަދު ރިލުވާން ޔާމީން ރަޝީދު މަރާލުން މަރުގެ މައްސަލަތައް ބަލާ ކޮމިޝަން


Kaanvee molhu ehchakee seeds!\nހަށިގަނޑުގައި ހުންނަ އިތުރު ފެޓްސްތަައް ނައްތާލަން ކެއުންބުއިމުގައި އެކި ފާޑު ފާޑުގެ ސީޑްސް ނުވަތަ އޮށް ބޭނުން ކުރުމަކީ މުހިއްމު ކަމެއް ކަމަށް ނިއުޓްރިޝަނިސްޓުން ބުނެ އެވެ. އަދި ހަށިގަނޑުގެ މުހިއްމު ދައުރެއް އަދާ ކުރާ މެޓަބޮލިޒަމް ރަނގަޅު ވަަރެއްގައި ހިފެހެއްޓުމަށް މި ސީޑްތަކުގެ ސަބަބުން އެހީވެދެ އެވެ.\nމި ހިމަނާލާ ސީޑްތަކަކީ ކެއުންތަކުގައި ހިމެނިދާނެ ކަމަށް ނިއުޓްރިޝަނިސްޓުންވެސް ލަފާދޭ ބައެއް އެއްޗިއްސެވެ. މިއީ ކުދި ކުދި ސީޑްސް ކަމުގައި ވިޔަސް، ކޮންމެ އެއްޗެއްގައި އެތައް ފައިދާއެއް ހިމެނެ އެވެ. މައިކްރޯ ނިއުޓްރިއަންޓްސް ކަމަށްވާ ފޮލިކް އެސިޑް އާއި އަޔަން އަކީ ޑައެޓްރީ ފައިބާގެ ބާވަތްތަކެވެ.\nމިއީ ޑައެޓުތައް ކުރާ މީހުންގެ މެދުގައި ވަރަށް މަގުބޫލު ސީޑްއެކެވެ. ހަފާލެވޭ ގޮތަށް ހުންނަ ކުދި ކުދި މި ސީޑްތައް ބަައެއް ފަހަރު "އިސްބަގޫލް" ސީޑްއާ ވެސް ވައްތަރު ގޮތެއް ހުރެ އެވެ. ނަމަވެސް، މިއީ ތަފާތު ދެ ބާވަތެކެވެ. ފަލޫދާ ކަހަލަ ބުއިންތަކުގައި ހިމަނާ "އިސްބަގުލު" ސީޑް އަށްވުރެ މި ސީޑް ކުދި ވާނެ އެވެ. ކިތަންމެ ކުދިކޮށް ހުރި ކަމުގައި ވިޔަސް، އޭގައި ފައިބާ އާއި ޕްރޮޓީން އަދި އޮމެގާ3ހިމެނެ އެވެ. ޗިއާ ސީޑްސް ޑައެޓުތަކުގައި ބޭނުން ކުރަނީ، މީގެ ސީޑްސް ކެއުމުން އިރު އިރު ކޮޅާ ކާހިތްވާ "ކްރޭވިންގްސް" ދުރުކޮށް ދޭތީ އެވެ.\nޗިއާ ސީޑްސް ކެއުމަށް، ސީރިއަލް އާއެކު ނުވަތަ އޯޓްސް އާއެކު ބޭނުން ކުރެވިދާނެ އެވެ. ފެނުގައި 15 ވަަރަކަށް މިނެޓު ބެހެއްޓުމަށްފަހު ދެން ބޭނުންކުރަންވީ އެވެ. ބައެއް ކަހަލަ ސެލެޑު ތަކުގައި ވެސް މީގެ އޮށް ބޭނުން ކުރެ އެވެ.\nޗިއާ ސީޑްސް ބޭނުން ކޮށްގެން ތައްޔާރުކޮށްފައިވާ ކެއުމެއް\nސަންފްލާވާ ސީޑްސް އަކީ ބައެއް ގައުމުތަކުގައި ހުސް ވަގުތު ކެއުމަށް ވަރަށް ގިނައިން ބޭނުން ކުރާ އެއްޗެކެވެ. ހާއްސަކޮށް ޗައިނާ މީހުން މީގެ ސީޑް ލޮނުލައިގެންނާއި ހަކުރު ލައިގެން ވެސް ކާކަމަށް ވެ އެވެ. އަދި، ބައެއް ފަހަރު އެކި ކަހަލަ ތަފާތު ރަހަތައް ހިމަނައިގެން ވެސް ސަންފްލާވާ ސީޑްސް ކައެވެ. މީގެ ސީޑްގައި، ވިޓަމިން އީ އާއި ޕްރޮޓީން ހިމެނެ އެވެ. އެހެންކަމުން، ތަރުކާރީ ފެނު ކައްކައިގެން ކަަމުގައި ވިޔަސް މީގެ ސީޑްސް ކޮޅެއް ހިމެނުމުން އިތުރު ފައިދާތަކެއް ލިބޭނެ އެވެ.\nބޭސިލް ސީޑްސް ގިނަ ފަހަރަށް ކެއުންތަކުގައި ހިމެނުމުގެ ބަދަލުގައި ފެންނަނީ ބުއިންތަކުންނެވެ. އަޔަން އާއި ކެލްސިއަމްގެ ބާވަތްތައް ހިމެނޭ މި ސީޑް އެކި ކަހަލަ ޖޫސްތަކުގައި ބޭނުން ކުރެވިދާނެ އެވެ. ލުނބޯ އަދި އޮރެންޖު ޖޫސްތަކަށް ބޭސިލް ސީޑްސް އެޅުމުން ތަފާތު ގޮތެއް ގެނުވަ އެވެ. އަދި، ފައިދާ ވެސް ލިބެ އެވެ.\nބޭސިލް ސީޑްސް އަޅައިގެން ތައްޔާރުކޮށްފައިވާ ބުއިމެއް\nމި ކަހަލަ ސީޑްސްގެ އިތުރުން މެލަން ސީޑްސް އަދި ފްލެކްސް ސީޑްސް އަކީވެސް އޭގައި ފައިދާތަކެއް އެކުލެވިގެންވާ އެއްޗެކެވެ. ހިއްކައިގެން ނުވަތަ ފެނަށްލާ ފޯކޮށްގެން ވެސް މިކަހަލަ ސީޑްސް ބޭނުން ކުރެ އެވެ.


Rugya kurumuge namugai jinsee goanaa aai aniyaa! mikankan engumun halleh hoadhidhaane - One Online\nރުގްޔާ ކުރުމުގެ ނަމުގައި ޖިންސީ ގޯނާ އާއި އަނިޔާ! މިކަންކަން އެނގުމުން ހައްލެއް ހޯދިދާނެ (ވީޑިއޯ)\nއިސްލާމިކް މަރުކަޒުގެ ހުކުރު ޖަމާއަތް -- ވަން ފޮޓޯ/ މުހައްމަދު އައުޒަމް\nރުގްޔާ ބޮޑު ވިޔަފާރިއަކަށް ވެއްޖެ އެވެ. އަދި ރުގްޔާގެ ނަމުގައި އިސްލާމްދީން ހުއްދަ ނުކުރާ ކަންކަން ވެސް ކުރުން ތަކުރާރު އެބަވެ އެވެ. ޖިންސީ ގޯނާތަކާއި އަނިޔާތައް އެބަ ހިންގަ އެވެ. މިފަހުން ވެސް ރުގްޔާގެ ނަމުގައި ޖިންސީ ގޯނާ ކުރި އެތައް މައްސަލައެއް މިވަނީ ފެންމަތިވެފަ އެވެ. ތަފާތު ބަލިތަކާއި އުނދަގޫތަކަށް ފަރުވާ ހޯދުމަށް ރުގްޔާ ކުރުން ދިވެހީންގެ ތެރޭގައި އާއްމުއިރު އެއީ ކޮންކަމެއްކަން ރަނގަޅަށް އެނގެން މިވަނީ ޖެހިފަ އެވެ.\n"ރުގްޔާ ކުރުމޭ އެ ބުނާ ބަހުގެ މާނައަކީ ހަގީގަތުގައި އެއީ ދުއާ ކުރުން. ﷲ ސުބުނާހަހޫވަތައާލާއަށް ދެންނެވުން. އެއީ ގުރުއާންގެ ވަކި އާޔަތްތަކެއް ކިޔައިގެން ވިޔަސް. މާތް ނަބިއްޔާގެ އަރިހުން ސާބިތުވެފައި ހުރި ސައްހަ ދުއާތަކެއް ކިޔައިގެން ކަމަށް ވިޔަސްމެ،" ޝެއިހް އަބްދުލް އަޒީޒް ހުސެއިން (އަޒީބެ) ވިދާޅުވި އެވެ.\nގުރުއާނަކީ ޝިފާއަކަށްވާއިރު މާއްދީ އަދި ރޫހާނީ ގޮތުން ދިމާވާ އުނދަގޫތަކުން އަރައިގަތުމަށް ރުގްޔާ ކުރެވެ އެވެ.\n"މީހުން ރުގްޔާ ކުރަން މިދަނީ ރޫހާނީ ބަލިތައް ޖެހުނީމަ. މާއްދީ ބަލިތައް ޖެހުނީމަ މީހުން މިދަނީ ޑޮކްޓަރުންނާ ދިމާލަށް. އެހެންވީމަ ރުގްޔާ ކުރުން ހާއްސަ ކުރެވިފައި މިއޮންނަނީ ރޫހާނީ ކަންތައްތަކަށް. އެސްފީނާއަށް ސިހުރަށް އެކަހަލަ ކަންތައްތަކަށް،" އަޒީބެ ވިދާޅުވި އެވެ.\nރުގްޔާ އަކީ އަމިއްލައަށް ކުރެވޭނެ ކަމެއް ކަމަށާއި އަމިއްލައަށް ނުކުރެވޭ ހާލަތްތަކުގައި މީހެއް ލައްވައިވެސް އެކަން ކުރެވޭނެ ކަމަށް އަޒީބެ ވިދާޅުވި އެވެ. މީހުން ލައްވައި ކުރާއިރު އެއީ ކޮންކަހަލަ މީހެއްތޯ ރަނގަޅަށް ބަލަން ޖެހޭ ކަމަށް ވެސް އަޒީބެ ވިދާޅުވި އެވެ.\n"އޭނައަކީ ތަގުވާވެރިއެއްތޯ އޭނާއަކީ ދީނީ ކަންކަމަށް ހުރުމަތްތެރިކޮށް ހިތާ މީހެއްތޯ، ނުބައި ތުހުމަތުތަކެއް ކުރެވޭ މީހެއްތޯ އެއެއްޗެހި ބަލަން ޖެހޭނެ، ފަރުޟު ފަސް ނަމާދު ބަރާބަރަށް ކުރާ މީހަކަށް އެ މީހަކު ވާން ޖެހޭނެ،" އަޒީބެ ވިދާޅުވި އެވެ.\nރުގްޔާ ކުރުމުގެ ނަމުގައި އިސްލާމް ދީނާއި ހިލާފު ކަންކަން ކުރުމާއި ފަރުވާގެ ނަމުގައި އެކަށީގެން ނުވާ ވަރުގެ އަގުތައް ނެގުމަކީ ރާއްޖޭގައި މިހާރު އާއްމު ކަމެކެވެ. ސިހުރު ޖެހިފައިވޭތޯ ޓެސްޓް ކުރަން 500ރ. އާއްމުކޮށް ނަގާއިރު ފަރުވާގެ ނަމުގައި ބޮޑެތި އަގުތައް ދަނީ ނަގަމުންނެވެ. ބޮޑެތި އަގުތަކުގެ އިތުރުން ރުގްޔާ ކުރުމުގައި ހުއްދަ ވެގެން ނުވާ ކަންކަން ވެސް ކުރުން އާއްމެވެ.\n"އަންހެނެއްގެ ގައިގައި ބީހުން އެއީ ހަރާމްކަމެއް. ރުގްޔާ ކުރާއިރުވެސް އަދި އަނެއް ގޮތަށް ވެސް. ދެން އެހެން ނޫނީ ބަލި މީހެއްގެ ގައިގައި ތެޔޮ އުނގުޅާ ހައްސާސީ ގުނަވަންތަކުގައި އަތްލައި އެކަހަލަ ކަންތައްތަކަކީ ރުގްޔާގެ ތެރޭގައި ކުރަން އޮންނަ ކަންތައްތަކެއް ނޫން. އަދި އެއީ ރުގްޔާއާ ބެހޭވެސް އެއްޗެއް ނޫން،" ރުގްޔާ ކުރުމުގައި ހަދާ ގޯސްތައް އަޒީބެ ވިދާޅުވެދެއްވި އެވެ.\n"އެބަހުރި ގަބުރުސްތާން ތަންތަނަށް ދަންދެން ކޮނެފައި. އެބަހުރި ތޮށިމަތި ކޮނެފައި. މީގެ ކުރިން ނުހިނގާ މިކަހަލަ ބައިވަރު ކަންތައްތައް ރަށްރަށުގަ މިހާރު އެބަ ހިނގާ،" އަޒީބެ ވިދާޅުވި އެވެ.\nސިހުރު ނައްތާލުމުގެ ނަމުގައި މުދާ ނައްތާލައި އެންދުން ފަދަ ކަންތައްތަކަކީ ވެސް ހުއްދަ ކަންތައްތަކެއް ނޫން ކަމަށް އަޒީބެ ވިދާޅުވި އެވެ. އަދި ފަރުވާގެ ނަމުގައި މީހުންނަށް އަނިޔާ ކުރުމަކީ ވެސް ރުގްޔާ ކުރުމުގެ ތެރޭގައި އޮންނަ ކަމެއް ނޫން ކަމަށް އަޒީބެ ވިދާޅުވި އެވެ.\n"ސިހުރު ހަދާފަ ހުރީ ކޮންތާކަށްތޯ؟ ކިހިނެއްތޯ؟ ފޮތްތަކުގައި ލިޔެފަ ހުންނާނެ. ސިހުރު ފެނިއްޖެއްޔާ ވަރަށް ފަސޭހަ ވާނެ. އެހެންވީމަ މި ހޯދަން މިކުރާ ކަންތައްތަކުގެ ތެރެއިން އެބަ ހެދޭ ގޯސްތައް. ފާލުބެލުމާއި ދިމާވާ ކަހަލަ ކަންކަން ބައެއްފަހަރު އެބަ ކުރެވޭ. ދެން ރުގްޔާ ކުރާ މީހުން ވެސް މިކަހަލަ ކަންކަން އެބަ ކުރޭ،" އަޒީބެ ވިދާޅުވި އެވެ.\nއަޒީބެ ވިދާޅުވިގޮތުގައި ރުގްޔާ ކުރުމުގައި ވެސް ރާއްޖެއަށް މައްސަލަތަކެއް ދިމާވާ އެންމެ ބޮޑު ސަބަބަކީ ކަމަށް އަކަށީގެން ނުވާ މީހުންގެ އެކަން ކުރަން އުޅުމެވެ. ރުގްޔާ ކުރުމުގެ ތެރެއިން ދީނާ ހިލާފު ކަންތައްތަކެއް ކުރާނަމަ އެ ފަރުވާއިން ޝިފާއެއް ނުލިބޭނެ ކަމަށާއި އެހެން ކަމުން އެފަދަ ކަންކަމާ ދުރުވާން ޖެހޭ ކަމަށް އަޒީބެ ވިދާޅުވި އެވެ.


Gaumee salaam olhuvaalumun match fashan dhekolhu hadhaifi\nގައުމީ ސަލާމް އޮޅުވާލުމުން މެޗު ފަށަން ދެކޮޅުހަދައިފި\nއަލްބޭނިއާގެ ކުޅުންތެރިން ގައުމީ ސަލާމަށް ހުއްޓިގެން: ނަމަވެސް ޕްލޭ ކުރީ އެހެން ގައުމެއްގެ ގައުމީ ސަލާމް\nޔޫރޯ ކޮލިފިކޭޝަންގައި، ފްރާންސާއި އަލްބޭނިއާ ކުޅުނު މެޗުގެ ކުރިން ގައުމީ ސަލާމް ކުޅުމުގައި އަލްބޭނިއާގެ ގައުމީ ސަލާމް އޮލުވާލުމުން މެޗު ފަށަން އޮތް ގަޑިއަށް ވުރެ ލަސް ވެއްޖެ އެވެ.\nފްރާންސްގެ ޕެރިހުގައި ކުޅުނު މެޗުގައި އަލްބޭނިއާގެ ގައުމީ ސަލާމަށް އެ ޓީމުން ހުއްޓިގެން ތިބިއރު ދަނޑުގެ ސްޕީކަރު ސިސްޓަމުން އަޅުވާފައި ހުރީ އެ ގުރޫޕްގައި ހިމެނޭ އެންޑޯރާގެ ގައުމީ ސަލާމެވެ.\nއަލްބޭނިއާގެ ކުޅުންތެރިންގެ މޫނު މަތިން ފެނުނީ ހައިރާން ކަމެވެ. ބައެއް ކުޅުންތެރިން އެކަކު އަނެކަކަށް ބަލަން ފެށި އެވެ. މެޗު އިންތިޒާމު ކުރާ ފާރްތަކަށް ރޭކާލީ ދަނޑުގައި ތިބި އަލްބޭނިއާގެ ސަޕޯޓަރުން އަޑުގަދަ ކުރަން ފެށުމުންނެވެ.\nރަނގަޅު ގައުމީ ސަލާމް އެޅުވުމުން ނުނީ މެޗު ނުކުޅޭނެ ކަމަށް މެޗުގެ އޮފިޝަލުންނަށް އަލްބޭނިއާގެ ޓީމުގެ ކޮންޓިޖެންޓުން އެންގި އެވެ. އޭރުވެސް ސަޕޯޓަރުން ދިޔައީ އަޑުގަދަ ކުރަމުންނެވެ. ސަޕޯޓަރުންގެ އަޑުގަދަ ކުރުންތަކާ ހެދި އެކަމަށް މާފަށް އެދެމުން ވާހަކަ ދެއްކި އޮފިޝަލް ވަނީ ތިން ވަނަ ގައުމެއްގެ ނަން ވެސް އެ ދެމެދަށް ގެނެސްފަ އެވެ\n"އަރުމީނިއާ ގެ ގައުމީ ސަލާމަށް އިހްތިރާމު ކޮށްދެއްވުން އެދެން." ސަޕޯޓަރުންގެ އަޑު މަޑު ކުރުވުމަށް ސައުންޑް ސިސްޓަމުން ވާހަކަ ދައްކި އޮފީޝަލް ބުންޏެވެ. އެންމެ ފަހުން މެޗު ފަށަން އޮތް ގަޑިއަކަށް ނުފެށުނެވެ.\nރޭ ގެ މެޗު ފްރާންސުން ކާމިޔާބު ކުރީ 4-1 ންނެވެ. އެންޑޯރާ އާއި ތުރުކީ ކުޅުނު މެޗު ތުރުކީ ކާމިޔަބު ކުރީ 1-0 ންނެވެ. އައިސްލެންޑާ މޯލްޑޮވާގެ މެޗު އައިސްލެންޑުން ކާމިޔާބު ކުރީ 3-0 ންނެވެ.


Firihenunge iskolhakee anhenunnah massala eh noon | Mihaaru\nފިރިހެނުންގެ އިސްކޮޅަކީ އަންހެނުން އެހާ ބޮޑަށް ސަމާލުކަން ދޭ ކަމެއް ނޫން ކަމަށް ސާވޭއަކުން ވަނީ ދައްކާފައި\nފިރިހެނުންގެ އިސްކޮޅަކީ އަންހެނުންނަށް މައްސަލައެއް ނޫން\n09 ޖޫން 2020 - 05:132comments\nއަންހެނަކަށް ވުރެ ފިރިހެނަކު އިސްކޮޅުން ކުރުވުމަކީ ގިނަ ފަހަރަށް ވަރަށް ލަދުވެތި ކަމަކަށްވެ އެވެ. އެހެންވެ ބައިވެރިއަކު އިހުތިޔާރުކުރާ އިރު، ފިރިހެނުން އަބަދު ވެސް އެންމެ ބޮޑަށް ބަލާ އެއް ކަމަކީ އެ މީހަކަށް ވުރެ އިސްކޮޅުން ކުރު ބައިވެރިޔަކު ހޯދުމެވެ.\nނަމަވެސް ސާވޭއަކުން ދައްކަނީ މީގެ އިދިކޮޅެވެ. އިންޓަނެޓްގައި، ދެ ޖިންސުގެ 10،000 މީހުން ބައިވެރިކޮށްގެން ހަދާފައިވާ ސާވޭއަކުން ދައްކާ ގޮތުގައި ބައިވެރިޔަކު އިހުތިޔާރުކުރާ އިރު އެ މީހަކީ ތިމާއަށް ވުރެ އިސްކޮޅުން ކުރު މީހެއްތޯ އަންހެނުން މިހާރަކު ނުބަލަ އެވެ. އަދި އިސްކޮޅަކީ އެ މީހުންނަށް މައްސަލައަކަށް ނުވެ އެވެ.\nއުމުރުން 21-50 އަހަރާ ދެމެދުގެ މީހުން ބައިވެރި ސާވޭގައި 68 ޕަސެންޓް އަންހެނުން ބުނެފައިވާ ގޮތުގައި އިސްކޮޅުން ކުރު ފިރިހެނުންނަށް މާ ހިތްކިޔާ ގޮތެއް ހުރެ އެވެ. އަދި 82 ޕަސެންޓް އަންހެނުން ބުނި ގޮތުގައި އެ މީހުންގެ އިސްކޮޅާ އެއްވަރުގެ މީހަކު އިހުތިޔާރުކުރުމަކީ ވެސް މައްސަލައެއް ކަމަކަށް ނުދެކެ އެވެ. އަދި 61 ޕަސެންޓް އަންހެނުން ބުނި ގޮތުގައި އިސްކޮޅުގައި5ފޫޓް އަށް 8 އިންޗި ހުރުމަކީ ފިރިހެނުންނަށް އެންމެ ހެޔޮވަރު އިސްކޮޅެކެވެ.\nސާވޭގައި ބައިވެރިވި އަންހެނުންގެ ތެރެއިން 40 ޕަސެންޓް މީހުން ބުނެފައިވާ ގޮތުގައި އެ މީހުންނަށް އެންމެ ކަމުދަނީ އެންމެ ކުރުވެގެން ވެސް6ފޫޓް ހުންނަ މީހުންނެވެ.\nޖުމްލަކޮށް މުޅި ސާވޭ އިން ދައްކަނީ ފިރިހެނުން އިސްކޮޅުން ކުރުވުމަކީ އަންހެނުންނަށް މައްސަލައެއް ނޫން ކަމެވެ.\nކެމްބްރިޖް ޔުނިވަސިޓީން ކުރިން ހަދާފައިވާ ދިރާސާއެއްގައި ބުނާގޮތުން ފިރިހެނުންނަށް އަންހެނުން އެންމެ ބޮޑަށް ކަމުދަނީ ފައި ޓޯންވެފައި، ފައި ދިގުކޮށް ތިބޭ ނަމަ އެވެ. އެކަމަކު ބައިވެރިޔަކު އިހުތިޔާރުކުރާ އިރު، ގިނަ ފިރިހެނުން އާންމުކޮށް ބަލާ އެއް ކަމަކީ ތިމާއަށް ވުރެ އިސްކޮޅުން ކުރު އަދި ވަރަށް ލޫޅާފަތިކޮށް ހުންނަ މީހަކު ހޯދުމެވެ.\nބައިވެރިޔަކު އިހުތިޔާރުކުރުމާއި ކެއުމާ ގުޅުން ބޮޑު\nލޯބިވެރިޔާ ގެއްލުމުން ޑްރައިވަރުންގެ ފޯނު ވަގަށްނަގަނީ!


Mishka Ge Maru Ge Thahugeegu Ninmaa Report Miadhu Aanmu Kuranee - Vaguthu\nކޮވިޑް-19: ހަރުކަށި ފިޔަވަޅުތަކާއިއެކު ހަމަނޭވައެއް! -5ގަޑިއިރު ކުރިން\n6 ދުވަސް ކުރިން ( ޖޫން 3, 2021 )\nކޮވިޑް-19 ޖެހިގެން ނިޔާވި އުމުރުން 10 އަހަރުގެ ފާތުމަތު މިޝްކާގެ އަށް ފަރުވާ ދިނުމުގައި ލަސްތަކެއްވެ، އިހުމާލުވެފައިވާ މައްސަލައިގެ ތަހުގީގު ނިމުނު ގޮތުގެ ރިޕޯޓު މިއަދު އާންމު ކުރުމަށް ސަރުކާރުން ނިންމައިފިއެވެ.\nކޮވިޑު ޖެހިގެން ރާއްޖެއިން މަރުވި އެންމެ ފުރަތަމަ ކުއްޖާ ހދ. ކުޅުދުއްފުށީ، ލާޖަހާގޭ، މިޝްކާ އަށް ފަރުވާ ދިނުމުގައި އިހުމާލުވެފައިވާ ކަމަށް އާއިލާ އިން ތުހުމަތު ކުރެއެވެ. ކުއްލިއަކަށް ހާލު ގޯސްވެ، ނޭފަތުން ލޭ އައިސް ނޭވާލާން އުނދަގޫވާތީ އެމްބިއުލާންސެއް ފޮނުވައިދިނުމަށް އެދި ހެލްތު ޕްރޮޓެކްޝަން އެޖެންސީގެ އެމަޖެންސީ ނަންބަރުގައި އެދުމުން އެމްބިއުލެންސް ފޮނުވީ ދެ ގަޑިއިރު ފަހުން ކަމަށް އާއިލާ އިން ބުނެއެވެ.\nއެކަމުގައި އިހުމާލުވާ ކަމަށް ހެލްތު މިނިސްޓަރު އަހުމަދު ނަސީމް (ކެރެފާ ނަސީމް) ވެސް އެއްބަސްވެވަޑައިގެންނެވިއެވެ.\nހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ) އިން ރޭ ބޭއްވި ނޫސްވެރިންގެ ބައްދަލުވުމުގައި ނަސީމް ވިދާޅުވީ މިޝްކާގެ މަރުގެ ތަހުގީގު ރެއިން ރެޔަށް ނިންމާނެ ކަމަށެވެ. އަދި މިނިސްޓަރު "މިހާރު" ނޫހަށް މިއަދު ވިދާޅުވީ ތަހުގީގު ރޭ ދަންވަރު ނިންމާފައިވާ ކަމަށާއި އެ ރިޕޯޓު މިއަދު އާންމު ކުރައްވާނެ ކަމަށެވެ.\nމިނިސްޓަރު އެގޮތަށް ވިދާޅުވި ނަމަވެސް ސިއްހީ ހިދުމަތުގެ ފެންވަރު ބެލުމުގެ ކޮލިޓީ އެޝުއަރަންސް ޑިޕާޓްމެންޓުން މައްސަލައިގެ ތަފްސީލް ހާމަކުރުމަށްޓަކައި އެއް ކުރަން ޖެހޭ މައުލޫމާތުތައް އަދިވެސް ދަނީ އެއް ކުރަމުންނެވެ. މި ތަހުގީގު 12 ގަޑިއިރު ތެރޭގައި ނިންމުމަށް ކަމާބެހޭ ފަރާތްތަކުން އެންގި ނަމަވެސް އެއީ މައްސަލައިގެ ފުނަށް ވާސިލްވޭނެ ވަގުތެއް ނޫން ކަމަށް ތަހުގީގު ކުރާ ފަރާތްތަކުން ބުނެއެވެ.\nނަމަވެސް މި މައްސަލައިގެ ތަހުގީގު މަރުހަލާ ނިންމައި ޑްރާފްޓް މިއަދު އިރުއޮއްސި 6:00 ޖެހުމުގެ ކުރިން ދޭން ޖެހެއެވެ.\nތަހުގީގު ކޮމިޓީގެ ބައެއް މެމްބަރުން ވިދާޅުވި ގޮތުގައި ފޯން ކޯލްތަކުގެ ރިކޯޑިންގްތައް އަޑުއެހުމަށާއި، އިހުމާތުގެ ތުހުމަތައް އަމާޒުވާ ފަރާތްތަކާއި އިންޓަވިއުކުރުން އެއްރެއިން ނުނިމޭނެއެވެ. އަދި ރައްޔިތުންނަށް މިފަދަ ޔަގީންކަން މިނިސްޓަރު ދިނުމަކީ ސިއްހީ އިދާރާއާއި އެ އިދާރާގެ ދަށުން މަސައްކަތް ކުރާ ސިއްހީ ހިދުމަތްތެރިންނަށް ރައްޔިތުން ކުރާ އިތުބާރު ގެއްލެން މެދުވެރިވާ ކަމެއްގެ ގޮތުގައި ސިފަކުރިއެވެ.\nނަމަވެސް ފަރުވާ ދިނުމުގައ ިލަސްތަކެއް ވެފައިވާތީ، މިޝްކާ ވަނީ އަންގާރަ ދުވަހުގެ ރޭގެ ވަގުތެއްގައި ނިޔާވެފައެވެ. މި މައްސަލާގައި ސަރުކާރުގެ އިހުމާލު އެބައޮތް ކަމަށް މިނިސްޓަރު ނަސީމް ވިދާޅުވިއެވެ. އަދި އާއިލާގެ ފަރާތުން އެކަމުގައި މާފަށް އެދި މައްސަލަ ތަހުގީގު ކުރާނެ ކަމުގެ ޔަގީންކަން ދެއްވާފައިވެއެވެ.\nޖޫން 3, 2021 13:25\nކޮވިޑް ޕޭޝަންޓުން ބަލައި އެންބިއުލަންސް ނުފޮނުވުމަށް ސަރުކާރުން ޕޮލިސީއެއް ހަދާފައި އޮވޭތޯ ވިދާޅުވެ ބައްލަވަ.\nޖޫން 3, 2021 13:42\nރިޕޯޓަކުން ވާނެ ކަމެއް ނެތް. އިބުރަތް ހާސިލްކޮށް ދެންވެސް އާއްމު ނިކަމެތި ރައްޔިތު މީހާ ގުޅާފަ ރޮއިގަތީމަ އިޖާބަ ޖޭންވީ.. އަވަހަށް މައްސަލަ ހައްލުކޮށްދޭންވީ.. ފޯނު ނަގާފަ މިދަނީ މިދަނީ މި ގުޅަނީ އެދަނީ އެދަނީ ކިޔަން ނުތިބެންވީ. އުސޫލްތައް ހަރުދަނާ ކުރަންވީ.. ރައްޔިތު މީހާ އާއި ގާތުން ވެރިކަން ކުރާނަމޭ ކިޔާފަ ވެރިކަމަށް އައިސް ރައްޔިތު މީހާ ފެލާލާފަ، ރައްޔިތު މީހާއަތުގަ ހުރި ފައިސާ ކޮޅު އަތުލާފަ، އެފައިސާ ކޮޅުން ޤައުމު ހިންގަންވީމާ ކަޑައޭ އިބޫ ބުރޯ....... މިހާރު ތިއޮން ނިންމީ ސާދީ ސާދީ ސާދީ ހަދިޔާ އިން ޓެކްސް.. މަވާ ދެން ސާދީއެއް ނުކުރާނަން\nޖޫން 3, 2021 15:04\nކކކަން ކަމަށް ގާބިލުނުވާމީހުންނައް މިނިސްޓަރު ކަން ދިނީމަވާގޮތްމީ އަދިވެސް ޕާޓީ ކުދިންނައް މަގާމުތައް ބަހާ\nޖޫން 3, 2021 15:34\nދިވެހި ރައްޔިތުންނަށް ބުނެލަން އޮތީ ކޮންމެ މީހެއްގެ ފެމެލީ މީހަކަށް ތިފަދަ ހާލަތެއް ދިމާވެއްޖެނަމަ 15 މިނިޓް ތެރޭގަ އެމްބިއުލާންސް ނާތުވެއްޖެ ނަމަ ވީއެންމެ އަވަހަށް ޓެކްސީ އެއްނަގައިގެން ބަލިމީހާ ސަލާމަތް ކުރުމަށް ސިއްހީ ހިދުމަތްދޭ ތަނަކަށް ދިއުމެވެ. ހަދާފައިވާ އުސޫލުތަކަށް ބަލާއިގެން ތިބެންވެއްޖެނަމަ އެއްވެސް މީހެއްގެ ފުރާނަ ސަލާމަތް ކުރެވޭނެކަމަކަށް މިހާރު އެގިލައްވާނެ..\nޖޫން 3, 2021 15:51\nނަސީމުބެމެންފަދަ ދުނިޔޭގެތަޖުރިބާ ލިބިވަޑައިގެންތިއްބަވާބޭފުޅުން ތިބެންޖެހެނީ ސަރު ކާރަށްލަފާދޭން.. އެހެންނޫނަސް ވަޒީރު ކަން ކުރަން ތަން ކޮޅެއްދޮށިވެސްވެއްޖެ.\nޖޫން 3, 2021 16:01\nރިޕޯޓް އޮތީ ނިމިފައިކަމަށާއި މިއަދު އެރިޕޯޓް ޢާންމު ކުރައްވާނެކަމަށް މިނިސްޓަރ ވިދާޅުވުން "ރިހޭ އިގިލި މައްޗަށް ފޮއި ވެއްޓުން" ފަދަ ކަމަކަށްވީމާ ، ރިޕޯޓް އަޑުއަހާލަން ކުރާ އިންތިޒާރު ދިގު ވެދާނެހެން އެބަ ހީވޭ.\n3 ނޮވެންބަރުގެ މޭސްތިރީ\nޖޫން 3, 2021 16:52\nތިޔާ ރިޕޯޓާ ނިމޭއިރުގާ ކުށްވެރިވާނީ މިޝް ކާ ގެމަންމައާއި ބައްޕަ. ކެރަފާބޭ ބޯދަމާނެ . ކެރަފާބޭ އިސްތިއުފާ!\nޖޫން 3, 2021 17:03\nއަޅުގަޑަށް މިޤައުމުގަ ހެލްތު މިނިސްޓަރ އެއް ހުންނަ ކަމުގެ ހަދާނުގެޝުޢޫރެއްވެސް ހިތަކުނެތް.\nކުރިން ޕަބްލިކުހެލްތުގަ ނައިފަރު މުޙައްމަދު އިސްމާޢީލު ފަދަބެއިފުޅުންގެފުންނާބު މާބޮޑަށް\nވެސް އުސްކަމަށް ޤަބޫލުކުރެވޭ. އެއީމިނިސްޓަރ\nދަރަޖައެއްވެސްނޫން. ޢާއިލީ ބާރުހުރިބޭފުޅެއްވެސް\nނުމެނޫން. އަދިސަރުކާރުޕާޓީއެއްވެސް އެހެންޕާޓީއެއްވެސް އޮންނަނީއަކީއެއްވެސްނޫން.\nޖޫން 3, 2021 17:12\nތަންތަން ހަލާކުވެގެންދިއުމުގެ ދީނުގަވެސްއޮންނަ\nޙަޥާލު ކުރެވޭ ފަރާތްތައް ނާޤާބިލްވީމަކަންދަނޭ. ރުކަކަށް ކާށި އަޅަން އަރައިފަ ކާށި އިހާ ބާއްވާފަ ގަބުޅި އަޅާނަމަ މާލުވެރިޔާއަށް އެގޮތް\nއޯ.ކޭ އެއްނުވާނެ. އޭނަދެކެ ވަލޯތްބެއް ޢަމުދުން\nޖޫން 3, 2021 17:23\nތިޔަ ރިޕޯޓު އާންމު ކުރުމަކުން އެއާއިލާއަށް އެއްވެސް ފިިނިކަމެއް ލިބޭނެތޯ؟ ރަށްޔިތުންނަށް އޮތްބިރުވެރިކަން ފިލާދާނެތޯ؟ ތިޔަކަހަލަ ދެއްކުންތެރި ޒަމާނާނުގުޅޭ ބީރައްޓެހި ކަންތައްތަކަކުން ރައްޔިތުންނަށް ލިބޭނެ އެއްވެސް ކުރިއެރުމެއްނަތް. އަދިވެސް ތިބޭނީ އެއްކަލަ ބޮޑުންތައް. ނިކަމެއްޗަކު ހަނާކޮށްލަފާނެ. ނަސީމު އެބަޖެހޭ އިސްތިއުފާދީފަ ހެޔޮކޮށް ސިއްޙީދާއިރާ ހިންގާ ރައްޔިތުންނަށްް ކުރިއެރުމެއް ގެނެސްދީފާނެ ފަރާތަކަށް ވަޒީރުކަންދިނުމަށް ރައީސަށް ފުރުސަތުދޭން. އައިޖީއެމްއެޗްގެ މުވައްޒަފުންގެ ތެރޭގަ އެބައުޅޭ ކާޑުޖަހާފަ ޑިއުޓީއަށް ނުނިކުންނަ މުވައްޒަފުންނެއް. މަނިކުފާނަށް އެގޭތޯ މިކަން. ވެރިންގެ ތެރޭގަ އެބައުޅޭ ދަށުގަތިބޭ ބުރަކޮށް މަސައްކަތްކުރާ މުވައްޒަފުންނަށް ބަވާލާ ވެރިން. މިވެރިންނަށް މިވެރިންގެ ނާާގާބިލް ކަމެއްނުފެނޭ. މިނިވަން ޕްރޮފެޝަނަލް ފަރާތެއް މެދުވެރިކޮށް މުޅި އައިޖީއެމްއެޗްގެ އޯޑިޓެއް ހަދަންއެބަޖެހޭ.\nއަމިއްލަޔަށް ރިޕޯޓްހެދިޔަސް ހެޔޮވާނޭ، އެމްޑީޕީވިއްޔާ ، ކެރަފާ ނަސީމް ވިއްޔާ އޯކޭ، ދޯ ،\n5 އެމްބިއުލާން މަސަތްކަތް ކުރޭތަ ، ހަރަދުކުޑަކުރަން ޑްރައިވަރުން ގޭގެދޯބޭތިއްބީ، ދެން\nކޮބާ ތިމިނިސްޓްރީގެ މެއިންޓެނަންސްވެސް ބަންގާޅީން ލައްވާ ކުރުވާފަ އެލާރިވެސް ޖީބައްދޯތިލަނީ، އާ ކެރަފާ ނުން އަންނިގެ ބޮޑުބޭބެ ވިއްޔާދޯ ، ކީކޭބުނާނީ ބިރެއްވެސް ނުގަންނާނެނުން އާހިރަތެއްވެސް ނޯނާނެވިއްޔާ ދޯ އަސްލު ބާޢީ.\nޖޫން 3, 2021 17:57\nއޯޓީ ނުދޭން ސްޓޭންޑް ބައިގައި ނުބަހަޓަޔޭ ތިއެމްބިއުލާންސް ނަމެއްގައި ހުއްޓަކަސް ނުވާނެ، އެވަގު ތު މާލެ ތެރޭގައި ތި އެމްބިއުލާންސް ކީތޯކުރީ ބަލަން އެބަޖެހޭ ކެރަފާ ނަސީމް އަކީ ގާބިލްމީހެއް ތޯ ބަލަން އެބަޖެހޭ ، ނުކިޔަވާ ތިބޭމީހުންނަށް މެނޭޖްކުރަން ކިހިނެއްތީ އިގޭނީ، އެމްޑީޕީވިއްޔާ ނުކިޔެވިޔަސް ނާގާބިލަސް ގޯސްހެދިޔަސް ، އަމިއްލަޔަށް ރިޕޯޓްނެރުނަސް އޯކޭ، މިޔަށް ކިޔަނީ ހިޕޮކްރަސީޔޭ<\nޖޫން 3, 2021 17:59\nރިޕޯޓުއާންމުކުރާއިރު ޖޯޖްކޯބިންގެ މައްސަލަނިންމިގޮތަށް ހަތަރުފުރޮޅުލީ އުޅަނދު ކުށްވެރިކޮށްފަނިންމާލާ މިހާރު އެއްފަހަރުސޮރީބުނެފީމެއްނު ފުދިއްޖެ\nނަސީމްބެ އަދި ކިރިޔާ އެހެރީ މިނިސްޓަރުކަން ކުރާ އުމުރަށް އެޅިފައި އެވަޒީފާއަކީ ގުޅަކުޅޭ ފަސްގަނޑު މައްޗަށް ގޮސް ބަޑު މުސާރަޔަށް ބެއްދުންތޯ ނޫންނަމަ ކަނޑިޔާ ބަޑި ހިފައިގެން ހަގުރާމަ ކުރުންތޯ\nޖޫން 4, 2021 13:01\nސަރުކާރާ ސަރުކާރު މުއައްޒަފަކާ ސަރުކާރުގެ ވެރިންގެ އިހުމާލެއް ތި ތަހުގީގުން ފެންނާނެ ހެނެއް ހީނުވޭ ފަހަތުގަ އޮވެދާނެ އެކުއްޖާގެ މައިންބަފައިންނައް އެމްމެ ރަނގަޅުގޮތުގަ ފަރުދީޒިންމާ އަދާނުކުރެވުނީއޭވެސް މީ މިއަދު ގައުމުގެ އިސްސަފުގެ ހާލަތު


TTM Fair Ge Sponserunaa Eku Ehbas Vumehgai Soikohffi - Vaguthu\nޓީޓީއެމް ފެއާގެ ސްޕޮންސަރުނާއި އެކު ސޮއި ކުރުން – ވަގުތު އިމޭޖްސް: އަޝްހާދް އަބްދުﷲ\nޓީޓީއެމް ފެއާގެ ސްޕޮންސަރުންނާއެކު އެއްބަސް ވުމެއްގައި ސޮއިކޮށްފިއެވެ.\nޓީޓީއެމް ފެއާގެ ސްޕޮންސަރުންނާއެކު ސޮއި ކުރީ މިއަދު ޗަމްޕާ ސެންޓްރަލް ހޮޓެލްގައި ބޭއްވި ރަސްމިއްޔާތެއްގައެވެ.\nރާއްޖޭގައި ބާއްވާ ހަމައެކަނި ޓޫރިޒަމް ފެއާ ކަމަށްވާ ޓްރެވަލް ޓްރޭޑް މޯލްޑިވްސް 2018 ގެ މެއިން ސްޕޮންސަރަކަށް ހަމަޖެއްސީ އެމްޓީސީސީ އެވެ. ފެއާެ އިންޖީން ޕާޓްނަރަކީ ޔަންމާ އެވެ.\nޓީޓީއެމް ފެއާގެ މެއިން ސްޕޮންސަރެއްގެ ގޮތުން އެމްޓީސީސީގެ ފަރާތުން އެއްބަސްވުމުގައި ސޮއިކުރެއްވީ އެ ކުންފުނީގެ ޖެނަރަލް މެނޭޖާ އިސްމާއިލް އަދުހަމް އެވެ.\nގޯލްޑް ޕާޓްނަރުންގެ ގޮތުގައި އަލްޝާލީ މެރައިން މޯލްޑިވްސް، އުރީދޫ، އެލައިޑް އިންޝޫރެންސް އަދި ފިޔުއެލް ސަޕްލައިސް މޯލްޑިވްސް ހިމެނެ އެވެ.\nޓިޓީއެމް ފެއާގައި މިހާތަނަށް 100 އަށްވުރެ ގިނަ ކުންފުނިން ވަނީ ބައިވެރިވެފައެވެ. ޓީޓީއެމް ފެއާގައި ހިމެނޭ "ޓީޓީއެމް ގާލާ ނައިޓް" އޮންނާނީ އަދާރަން ސެލެޓް ހުދުރަންފުށީގަ އެވެ. މި ހަރަކާތް އޮންނާނީ މެއި ދެވަނަ ދުވަހުގެ އެވެ.\nޓީޓީއެމް ފެއާ މި އަހަރު ބާއްވަން ތައްޔާރު ވަމުން ދަނީ ދަރުބާރުގޭގައި މެއި މަހުގެ 1-3 ގެ ނިޔަލަށެވެ. ދަރުބާރުގޭގައި ފެއާ ކުރިއަށްދާނީ އާންމުންނަށް ހުޅުވާލައިގެންނެވެ. ފެއާގައި ޓޫރިޒަމް ދާއިރާގެ ރިސޯޓުތަކާއި ހޮޓެލްތަކުގެ އިތުރުން ޓޫރިޒަމްގެ އެހެނިގެން ފަރާތްތައް ހިމެނޭ ގޮތަށް 140 ފަރާތަކުން ބައިވެރިވާނެ ކަމަށް ބެލެވިފައިވާއިރު މި އަހަރުގެ ފެއާގައި އިންޓަނޭޝަނަލް ބަޔަރުންނާއި މީޑިޔާ ހިމެނޭ ގޮތަށް 200 ފަރާތެއް ބައިވެރިވާނެ ކަމަށް އެ ކުންފުނިން ބުނެފައިވެ އެވެ.\nޓީޓީއެމް ފެއާގެ ދަށުން އޮންނަ ހޮޓެލިއާ ސަމިޓު ހާއްސަކޮށްފައި ވަނީ ޓޫރިޒަމް ދާއިރާގެ ފަރާތްތައް އެއް ފުރާޅެއްގެ ދަށަށް ގެނެސް، ބައްދަލުކުރާ ޕްލެޓްފޯމެއްގެ ގޮތުގަ އެވެ.މި ސަމިޓުގައި ހަތަރު ޕެނަސް ޑިސްކަޝަންއެއް ކުރިއަށްދާއިރު، 150 ޓޫރިޒަމް ވެރިން ބައިވެރިވާނެ އެވެ.\nއަދި މި އަހަރު މުޅިން އަލަށް އިތުރުކޮށްފައިވާ "ސަޕްލަޔާ އެކްސްޕޯ" ހާއްސަކޮށްފައިވަނީ ޓޫރިޒަމް ދާއިރާއަށް ބޭނުންވާ ތަކެތި ގަންނަން ބޭނުންވާ ފަރާތްތަކަށެވެ.


SunOnline: Marine Expo ge sponsorun hamajassai ebbasvumugai soikoffi\nއަނެއްކާވެސް ކުޑަދެފިރިހެން ކުދީންނަށް ޖިންސީ ގޯނާކުރި މައްސަލައެއް މިފަހަރު ފުލުހެއް!\nމެރިން އެކްސްޕޯގެ ސްޕޮންސަރުން ހަމަޖައްސައި، އެއްބަސްވުމުގައި ސޮއިކޮށްފި\nއަހުމަދު ޝަރުވާން 30 Mar 2016, 17:52\nމިއަދު ބޭއްވި ސޮއިކުރުމުގެ ރަސްމިއްޔާތުގައި ބްލަކް ކުންފުންޏާއި އެމްޓީސީސީން އެއްބަސްވުމުގައި ސޮއިކުރަނީ ---- ސަން ފޮޓޯ/ ފަޔާޒު މޫސާ\nލިވަބޯޑް އެސޯސިއޭޝަން އޮފް މޯލްޑިވްސް (ލޭމް) އިން އިންތިޒާމުކޮށްގެން ބްލަކް ކުންފުންޏާ އެކު ކޮންމެ އަހަރަކު އެއްފަހަރު ބާއްވަމުން އަންނަ "މޯލްޑިވްސް މެރިން އެކްސްޕޯ" އަށް ސްޕޮންސަރުން ހަމަޖައްސައި، އެއްބަސްވުމުގައި މިއަދު ސޮއިކޮށްފި އެވެ.\nސްޕޮންސަރުންގެ އެއްބަސްވުމުގައި ސޮއިކުރުން އޮތީ މިއަދު ހަވީރު ސަލްސާ ރޯޔަލްގައި ބޭއްވި ހާއްސަ ރަސްމިއްޔާތެއްގަ އެވެ.\nމޯލްޑިވްސް މެރިން އެކްސްޕޯގެ މައި ސްޕޮންސަރަކަށް ހަމަޖައްސާފައި ވަނީ އެމްޓީސީސީ އެވެ. އެއްބަސްވުމުގައި އެމްޓީސީސީގެ ފަރާތުން ސޮއިކުރެއްވީ އެ ކުންފުނީގެ ސީއީއޯ އިބްރާހިމް އަބްދުއްރައްޒާގު ހަލީމް އެވެ. ބްލަކް ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު އިސްމާއިލް ހުޝާމް އެވެ.\nއިތުރު ގިނަ ސްޕޮންސަރުންތަކެއް އެކްސްޕޯއަށް ހަމަޖައްސާފައިވާ އިރު، އެ އެއްބަސްވުންތަކުގައި ސޮއިކުރެއްވީ ބްލަކް ކުންފުނީގެ މެނޭޖިން ޑިރެކްޓަރު ހުޝާމް އެވެ. ސްޕޮންސަރުންގެ ފަރާތުން ސޮއިކުރެއްވީ އެ ކުންފުނިތަކުގެ އިސްވެރިންނެވެ.\nމިއަހަރުގެ އެކްސްޕޯގެ ސްޕޮންސަރުން:\nބެވަރޭޖް ޕާޓްނަރު: އެކްއެލް\nކޯ ސްޕޮންސާ: މެރިން އިކްއިޕްމަންޓްސް\nވިޒުއަލް ޕާޓްނާ: އޯކޭޒް އިންކް\nމޯލްޑިވްސް މެރިން އެކްސްޕޯއަކީ ކޮންމެ އަހަރަކު ވެސް ގިނަ ފަރާތްތަކެއްގެ ތަރުހީބު ލިބެމުން، ކާމިޔާބުކަމާ އެކު ބާއްވަމުން އަންނަ އެކްސްޕޯއެކެވެ. ބްލަކް ކުންފުނީގެ މެނޭޖިން ޑިރެކްޓަރު ހުޝާމް ވިދާޅުވީ، މިއަހަރުގެ އެކްސްޕޯގައި ޖުމްލަ 60 ސްޓޯލް ހިމެނޭ ކަމަށާއި އޭގެ ތެރޭގައި މެރިން ދާއިރާގައި ހަރަކާތްތެރިވާ ރާއްޖެއާއި ބޭރުގެ ފަރާތްތައް ހިމެނޭ ކަމަށެވެ.\nއެމްޓީސީސީގެ ސީއީއޯ ހަލީމް ވިދާޅުވީ، ކުރިން ބޭއްވި އެކްސްޕޯތަކަށްވުރެ މިއަހަރުގެ އެކްސްޕޯ އަކީ ބޮޑު އެކްސްޕޯއަކަށް ވާނެ ކަމަށެވެ. އެގޮތުން އެކްސްޕޯގެ ތެރޭގައި އެމްޓީސީސީން އަލަށް ގިނަ ޕްރޮޑަކްޓްތަކެއް މާކެޓަށް ނެރޭނެކަމަށް ހަލީމް ވިދާޅުވި އެވެ. އޭގެ އިތުރުން 100،000 ރުފިޔާ އަށްވުރެ އަގުހުރި އިނާމު ލިބޭ ޕްރޮމޯޝަންތައް ކުރިއަށްގެންދަވާނެ ކަމަށް ވެސް ހަލީމް ވިދާޅުވި އެވެ.\nމެރިން އެކްސްޕޯ ކުރިއަށްގެންދަން ހަމަޖައްސާފައި ވަނީ އަންނަ އޭޕްރީލް މަހުގެ 26 އިން ފެށިގެން ހަތަރު ދުވަހުގެ މުއްދަތަކަށް ދަރުބާރުގޭގަ އާއި ދަރުބާރުގެ ހިމެނޭ ސަރަހައްދުން ބޮޑުތަކުރުފާނު މަގުގަ އެވެ.\nހޮސްޕިޓަލިޓީ ދާއިރާގައި 622 މިލިއަން ޑޮލަރުގެ މުއާމަލާތް\nދިރާގުން މާލޭގެ ޕާކުތައް ވައިފައި ކޮށްދީފި\nރާއްޖެއަށް އެންމެ ގިނަ ކާގޯ ސްރީލަންކަން އިން


ފޯ ސީޒަންގެ ތަމްރީން ޕްރޮގްރާމް ނިންމި 49 ދަރިވަރަކަށް ސެޓިފިކެޓް ދީފި ފޯ ސީޒަންގެ ތަމްރީން ޕްރޮގްރާމް ނިންމި 49 ދަރިވަރަކަށް ސެޓިފިކެޓް ދީފި\nފޯ ސީޒަންގެ ތަމްރީން ޕްރޮގްރާމް ނިންމި 49 ދަރިވަރަކަށް ސެޓިފިކެޓް ދީފި\nރިސޯޓް މާޙައުލުގެ ވަޒީފާގެ ތަޢުލީމާއި ތަމްރީނު ދިނުމަށް ފޯރ ސީޒަން މޯލްޑިވްސްއިން ކުރިއަށް ގެންދާ އެކިއެކި ކޯސްތައް ނިންމި ދަރިވަރުންނަށް ސެޓްފިކެޓް ޙަވާލުކޮށްފިއެވެ.\nމިކޯސްތަކުން ފާސްވި ދަރިވަރުންނަށް ސެޓްފިކެޓް ޙަވާލުކޮށްދެއްވީ ދަރުބާރުގޭގައިއޮތް ރަސްމިއްޔާތުގައި ޓުއަރިޒަމް މިނިސްޓަރު ޢަލީ ވަޙީދެވެ. ފޯ ސީޒަން ރިސޯޓްސް މޯލްޑިވްސް ހޮސްޕިޓަލިޓީ އެޕްރެންޓިޝިޕް ޕްރޮގްރާމަކީ ރާއްޖޭގައި ކުރިއަށް ގެންދާ މިފަދަ އެއްމެ ދުވަސްވީ އެއް ޕްރޮގްރާމެވެ. މިހާރު މިޕްރޮގްރާމަށް ވަނީ އަށާރަ އަހަރު ވެފައެވެ.\nމިދިޔައަހަރު ފޯރސީޒަން ރިސޯޓުން ކުރިއަށް ގެންދިޔަ ދިހަ ކޯހަކުން ސާޅީސް ނުވަ ދަރިވަރަކު ވަނީ ދަސްވެނިވެފައެވެ. ޖުމުލަ ބައްތިރީސް ރަށަކުން މި ޕްރޮގްރާމްގައި ބައިވެރިވެފައިވާއިރު ބައިވެރިވި ދަރިވަރުންގެ އުމުރުފުރާއަކީ ޢުމުރުން ސަތާރަ އަހަރާއި ވިހި އަހަރެވެ.\nފޯރ ސީޒަނުން ކުރިއަށް ގެންދިޔަ ކޯސްތަކުގެ ތެރޭގައި ހިމެނެނީ "ފުޑް އެންޑް ބެވަރެޖަސް ޕްރިޕަރޭޝަން" އާއި "ސޭފް މެރިޓައިމް ޓްރާންސްޕޯޓް" ކޯހާއި "އިންޖިނިއަރިން" ، "ހައުސްކީޕިން" ، "ގެސްޓް ސަރވިސް" މީގެއިތުރުން "ފްރަންޓް އޮފީސް މެނޭޖްމެންޓް"އާއި "ޕަޑީ ޑައިވް މާސްޓަރ" ކޯހާއި "ވޯޓަރ ސްޕޯޓްސް" ކޯހާއި "މެރިން ބަޔޮލޮޖީ" ފަދަ ކޯސްތަކެވެ.\nމިފަދަ ޕްރޮގްރާމްތަކުގެ މުޙިއްމުކަމުގެ މައްޗަށް އަލިއަޅުއްވާ މި ރަސްމިއްޔާތުގައި ވާހަކަފުޅުދައްކަވަމުން ޓުއަރިޒަމް މިނިސްޓަރު ވަނީ މި ކޯހުން ލިބުނު މަޢުލޫމާތުގެ އަލީގައި ކުރިއަށް ދިޔުމަށް ދަރިވަރުންނަށް އިލްތިމާސްކުރައްވާފައެވެ. އަދި އެމީހަކު ދާން ބޭނުންވާ ރޮނގުން ކުރިއަށްދިޔުމަށްޓަކައި ހިތްވަރާއި އަޒުމާއެކު ކުރިއަށް ދިޔުމަށްވެސް މިނިސްޓަރ ގޮވާލައްވާފައިވެއެވެ.\nފޯރސީޒަން ރިސޯޓްސް މޯލްޑިވްސްގެ ރީޖަނަލް ވައިސް ޕްރެޒިޑެންޓް އަރްމާންޑޯ ކްރެއެންޒްލިން ވިދާޅުވީ 2001ވަނަ އަހަރު ފެށި މި ޕްރޮގްރާމަށް ދިވެހި ޒުވާނުންގެ ފުރިހަމަ އެއްބާރުލުން ލިބިގެންދާކަމަށެވެ. މިގޮތުން މިހާތަނަށް ފަސް ސަތޭކަ ނުވަދިހަ ފަސް ދަރިވަރުން ގްރެޖުއޭޓުވެފައިވާކަން އޭނާ ފާހަގަކުރެއްވިއެވެ. އަރްމާންޑޯ ވިދާޅުވީ މި ޕްރޮގްރާމުން ދަސްވެނިވާ ދަރިވަރުން މިހާރު އަމިއްލަ ވިޔަފާރިތައްވެސް ފަށައިގެން އުޅޭކަމަށެވެ.\nފޯރސީޒަން މޯލްޑިވްސްއިން ކުރިއަށްގެންދާ މިޕްރޮގްރާމުގައި ހިމެނޭ ކޯސްތަކަކީ ޓިވެޓް ސެޓިފައިޑް ކޯސްތަކެކެވެ. މި ޕްރޮގްރާމްގެ ދަށުން މިއަހަރު ފަށާ ކޯސްތަކުގައި ރާއްޖޭގެ އޮނަތިރީސް ރަށަކުން ފަސްދޮޅަސް ތިން ޒުވާނުން ބައިވެރިވާކަމަށް ފޯރސިޒަނުން ބުނެއެވެ. އަދި އަންނަ އަހަރުގެ ސެޕްޓެމްބަރު މަހު މިޕްރޮގްރާމަށް ދަރިވަރުން ރެކްރޫޓްކުރަން ފަށާނެކަމަށް ފޯރސިޒަނުން ބުނެއެވެ.


LUX* ge aa resortgai haahsa villa eh\nލަކްސްގެ އާ ރިސޯޓުގައި ހާއްސަ ވިލާއެއް ހުޅުވައިފި\nލަކްސް ނޯޓު މާލެ އެޓޯލްގައި އެންމެ ފަހުން ހުޅުވި ވިލާގެ ކައިރީގައި އެ ރިސޯޓުގެ ޔޮޓު ބަނދަރުކޮށްފައި- ފޮޓޯ: ލަކްސް\nލަކްސް ކުންފުނިން މި އަހަރު ހުޅުވި ލަކްސް ނޯތު މާލެ އެޓޯލް ރިސޯޓުގައި ލަކްސް ރިޓްރިޓްގެ ނަމުގައި ހާއްސަ ވިލާއެއް ހުޅުވައިފިި އެވެ.\nލަކްސް އިން ބުނެފައިވާ ގޮތުގައި ޓޫރިސްޓުންނަށް ހާއްސަ ހިދުމަތްތަކާއެކު ހުޅުވި މި ރެޒިޑެންސް ވިލާ އިން ގިނަ ހިދުމަތް ތަކެއް ލިބެން ހުންނާނެ އެވެ. މިތަން ފަރުމާކޮށްފައިވަނީ ޓޫރިސްޓުންނަށް ޕްރައިވެސީ ލިބޭ ގޮތަށް އަމިއްލަ ގެއެއްގެ އިހުސާސް ކުރެވޭނެ ގޮތް ބަލައިގެންނެވެ.\nއެ ރިސޯޓުގެ މޫދު ވިލާތަކުގެ އެންމެ ބޭރަށް ވާގޮތަށް ހުޅުވި ލަކްސް ރިޓްރީޓް ހަދާފައިވަނީ ތިން ބުރި އަށެވެ. އަދި މިތަނުގައި 1000 އަކަފޫޓުގެ ބޮޑު އޭރިއާއެއް ޕްލޭ އޭރިއާގެ ގޮތުގައި ހާއްސަކޮށްފައިވެ އެވެ. އަދި މި ވިލާގައި އެއް ފަހަރާ ހަތަރު މީހުންނަށް ޗުއްޓީ ހޭދަކޮށްލެވޭނެ ޖާގަ އޮންނައިރު، މިއީ އާއިލާތަކާއި ރަހުމަތްތެރިންނަށް ހާއްސަ ތަނަކަށްވާނެ ކަމަށް ލަކްސް އިން ބުނެފައިވެ އެވެ.\nލަކްސް އިން ބުނެފައިވާ ގޮތުގައި މި ވިލާގައި 24 ގަޑިއިރު ބަޓްލަ ސާވިސް ދޭއިރު، މިތަނުގައި ސުވިމިން ޕޫލް ހުންނާނެ އެވެ. އަދި ވިލާ ފަރުމާކޮށްފައިވަނީ ލަކްސްގައި ބޭނުންކުރާ ހާއްސަ ލަގްޒަރީ ޔޮޓް ބަނދަރު ކުރެވޭ ގޮތަށެވެ. އެހެންވެ، މިތަނަށް އަންނަ މެހުމާނުންނަށް ޔޮޓުން ސީފާ ވިލާ އަށް އަރައި ފޭބުމުގެ ހިދުމަތް ލިބޭނެ އެވެ.\nދަތުރު ދާ ރަށެއްގެ ގޮތުގައި ކުރިން ބޭނުންކުރި އޮޅަހަލި އައިލެންޑުގައި ތަރައްގީ ކޮށްފައިވާ ލަކްސް ނޯތު މާލެ އެޓޯލްގައި ސްޕާ އާއި މޫދު ކުޅިވަރުގެ ހާއްސަ ސެންޓަރެއް ހުރެ އެވެ. މި ރަށުގެ އެއް ގަމުގައި ވެސް ހާއްސަ ވިލާތަކެއް ހުރެ އެވެ. މި ރިސޯޓުގައި ހަދާފައިވާ ސްޕާއަކީ މި ތަނަށް އަންނަ މީހުންނަށް އެންމެ މަތީ ޕްރައިވެސީ ލިބޭ ގޮތަށް ހަދާފައިވާ ތަންތަނެވެ. މި ރިސޯޓަކީ ދިވެއްސެއްގެ ފަރުމާއެކެވެ. އަދި ރިސޯޓުގެ އިންޓީރިއާ ފަރުމާ ކުރީ ސިންގަޕޫރު ކުންފުންޏަކުންނެވެ.


ލޮލުގެ ފިނިކަމުގެ ބައެއް ސަކަ ސަމާސާ | Jazeera\tލޮލުގެ ފިނިކަމުގެ ބައެއް ސަކަ ސަމާސާ - Jazeera\nލޮލުގެ ފިނިކަމުގެ ބައެއް ސަކަ ސަމާސާ\nޙުސެއިން ޝާހް December 25, 2018 62 views0\nތުއްތުކުދިންނަކީ އެބައެއްގެ ހަރަކާތްތަކަށް މައިންބަފައިން ބަލަބަލާ ތިބޭ ބައެކެވެ. މިޒާޖުގައި އެއްކުއްޖަކު އަނެއްކުއްޖަކާ ތަފާތުތަކެއް ހުރިނަމަވެސް އެ މައުސޫމު ކުދިންގެ ކޮންމެ ރަނގަޅު ކަމަކުން މައިންބަފައިން ހިނިތުން ކޮށްލުވައެވެ. މަޖާ ކޮންމެ ކަމަކުން އަބަދަށް އުފާގެނުވައެވެ. ގިނަފަހަރު ކުދިންނަކީ އެހެންމީހުންގެ ސަމާލުކަން ހޯދަން މަސައްކަތްކުރާ ބައެކެވެ. މިލިޔުމުގައި މިބަލާލަނީ ހިނިތުންވުން ގެނުވާނެފަދަ، ތުއްތު ކުދިން ކޮށްފައިވާ މަޖާ 10 ކަމެއްގެ ވާހަކައެވެ.\n1- ފުރަތަމަ ފަހަރު މިސްކިތަކަށް ފަތިސް ނަމަދަށް6އަހަރުގެ ދަރިފުޅު ދިޔަރެއެވެ. އިމާމް އަލްހަމްދު ކިޔާފައި ފެށީ ދިގު ސޫރަތެކެވެ. ދަރިފުޅު އެންމެ ކުރުސޫރަތް ކިޔާލާފައި ރުކޫއަށް ހިގައްޖެއެވެ. އިމާމް މީހާ ސަލާމް ދިންއިރު ދަރިފުޅު ނަމާދުކޮށް ނިމުނުތާ ކިތަންމެ އިރެކެވެ.\n2- ކުޅެން އުޅުމުގެ ތެރޭން ވެއްޓި ވަރަށް ބޮޑަށް7އަހަރުގެ ދަރިފުޅު ފައި ހަލާކުވެ އޮޕަރޭޝަން ކޮށްފިއެވެ. ކޮންމެ ފަހަރަކު ބޭސް ބަދަލު ކުރާއިރު ތަދުވެގެން ރޮއިހަދާ ރުޅިއައިސްގެން އުޅެއެވެ. ބޭސް ބަދަލު ކުރަން މަރުކަޒަށް ދިޔަ ދުވަހެކެވެ. ނަރުސް ކުއްޖާ ފެނުމުންވެސް ދަރިފުޅު އައީ ރުޅިއެވެ.\nދަރިފުޅު: މީ މިހުރިހާ ތަދެއް ކުރާ މީހަކީ. މީނަ ނެރޭ މިތަނުން.\n3- ގުރޭޑް 1 ގެ ކުލާހެވެ. އަޑުގަދަ ކަމުން އެއީ ކިޔަވައިދޭ ކުލަހެކޭ ނުބުނާނެއެވެ. ޕްރިންސިޕަލް ކުލާސްތައް ކައިރިން ހިނގަމުން އައިސް އަޑުގަދަކަމުން އެ ކުލާހަށް ވަދެއްޖެއެވެ. އަދި އަޑުހަރުކޮށް ރުޅިގަދަ ކޮއްލާފައި\nޕްރިންސިޕަލް: މީ މަސްމާރުކޭޓެއްތަ؟\nފަސްޖެހުމެއް ނެތި6އަހަރުގެ ދަރިފުޅު އަތް ދިއްކޮއްލީ ޕުރިންސިޕަލާއި ދިމާއަށް ބުނެލިއެވެ.\nދަރިފުޅު: ދީބަލަ މަހެއް.\n4- ރެޑްވޭވް ފިހާރައަށް މަންމައާއެކު ވަދެ5އަހަރުގެ ދަރިފުޅު ޗީސްބޯލްސް ޕެކެޓެއް ނަގައިގެން ކައުންޓަރު ކައިރިއަށް ހިގައްޖެއެވެ.\nސޭޓް : 13 ރުފިޔާ\nދަރިފުޅު: 13 ރުފިޔާއެއް ނެތް.\n5- ކޮޓަރި ހޫނު ކަމުން އެގްޒޯސްޓް ހަރުކުރި ދުވަހެވެ. ހަރުކޮށްލާފައި ކަރަންޓް ނުދެވި އުޅެނިކޮށް6އަހަރުގެ ދަރިފުޅު އައިސް ވަދެއްޖެއެވެ. އެގްޒޯސްޓް ފެނި އުފަލުން ހިތްހަމަ ޖެހިފައި\nދަރިފުޅު: އާ ތިހަރުކުރީ ރަގަޅު އެއްޗެއް މިހާރު ވަރަށް ފިނިވޭ.\n6- ގޭގެ ވަޅު ކައިރީ ކުޑަކުދިންތައް އުޅުނުތަން ފެނިގެންގޮސް ވަޅު ބަލާލީމެވެ. ކޮޓަރީގައި އޮތް ޖެލީޕެކެޓްް އޮއްސާލާފައި އޮތީ ވަޅުތެރެއަށެވެ. ރުޅިއައިސްގެން\nއަހަރެން: ކީއްވެ ކުރިކަމެއް އެއީ؟\nސުވާލު ކުރާއިރަށް7އަހަރުގެ ދަރިފުޅު\nދަރިފުޅު: އެވަޅަށް އަޅާލިޔަސް އެއްވެސް ކަމެއް ނުވާނެ. އެކަހަލަ ޖެލީ އަޅުގަނޑު ކާތާ ކިތަންމެ ދުވަހެއް. ނުވެއެއްނު އެއްވެސް ކަމެއް. އޭގެއިން އެއްވެސް ވަހެއްވެސް ނުދުވާނެ.\n7- ބަދިގެ މަސައްކަތް ނިންމާލާފައި ކޮޓަރިއަށް ވަތްއިރު އަހަރެން ހުރީ ވަރުބަލި ވެފައެވެ. އެހެންނަމަވެސް 1 އަހަރުގެ އަންހެން ދަރިފުޅު އޭނަ ގެންގުޅޭ ބުދުގެ އެއްފައި ނައްޓާލާ ޗާޖަށް ޖަހާފައި އޮތްތަން ފެނުމުން އަހަރެންގެ ހިނިގަނޑު ދިޔައީ ފަޅައިގެނެވެ.\n8- އަހަރެންގެ5އަހަރުގެ ދަރިފުޅު ކަންފަތް ސާފު ކުރަން ޖެހެނީ ހިފައިގަނެގެން ގަދަކަމުންނެވެ. ފިހާރައަށް އައު މުދާ ގެނައި ދުވަހު ކުޅޭ އެއްޗެހިތައް ފެނި އައިސް ސިއްރު ސިއްރުން އެއެއްޗެހީގައި އަތްލާފައި ވަރަށް ނޫން ގޮތަކަށް އަހަރެންނަށް ބަލަން ފަށައިފިއެވެ. ނުފެންނަ ކަމަށް ހަދައިގެން އަހަރެން އިނީމެވެ.\nދަރިފުޅު: މަންމާ އާދެބަލަ ކަންފަތް ހަޑިތޯ ބަލާލަން. ސާފުކުރަން ދޭނަން ކުޅޭ އެއްޗެއް ދޭމަތިން.\n9- ދެކުދިން ނިންދާފައި އަހަރެންނަށް ގަދަޔަށް ނިދުނު ރެއެކެވެ. ކުދިންގެ ބައްޕަ އައިސް ދޮރުގައި ތެޅުމުންވެސް ހޭނުލެވުނެވެ. ބާރަށް ވަރަށް ގިނައިރު ދޮރުގަތަޅައި ހަބަރެއް ނުވެގެން އެއްމެ ފަހުން ކޮޓަރި ހުޅުވީ ޑަބަލް ތަޅުދަނޑި ހޯދައިގެނެވެ. ޖެހިގެން އައި ދުވަހު4އަހަރުގެ\nދަރިފުޅު: މަންމާ ރޭ ހާދަ ބާރަކަށް ހަންޑި ދޮރުގަ ތެޅިއޭ.\nއެވަރަށް ތެޅިއިރު ހަންޑި ކަމަށްހީކޮށް ގޮވައިވެސް ނުލާ ދަރިފުޅު އޮތުންވީ ބޮޑު މަޖާ ގަޑަކަށެވެ.\n10- ދޮށީ ދަރިފުޅު އަވަސް އަރުވާލާފައި ފާހަނައަށް ފެން ނާޅާ ދިޔަ ދުވަހެކެވެ. ކުޑަ ދަރިފުޅު ކޮޓަރިތެރޭ އުޅެއެވެ. ބަދިގެ މަސައްކަތް ނިންމާލާފައި އަހަރެން ކޮޓަރިއަށް ވަތްއިރު ފާހާނަ ތަަށިން ޕުއްޕު ނަގައި މުޅިގައިގައި ދަރިފުޅު އުގުޅަނީއެވެ. އެމަންޒަރު ފެނުމުން ހުރެވުނު ތަންވެސް އަހަރެންނަށް ނޭގުނެވެ.\nމިއީ ހަގީގަތުގައިވެސް ތުއްތު ކުދިން ކޮށްފައިވާ ކަންކަމެވެ. ހިއްސާ ކުރެވުނު ކަންކަމުން ތިޔަ އެންމެ ކިޔުން ތެރިންނަށް އުފާ ގެނުވާނެ ކަމަށް އުންމީދުކުރަމެވެ.


EU in Ingireysivilaai vakivumuge camp Muslim membaru dhookollaifi | Mihaaru\nއިނގިރޭސި ވިލާތުގެ ސިޔާސީ އިސް މެންބަރެއް ކަމަށްވާ ސައީދާ ވަރްސީ.\nއީޔޫ އިން އިނގިރޭސިވިލާތް ވަކިވުމުގެ ކޭމްޕް މުސްލިމް މެންބަރު ދޫކޮށްލައިފި\n20 ޖޫން 2016 - 13:51\nއީޔޫ އިން އިނގިރޭސި ވިލާތް ވަކިވުމަށް ތާއީދުކުރާ "ލީވް ކޭމްޕް" ދޫކޮށްލުމަށް ވަރުސީ ނިންމީ ބުރާސްފަތި ދުވަހުގެ ވޯޓުގެ ކުރިން ލޯންޗުކުރި ޕޯސްޓަރަކާ ގުޅިގެންނެވެ. އެ ޕޯސްޓަރުގައި ވަނީ ރެފިއުޖީންތަކެއް ސްލޮވީނިއާގެ ސަރަހައްދީ ރޮނގު ކައިރީ ކިޔޫ ހަދައިގެން ތިބޭ މަންޒަރެވެ. ޕޯސްޓަރުގެ ކެޕްޝަނެއްގެ ގޮތުގައި ޖަހާފައި ވަނީ "ބްރޭކިން ޕޮއިންޓް" އެވެ.\nސައިދާ ވިދާޅުވީ އެ ޕޯސްޓަރުގައި ލިޔެފައިވާ ބްރޭކިން ޕޮއިންޓަކީ އޭނާގެ ވެސް ބްރޭކިން ޕޮއިންޓް ކަމަށެވެ. ޓައިމްސް އަށް ވަރްސީ ވިދާޅުވީ މި ބާވަތުގެ ކަމަކަށް ތާއިދުކޮށް އޭނާ އަށް ކުރިއަށް ނުދެވޭނެ ކަމަށެވެ.\n"އަހަރެމެން މި ތިބީ ކެމްޕޭނެއް ކާމިޔާބު ކުރަން ނަފުރަތު އުފައްދަން ދޮގު ހަދަން ތައްޔާރުވެގެންތަ؟" ވަރްސީ ސުވާލު ކުރެއްވި އެވެ.\nލީވް ކޭމްޕުގެ ތެރޭގައި ބައިބައިވުން އުފެދުނީ އީޔޫ އިން ވަކިނުވުމަށް ތާއީދުކުރި، ޕާލަމެންޓުގެ މެންބަރެއް ކަމަށްވާ ޖޯ ކޮކްސް މަރާލުމާ ގުޅިގެންނެވެ. ކޮކްސް ވަނީ ރެފިއުޖީންގެ ހައްގުތަކަށް ވަކާލާތު ކޮށްފަ އެވެ. ކޮކްސްގެ މަރުގެ ތުހުމަތުގައި ކޯޓަށް ހާޒިރުކުރި ތޯމަސް މައިރުގެ ނަމަކީ ކޮބައިތޯ އެހުމުން އޭނާ ވަނީ "ޣައްދާރުންނަށް އޮތީ މަރު" ކަމަށް ބުނެފަ އެވެ.\nސައިދާ ވަރްސީ އަކީ ބޮޑު ވަޒީރު ޑޭވިޑް ކެމަރަންގެ ކޮންޒަވޭޓިވް ޕާޓީގެ ކުރީގެ ޗެއާ އެވެ. ހައުސް އޮފް ލޯޑްސްގެ މެންބަރު ވަރްސީ ވަނީ ފޮރިން އޮފީހުގެ ޖޫނިއާ މިނިސްޓަރުކަން ވެސް ކުރައްވައިފަ އެވެ. އޭނާ އެ މަގާމުން އިސްތިއުފާ ދެއްވީ އިޒްރޭލުން ގާޒާގައި 2014 ވަނަ އަހަރު ހިންގި އުދުވާނާ ގުޅިގެންނެވެ.\nއިތުރު ލިޔުންތައް މުސްލިމުން ބްރެކްސިޓް


Dheewaana2(26 vana bai) – adduLIVE\nދީވާނާ2( ސައްބީސްވަނަބައި)\nFeb 06, 2019, 10:33 ޝައިން\nސައިކަލު ކައްސާލައިގެން މަގުމެދަށް ވެއްޓުމާއެކު، ފަހަތުން އައި އެހެން ސައިކަލެއްގެ މިސްރާބު ގެއްލި ދިޔަގޮތަށް ގޮސް ފަރަހަނާޒްގެ ގައިގާ ޖެހިފައި ނުރައްކާތެރި ހާދިސާއެއް ހިނގައިފިއެވެ. ފަރަހަނާޒްގެ ވޭނީ ހަޅޭކުގެ އަޑާއި އުޅަނދުތައް އެކަތިއަނެކައްޗާއި މުޑިއެރި އަޑުވެސް ފަޒާގެ ތެރޭގައި ގުގުމައިގެން ދިޔައެވެ. އެވަގުތު ޝައުންއަށް ހީވީ އޭނާގެ ހިތްވެސް މޭފޫއަޅާ ބޭރަށް ނުކުތްހެންނެވެ.\nޝައުން ތެދުވެ ފަރަހަނާޒާއި ދިމާއަށް ދުއްވައިގަތެވެ. ތަންކޮޅެއް ދުރުގައި ވެއްޓިފައި އޮތް ފަރަހަނާޒްގެ ގައިދަށުން ލޭގެ ރޮގެއްދެމިގެން ދިޔަ މަންޒަރުފެނިފައި ގަތްބިރުން ޝައުންގެ މުޅިހަށިގަނޑު ފިނިވެގެން ދިޔައެވެ. ކުޑަހިނދުކޮޅެއްގެ ތެރޭގައި އޭނާގެ ލޯމަތިން މަންޒަރު ފުސްވަމުން ގޮސް އޭނާ އަރިއަޅާލިއެވެ. ދެން އޭނާއަށް ލޯހުޅުވާލެވުނުއިރު އޮތީ ހޮސްޕިޓަލްގައި އެނދުމަތި ކޮށްފައެވެ. ބޮލުގައި މަޑުރިހުމެއްހުރި އިރު އޭނާގެ އަތުގެ މުލައްދަނޑީގައިވެސް ވަނީ ބޭސްއަޅާފައެވެ. އޭނާގެ ގާތުގައި އަމީން ފެންކަޅިވެފައި އިނެވެ.\n" ބައްޕާ..ނާޒް ކޮބާ؟…" ފުންމައިގެން ތެދުވަމުން ޝައުން އަހާލިއެވެ.\n" ދަރިފުޅާ…އޮށޯވޭ…ނާޒްވީ އަދި އޮޕަރޭޝަން ތިޔޭޓަރގަ….." ލޮލުން ކަރުނަ ފުހެލަމުން އަމީން އޮޅުން ފިލުވައިދިނެވެ.\n" ބައްޕާ އަހަރެން ބޭނުން ނާޒްގެ ގާތަށްދާން…." އާދޭހުގެ ރާގަކަށް ޝައުން ބުންޏެވެ.\n" ދަރިފުޅާ….އިހަށްމަޑުކުރޭ!….އަދި ދަރިފުޅު ހަމައަކަށް ނޭޅެއެއްނު….ފަހުން ދާނީ…" އަމީން ލޯތްބާއެކު ބުންޏެވެ.\n" ނޫން ބައްޕާ….އަހަރެން ބޭނުން މިހާރުދާން….." ޝައުން އާދޭސްކުރަން ފެށިއެވެ. އެންމެ ފަހުން އަމީންއަށް މަޖުބޫރުވެގެން ނަރުސް ކުއްޖަކަށް އެންގުމަށްފަހު ޝައުން ގޮވައިގެން އޮޕަރޭޝަން ތިޔޭޓަރ ކައިރީގައިވާ ވެއިޓިންގްރޫމަށް ދިޔައެވެ. އޭރު އެތާނގައި އަޒީފާއާއި އޭނާގެ ރަހުމަތްތެރިޔަކު ހުއްޓެވެ.\n" ކޮބާ…އާޒިމްމެންގެ ޚަބަރަކީ؟…." އަޒީފާ ފެނުމާއެކު އަމީން އަހާލިއެވެ.\n" އާޒިމް ދެންމެ ގުޅި… މިހާރު އެއާރޕޯޓުން މިކޮޅަށް އަންނަނީ…..އަދި އިރުކޮޅެއްވާނޭ ބުނި…" އަޒީފާ ޖަވާބުދިނެވެ.\n" ދަރިފުޅާ….ދަރިފުޅު ކީއްކުރަން އެހާއަވަހަށް ތެދުވެގެން ތިއުޅެނީ…" އަޒީފާ އައިސް ޝައުންގެ އަތުގައި ހިފާލަމުން ކަންބޮޑުވެފައި ބުންޏެވެ.\n" މަންމާ….ޑޮކްޓަރ ކީކޭ ބުނީ؟…ނާޒް ރަނގަޅުވާނެތަ؟…" ޝައުން ދެރަވެފައި އަހާލިއެވެ.\n" ދަރިފުޅާ….އަދި ނޭނގެ ވާނުވާއެއް…..އަދި އޮޕްރޭޝަން ކުރިޔަށްދަނީ….ނިމުނީމައެއްނު އެނގޭނީ އެއްޗެއް ބުނަން….އިރާދަކުރެއްވިއްޔާ ނާޒް ރަނގަޅުވާނެ….އަހަރެމެން އެންމެން ދުޢާކުރީމަ ރަނގަޅުވާނެ…." އަޒީފާ ޝައުން ގެނެސް އޭނާގެ ގާތުގައި ބޭންދުމަށްފަހު ބުރަކަށީގައި ފިރުމާލިއެވެ.\nއިރުކޮޅެއްފަހުން އާޒިމްގެ ދެމަފިރިންނާއި އައިރާ އަދި ހާދީއާއި އާއިންވެސް އަތުވެއްޖެއެވެ. އެންމެންގެ މޫނުތަކުންވެސް އިންތިހާ ދަރަޖައިގެ ކަންބޮޑުވުން ފާޅުވާން ހުއްޓެވެ. ފަރަހަނާޒްގެ އެކްސިޑެންޓްގެ ޚަބަރު ލިބުނީއްސުރެ އާއިންގެ ތަބީއަތްވަނީ ގޯސްވެފައެވެ. ހާދީގެ ލޮލުންވެސް އެންމެ ހިނދުކޮޅަކުވެސް ކަރުނަ ނުހިކެއެވެ. އެހެންކަމުން އެދެމީހުންކުރެ މީހަކަށް ކަމެއްވެދާނެތީ އާޒިމްހުރީ އިންތިހާއަށް ކަންބޮޑުވެފައެވެ.\n" ބޮއްތާ އަހަރެންގެ ނާޒްއަށް ކިހިނެއްތަވީ؟…އަހަރެން ބުނީމެއްނު ނާޒް ރަނގަޅަށް ބަލާށޭ…ދެން ކީއްވެ ނާޒް އެކްސިޑެންޓްވީ….ކީއްވެ ބޮއްތަނުބެލީ؟.." ކުއްލިއަކަށް އަޒީފާގެ އަތުގައި ހިފާފައި އާއިން ޝަކުވާކުރަން ފެށިއެވެ.\n" ކޮއްކޯ…ބޮއްތައަށް މާފުކުރޭ!….ބޮއްތައަށް ވައުދާ ޚިލާފުވެވުނީ….އެކަމު ބޮއްތަ ހިޔެއްނުކުރަން މިފަދަކަމެއްވާނެއެކޭ….ހަމަކުޑައިރުކޮޅަކަށް ގެއިން ބޭރަށްދިޔައީ…." އާއިންއަށް ވެފައިހުރިގޮތުން ދެރަވީވަރުން އަޒީފާއަށް ވަގުތުން ރޮވުނެވެ.\nއާއިން ދެންވެސް ހުއްޓުމެއްނެތި ޝަކުވާކުރަމުން ދިޔައެވެ. ފަރަހަނާޒްގެ އެކްސިޑެންޓްގެ ޚަބަރު ލިބުނީއްސުރެ އޭނާގެ ހާލަކީ އެއީއެވެ. އަޒީފާގާތު ފަރަހަނާޒް ރަނގަޅަށް ބަލާށޭބުނެ އާދޭސްކޮށްފައި ދިއުމުންވެސް ފަރަހަނާޒްއަށް އެފަދަ ހިތާމަވެރި ހާދިސާއެއް ދިމާވީތީ އޭނާއަށް އެކަން ބަލައިނުގަނެވުނީއެވެ. އެހެންކަމުން އޭނާ ހުއްޓުމެއްނެތި އެޝަކުވާކުރަމުން ދިޔައެވެ. އެމަންޒަރު ފެނިފައި ޝައުންގެ ހިތުގައި ރިހުމެއް އުފެދުނެވެ. އޭނާއަށް އަމިއްލަ ނަފްސު ކުށްވެރިކުރެވުނެވެ.'\nއާއިންގެ ކިބައިން މާފަށް އެދެން އޭނާބޭނުންވިއެވެ. ނަމަވެސް އޭނާ ބުނާނީ ކީކޭ ހެއްޔެވެ؟ އޭނާ މިހުރިހާ ދުވަހު ފަރަހަނާޒަށް ނަފްރަތުކުރިއެވެ. ފަރަހަނާޒް އާއިންގެ ހަޔާތުން ފޮނުވާލުމަށްޓަކައި ހިތާހިތުން އޭނާ ރޭވުންތައް ރޭވިއެވެ. ފަރަހަނާޒް މަރުވުމަށްވެސް އޭނާ އެތައްފަހަރަކު ބަދު ދުޢާކުރިއެވެ. މިއަދު ފަރަހަނާޒަށް އެޖެހުނީ އޭނާގެ ބަދު ދުޢާ ނޫންކަމެއްވެސް ނޭނގެއެވެ. މިއަދު ފަރަހަނާޒް މަރުވެއްޖެނަމަ އެކަމުގައި ޒިންމާވާން ޖެހޭނީ ޚުދު އޭނާއެވެ. އޭނާ ދުވަހަކުވެސް އޭނާގެ އަމިއްލަ ނަފްސަށް މާފެއް ނުކުރެވޭނެއެވެ. ފަރަހަނާޒްގެ އަމިއްލަ ފުރާނަ ގުރުބާންކޮށްގެން ފަރަހަނާޒް އެވަނީ އޭނާގެ ފުރާނަ ސަލާމަތްކޮށްފައެވެ. އޭނާ މުޅިއުމުރަށް ފަރަހަނާޒަށް ދަރައިފިއެވެ.\nއެކަމާ ވިސްނަމުން ދިޔަވަރަކަށް ޝައުންގެ ހިތުގައި ބިރުވެރިކަން ބޮޑުވަމުން ދިޔައެވެ. އޭނާގެ ލޮލުން އޮހެމުންދާ ކަރުނަ އިތުރުވަމުން ދިޔައެވެ. ލޭގެކޯރެއްގެ ތެރޭގައި ކަޅިވަމުންދިޔަ ފަރަހަނާޒްގެ ސޫރަ އޭނާލެ ލޯމަތީގައި ސިފަވުމާއެކު އަނެއްކާވެސް ބޮލަށް އެނބުރުން އަރާގޮތްވިއެވެ. ޝައުން އަރިއަޅާލުމާއެކު ސިހިފައި އަޒީފާއަށް ހިފަހައްޓާލެވުނެވެ. ޝައުންގެ ޚަބަރު ހުސްވުމުން އަނެއްކާވެސް އޭނާ އެނދުމަތި ކުރެވުނެވެ.\nއިންތިޒާރުގެ ދިގު ވަގުތު ތަކަކަށްފަހު އޮޕަރޭޝަން ތިއޭޓަރުން ޑޮކްޓަރ ނުކުތެވެ. އަދި ފަރަހަނާޒްގެ ބެލެނިވެރިޔަކީ ކޮބައިތޯ ސުވާލުކުރިއެވެ. އެއާއި އެކު އެންމެން އެއްފަރަހަނާ ޑޮކްޓަރގެ ގާތަށް ދިޔައެވެ.\n" ޑޮކްޓަރ…އަހަރެންގެ ނާޒް….ނާޒްކޮބާ؟….އަހަރެން ދަރިފުޅު ކޮބާ؟…" އެންމެނަށްވުރެ ކުރިން އާއިން ހިތްއަވަސްވެފައި ސުވާލުކުރަން ފެށިއެވެ.\n" އަހަރެންނަށް މާފުކުރޭ! ދަރިފުޅު ސަލާމަތެއްނުކުރެވުނު….މަންމަގެ ހާލުވެސް ވަރަށް ސީރިއަސް…ހޭއެރީމަ ނޫނީ އެއްޗެއް ބުނާކަށް ނޭނގޭނެ….ހިތްވަރުކުރޭ! ދުޢާކުރޭ!…." ޑޮކްޓަރ އާއިންއަށް ހިތްވަރުދިނެވެ.\nލިބުނު ހިތާމަވެރި ޚަބަރުން ހާދީއަށް ކެތްކުރަން އުނދަގޫވިއެވެ. ވަގުތުން އޭނާގެ ޚަބަރު ހުސްވެ އެނދުމަތިކުރަން ޖެހުނެވެ. އާއިންގެ މިޒާޖަށްވެސް ހަމަހިމޭންކަން ވެރިވެ ގަނބުވިއެވެ. އަޒީފާ ރޮއެ ރޮއެފައި އާއިންގާތު މާފަށްއެދި ހިތްވަރު ކުރުމަށް ބުނަމުން ދިޔައިރުވެސް އާއިންގެ އެއްވެސް ހަރަކާތެއްނެތެވެ. އޭނާ އެއިންގޮތަށް ބަހެއްވެސް ނުބުނެ ގަބުވެފައި އިނެވެ. އެހެން އިނދެގެން ފަރަހަނާޒްގެ ނަން ތަކުރާރުކޮށް ކިޔަމުން ދިޔައެވެ. ފަރަހަނާޒް ދޫކޮށްލާފަ މާލެދެވުނީތީ އޭނާ އެކަމާ ހިތާމަކުރިއެވެ. އޭނާ ގާތުގައިހުރިނަމަ ކޮންމެ ހާލަކާއި ލައިގެންވެސް އޭނާ ފަރަހަނާޒް ސަލާމަތްކުރީހެވެ. ނަމަވެސް ދެންކުރާނީ ކީއްހެއްޔެވެ؟ އޭނާއަށްވެސް ވާންހުރިކަމެއް ނުހުއްޓުވޭނެ ނޫން ހެއްޔެވެ؟\nފަރަހަނާޒް ހޭއަރާނެ ކަމުގެ އިންތިޒާރުގައި ބާރަގަޑިއިރު ފާއިތުވެގެން ދިޔައިރުވެސް އޭނާ ހެޔެއްނޭރިއެވެ. އެހެންކަމުން ފަރަހަނާޒް ކޯމާއަކަށް ދިޔައީކަމުގައި ޑޮކްޓަރ ބުންޏެވެ. އަދި ދެންއޮތީ ކެތްތެރިކަމާއެކު އިންތިޒާރު ކުރުން ކަމުގައިވެސް ބުންޏެވެ. ޑޮކްޓަރުންނަށްވެސް އިތުރަށް ކުރެވޭނެކަމެއް ނެތްކަމުގައި ބުންޏެވެ.\nޖެހިގެން އައިދުވަހު އުޝާއާއި އިޒްޔަން އަދި މާޒްވެސް ސިންގަޕޫރަށް އައެވެ. ހުރިހާ އެންމެންވެސް އާއިންއަށް ހަމްދަރުދީވެ ހިތްވަރު ދެމުން ދިޔައެވެ. ބޭބީ ނިޔާވި ނަމަވެސް ފަރަހަނާޒް ރަނގަޅުވާނެ ކަމުގައި ބުނެ އުއްމީދު އާކޮށްދެމުން ދިޔައެވެ. އެންމެންގެ ހެޔޮދުއާ އާއި ހިތްވަރުގެ ބަސްތަކުން އާއިންގެ ހިތަށް ކޮންމެވެސް ވަރެއްގެ ލުޔެއް ލިބިގެން ދިޔައެވެ. އެހެންނަމަވެސް ފަރަހަނާޒް ގެއްލިދާނެ ކަމުގެ ބިރުވެރިކަންވެސް ހިތުގައި އޮތެވެ.\nފަރަހަނާޒްގެ ދަރިފުޅު ނިޔާވިކަމާއި، ފަރަހަނާޒް ކޯމާއަކަށް ދިޔަކަން އެނގުމުން ޝައުންގެ ހިތުގައިވާ ބިރުވެރިކަން ދެގުނައަށް އިތުރުވިއެވެ. ހަޤީޤަތުގައިވެސް އޭނާގެ ބަދުދުޢާގެ އަސަރު ފަރަހަނާޒަށްކުރީ ކަމުގައި ގަބޫލުކުރެވުނެވެ. އެކަމުގެ ސަބަބުން އޭނާގެ ހިތަށް ބަޔާންކުރަންދަތި ތަކުލީފެއް ލިބުނެވެ. އޭނާގެ ކިބައިން ރޭގަނޑުގެ ނިންޖާއި ދުވާލުގެ ހަމަޖެހުން ގެއްލުނެވެ. ލޯމަރާލާ ކޮންމެ ފަހަރަކު، ލެއިން ފޯވެފައިވާ ފަރަހަނާޒް އޭނާގެ ލޯމަތީގައި ސިފަވަމުން ދިޔައެވެ.\nއެހާދިސާއަށް ފަނަރަ ދުވަސްވެގެން ދިޔައިރުވެސް ފަރަހަނާޒް ހެޔެއްނޭރިއެވެ. ނަމަވެސް ފަރަހަނާޒަށް ލިބިފައިވީ ޒަޚަމްތައްވަނީ މުޅީންހެން ފަސޭހަވެއްޖެއެވެ. އެހެންކަމުން ހާލަތުވަނީ ކޮންމެވެސް ވަރަކަށް ހަމައަކަށް އެޅިފައެވެ. ފަރަހަނާޒް ރަނގަޅުވާނެ ކަމުގެ އުއްމީދުވަނީ އާވެފައެވެ. މިހާރު ހަމައެކަނި ކުރެވޭ އިންތިޒާރަކީ ފަރަހަނާޒް ހޭއެރުމެވެ. އާއިންގެ މިޒާޖުވެސް މިހާރުވަނީ ކޮންމެވެސް ވަރަކަށް ހަމައަކަށް އެޅިފައެވެ. އެހެންކަމުން އާޒިމްގެ ދެމަފިރިންނާއި އައިރާއާއި އިޒްޔަންމެންވެސް އެނބުރި މާލެދިޔައެވެ.\nނަމަވެސް ޝައުންގެ ހާލަކަށް ބަދަލެއް ނާދެއެވެ. މިގޮތުގައި ރޭދުއާ ތަކުރާރުވާން ފެށުމުން ޝައުންގެ ތަބީއަތް މުޅިން ގޯސްވެ ނަފްސާނީ ބަލިމަޑުކަމެއްގެ ޝިކާރައަކަށް އޭނާވިއެވެ. އާއިންގެ ހިތާމަވެރިމޫނު ފެންނަ ކޮންމެ ފަހަރަކު އޭނާގެ ހިތަށް އަސަރު ކުރެއެވެ. ފަރަހަނާޒްގެ ހާލު ބަލާލަން އޭނާ ކިތަންމެ ބޭނުން ނަމަވެސް ދާކަށްވެސް ނުކެރެއެވެ. އެކްސިޑެންޓަށްފަހު އޭނާއަށް ފަރަހަނާޒް ފެނުނީ އެންމެ ފަހަރަކުއެވެ. އެއަށްފަހު އޭނާގެ މިޒާޖު ކުރިޔަށްވުރެ ގޯސްވީއެވެ. ދަންވަރު ހޭލައިގެން ރުއިމާއި އިރުއިރުކޮޅުން ހޭނެތުމަކީ އާދައަކަށް ވެއްޖެއެވެ. އެންމެންވެސް ހީކުރީ އެކްސިޑެންޓްގެ ސަބަބުން ޝައުންއަށް ޝޮކެއްލިބުނީ ކަމުގައެވެ. އެހެންކަމުން ނަފްސާނީ ޑޮކްޓަރަކަށް ދައްކައިގެން ޝައުންއަށް ބޭސްކުރަން ފެށިއެވެ. ނަމަވެސް އޭނާއަކަށް ލުޔެއް ލިބޭގޮތެއް ނުވިއެވެ. އެކަމުގެ ސަބަބުން އޭނާގެ ކިޔެވުމަށްވެސް ބުރޫއަރައިގެން ދިޔައެވެ.\nފަރަހަނާޒް ހޭއަރާނެ ދުވަހެއް ނޭނގުނު ނަމަވެސް، އެދުވަހެއްގެ އިންތިޒާރުގައި އާއިން މާލެނުގޮސް ސިންގަޕޫރުގައި މަޑުކުރިއެވެ. މުޅި އުމުރު އެގޮތުގައި ހޭދަކުރަން ޖެހުނު ނަމަވެސް އޭނާއަށް ފަރުވާލެއްނެތެވެ. އޭނާގެ މަސައްކަތާއި ދިރިއުޅުމުގެ އެހެން ހުރިހާ ކަމަކަށްވުރެ އޭނާއަށް ފަރަހަނާޒް މުހިއްމެވެ. އެހެންކަމުން ރޭދުވާ އޭނާ ހޭދަކުރަނީ ފަރަހަނާޒަށް ހެޔޮދުޢާ ކުރުމުގައެވެ. އޭނާއަށް ވިސްނެނީ ހަމައެކަނި ފަރަހަނާޒްއާމެދުގައެއް ނޫނެވެ. ޝައުންގެ މިޒާޖަށް އައިސްފައިވާ ބޮޑު ބަދަލާއިމެދު އޭނާ ވިސްނައެވެ. ޝައުން ހުންނަނީ މުޅީން ހަމަހިމޭންވެފައެވެ. އެއްވެސް މީހަކާ ވާހަކައެއް ނުދައްކައެވެ. ރަނގަޅަކަށް ނުކައެވެ. ގިނަ ވަގުތު ހޭދަކުރަނީ ކޮޓަރި ތެރޭގައެވެ. އެކަމާ އަޒީފާއާއި އަމީންވެސް ނުހަނު ހިތާމަކުރެއެވެ.\n" ދަރިފުޅާ….ދެން ތިގޮތަށް އަބަދު ކޮޓަރީގަ ނޯވެ…ގިނަގިނައިން ބޭރަށް ގޮސް އުޅެބަލަ! " ޝައުންގެ ހާލުބަލަން ކެތްނުވެގެން އެއްދުވަހަކު އަޒީފާ ބުންޏެވެ.\n" މަންމާ….އަހަރެން ޔުނިވާރސިޓީއަށް ދާހިތެއް ނުވެޔޭ….އެއްވެސް މީހަކާ ބައްދަލު ކުރާހިތެއްވެސް ނުވޭ….ކިޔާވަކަށްވެސް ބޭނުމެއްނޫން…ނާޒް ރަނގަޅުވީމަ ނޫނީ އަހަރެންނަށް އެއްކަމެއްވެސް ރަނގަޅަކަށް ނުވާނެ…އަހަރެން ކިހިނެއް އެހާދިސާ ހަނދާން ނައްތާލާނީ މަންމާ…އަހަރެން އަބަދު ނާޒް ފެންނަނީ…ނާޒްގެ ބޭބީވެސް މަރުވީ އަހަރެންގެ ސަބަބުން…ނާޒް ބުނީމަވެސް އެދުވަހު ނުދެވުންނަމަ ކިހާ ރަނގަޅު" ޝައުން އަމިއްލަ ނަފްސު ކުށްވެރިކޮށްފައި އެތައްއިރަކު ރުޔެވެ. ޝައުންގެ ވާހަކަތަކަށް ދޭނެ ރައްދެއް އަޒީފާއަކަށްވެސް ނޭނގުނެވެ. އެހެންކަމުން މޮޅިވެގެން ހުރެ އޭނާ އެކޮޓަރިން ނުކުތެވެ.\nއިއްތިފާގުން އެދެމީހުންގެ މެދުގައި ދެކެވުނު ވާހަކަތައް އާއިންއަށް އިވުނެވެ. ޝައުން އަމިއްލަ ނަފްސު ކުށްވެރިކޮށްފައި ވާހަކަދެއްކި އަޑުއިވުމުން އާއިން ދެރަވިއެވެ. ޝައުންއަށް އެހާބޮޑު އަސަރެއްކޮށްގެން އެއުޅެނީ އެހެންވެގެންކަންވެސް އާއިންއަށް ވިސްނުނެވެ. އެހެންކަމުން އޭނާ ޝައުންއަށް ވިސްނައިދޭން ނިންމިއެވެ. ޝައުން ކޮޓަރީގައި ހިތާމަކުރަން އެހާލުގައި އޮއްވައި މީހަކު ދޮރު ހުޅުވާލި އަޑުއިވުނެވެ.\n" މަންމާ ޕްލީޒް އަހަރެން ނުދާނަން އެއްވެސްތާކަށް…." އެތެރެއަށްވަނީ ކާކުތޯވެސް ބަލާނުލައި ޝައުން ބުންޏެވެ. އާއިން މަޑުމަޑުން އައިސް ޝައިންގެ މަގަތުން އެނދުގައި އިށީނެވެ.\n" ޝައުން….ތިހެން ކޮޓަރިން ނުނުކުމެ އޮތަސް ވީކަމެއް ބަދަލެއްނުވާނެ…." ކުއްލިއަކަށް އާއިންގެ އަޑުއިވިފައި ޝައުން އެނބުރިލިއެވެ. އޭނާއާއި ދާދިގާތުގައި އިށީނދެލައިގެން އިން އާއިން ފެނިފައި އޭނާ އަވަސް އަވަހަށް ތެދުވެ އިށީނެވެ.\n" ޝައުން…ވިސްނާލަބަ! އެއީ އަހަރެންގެ އަންހެނުން….އަހަރެންނާ ވަކިވެގެން ދިޔައީ އަހަރެން ދަރިފުޅު….ނާޒްއާ ނުލާ ދިރިއުޅޭނެ ގޮތެއް އަހަރެންގެ ޚިޔާލަކަށްވެސް ނުގެނެވޭ….އަހަރެންގެ ލޯބި….އަހަރެންގެ ދިރިއުޅުން…އެކަމުވެސް އަހަރެން މިހުރީ ކެތްކޮށްގެން….އަހަރެންނަށް އެނގޭ މިއީވެސް އިމްތިހާނެއްކަން….އެހާއަވަހަށް ނާއުއްމީދުވެ ދިރިއުޅުންމަތިން މާޔޫސްވާކަށް ނުވާނެ…އެއީ މުސްލިމުންގެ ގޮތެއްނޫން….އަހަރެންނަށް އެނގޭ ޝައުން ތިހުރީ ވަރަށް ދެރަވެފަކަން….އެހާދިސާ ލޮލުންދެކެފަ ހުރީތީ އެކަމާ ވިސްނޭނެކަންވެސް އެނގޭ….އެކަމު އެކަމުގަ ޝައުންގެ ކުށެއް ނެތެއްނު….ތަޤުދީރުގާ ރޭވިފައިވާކަމެއް ނުވެޔެއް ނުދާނެއްނު….އިންސާނުންނަށް އެއްވެސް ބާރެއް ލިބިގެންނުވޭ…އެހެންވީމަ އަމިއްލަ ނަފްސު ކުށްވެރިކޮށް ހިތާމަ ނުކުރޭ!..އަހަރެން ނޭދެން ޝައުންއަށް ދެރަގޮތެއްވާކަށްވެސް….އެދުވަހު އެހާދިސާގަ ޝައުންއަށްވެސް އެފަދަގޮތެއްވުމަކީ ދުރުގަ އޮތްކަމެއްނޫން…އެހެންވީމަ އެއްގޮތަކަށްވެސް އަމިއްލަ ނަފްސު ކުށްވެރި ނުކުރޭ….އޭގެ ބަދަލުގަ ހެއްދެވި ފަރާތަށް ޝުކުރުވެރިވޭ ޝައުން ސަލާމަތްވީތީ…އަދި ނާޒްވެސް ދިރިއޮތީތީ…" އާއިން ޝައުންއަށް ވިސްނައިދިނުމުން ޝައުންގެ ކަރުނަތައް އިތުރުވިއެވެ. އަދިވެސް އޭނާއާމެދުގައި އާއިން ވިސްނާކަން އެނގުމުން އުފާވެސްވިއެވެ.


Dharivarun kuriah dhaane dhaairaa ihuthiyaaru kuran majubooru koggen nuvaane: Raees | Mihaaru\nމިދިޔަ އަހަރު އޯ ލެވެލްގެ ގަދަ ދިހެއްގައި ހިމެނުނު ދަރިވަރުންނަށް އެވޯޑު ދިނުމަށް މިރޭ ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު ވާހަކަފުޅުދައްކަވަނީ.-- ފޮޓޯ: ހުސެއިން ވަހީދު/ މިހާރު\n12 ސެޕްޓެމްބަރ 2019 - 22:09\nމިދިޔަ އަހަރު އޯ ލެވެލްގެ ގަދަ ދިހެއްގައި ހިމެނުނު ދަރިވަރުންނަށް އެވޯޑު ދިނުމަށް މިރޭ ބޭއްވި ރަސްމިއްޔާތުގައި، ރައީސް އިބްރާހިމް މުހައްމަދު ސޯލިހާއި ނައިބު ރައީސް ފައިސަލް ނަސީމް އަދި އެޑިއުކޭޝަން މިނިސްޓަރު ޑރ. އައިޝަތު އަލީ ބައިވެރިވެވަޑައިގަންނަވަނީ.-- ފޮޓޯ: ހުސެއިން ވަހީދު/ މިހާރު\n"އެ މަރުހަލާގައި ކޮންމެ ކުއްޖެއްގެ ހަޔާތުގައި ވެސް ޝަހުސިއްޔަތެއް އުފެދިގެން އަންނާނެ. ކޮންމެ ކުއްޖަކު ވެސް ވިސްނަންވީ ހަރުދަނާ ޝަހުސިއްޔަތެއް އުފެއްދުމަށް. ސަރުކާރުގެ މުޅި މިސްރާބު ހުރީ ރާއްޖެ އަށް ބޭނުންވާ ފެންވަރުގެ އިންސާނީ ވަސީލަތްތައް ގާއިމްކުރުން. ވަކި މަރުހަލާއެއް ތަފާތުނުކޮށް، ތައުލީމުގެ ހުރިހާ ފުރުސަތެއް ފަހިކޮށްދެމުން އަންނަނީ އުފެއްދުންތެރި ފަރުދުންގެ މުހިއްމުކަން ބޮޑުކަމުން،" ދަރުބާރުގޭގައި ބޭއްވި ރަސްމިއްޔާތުގައި ރައީސް ވިދާޅުވި އެވެ.\nމިދިޔަ އަހަރު އޯ ލެވެލްގެ ގަދަ ދިހެއްގައި ހިމެނުނު ދަރިވަރަކަށް، އެސްޓީއޯގެ ޗީފް ފައިނޭންޝަލް އޮފިސަރު މިހާދު އެވޯޑު ހަވާލުކޮށްދެއްވަނީ .-- ފޮޓޯ: ހުސެއިން ވަހީދު/ މިހާރު\nސްކޫލް ތައުލީމް އެޑިއުކޭޝަން މިނިސްޓްރީ ބެލެނިވެރިން ކިޔަވާކުދިން ރައީސް އިބްރާހިމް މުހައްމަދު ސޯލިހް އޯ ލެވެލް ގަދަ ދިހައެއް\n18 ކޮމެންޓް, 23 ރިއެކްޝަންސް\nސަރުކާރުގެ އެކި ބޮޑެތި މަގާމްތަކަށް މީހުންލުމަށް އެވާ މަޖްބޫރެއްވެސް ހުއްޓުވަންޖެހޭ. ތައުލީމެއް ނެތް މަގުމަތީ އެކްޓިވިސްޓުންނަށް ބޮޑެތި ވަޒީފާ ދެނީ މަޖްބޫރުން ކަމަށް ބެލެވެނީ. އެކަންވެސް އަމިއްލަ އިޚްތިޔާރުގައި ކުރެވޭނެ ގޮތެއް ހެއްދެވުން ރަގަޅުވާނެ.\nކޮބާތޯ ތިމާގެ ގުޅުމުން ލިބޭ ވަޒީފާތައް؟ ކޮން ކިޔެވުމެއް. ފޮރިން ސެކެޓްރީއަކަސް، ރައީސް އޮފީހުގެ މިނިސްޓަރަކަސް، ތަންތަނުގެ އެމްޑީއަކަސް. ވާންވީ ތިމާގެ.\nއިއްޒަތްތެރި ރައީސް. އަހަރުމެން މައިންބަފައިންނަށް ކުދިންގެމައްޗަށް ތިކަންމަޖުބޫރުކުރާންޖެހޭ ސަބަުތައް އެގިވަޑައިނުގަންނަވަނީތޯ؟! * ފުރަތަމަ މާލެސަރުކާރުގެ “އެއްރަށް ދައުލަތް ސިޔާސަތުގެތެރެއިން އަހަރުމެންގެ ވަޒަނުން ބޭރުވުމަށް ކޮށްފައިވާ މަޖުބޫރީ ހާލަތު ބަދަލުކޮށް” އަހަރުމެނަށް ވަޒަނުގައި ލޯބިވާ އާއިލާއާއިއެކު ރިވެތި ދިރިއުޅުމެއްއުޅެވޭނެގޮތް ހަމަޖައްސާދެއްވާ. * މިހާލަތުބަދަލުނުވާނަމަ ތިފަދައެތައްމަޖުބޫރުކުރުންތަކާއިހެދި މިދައުލަތްނެތިހިގައިދާނެ.\nދިވެހި ރާއްޖެއަކީ ކޮންމެ ކަމެއްވެސް އަނެކާ ރުހޭގޮތަކަށް ވުރެ ބޮޑަށް މަޖުބޫރު ކުރުވައިގެން ގަދަ ބާރުން މީހުން ލައްވާ ކޮންމެ ކަމެއްވެސް ކުރުވާ ރާއްޖެއެއް މި ޝަޤާފަތް އެންމެ ބޮޑަށް ފަތުރަނީ އަނެކާ ރުހޭ ގޮތަކީ ކިބައިތޯ ބެލުމެއްނެތި ތިމާގެ ބޭނުން ފުއްދާލުމަށް ދަހިވެތި ވެފައިވާ އެވޭލާ ޒަމާނުގެ ޖާހިލީ އާދަތަކަށް ތަބަޢަވެގެން އުޅޭ މީހުން\nރައިސްގެ ޕޮޕިއުލަރިޓީ ދަނީ ދަށަށް\nމިއަދު ހެނދުނުވެސް ޒުވާނަކު އަމިއްލަ އިހުތިޔާރުގައި ދުނިޔެދޫކޮށްފި. މަނިކުފާނުމެންގެ ސަރުކާރުން ބަލަންޖެހޭ މައްސަލަތަށް މިދިޔަ އަހަރު ތެރޭ ދެގުނަަވެއްޖެ. ރައްޔިތުންބޭނުންވި އެއްކަމެއްވެސް މަޖިލީހަކުން ނުހިނގާ.\nރޭގެ ރަންވަނަ ހޯދި ކުދިންގެ ނަތީޖާއިން އަނގައިދެނީ ޓީޗަރުންގެ ބުރަ މަސައްކަތަށްވުރެ ޓިއުޝަން ދެއްވި ސަރ މެންނާއި މިސްމެން އެކަމަށް ހޭދަ ކުރި ވަގުތުގެ ގިނަކަމާ އެ ސަރ މެންނާއި މިސްމެންގެ މުސާރަޔަށް މައިންބަފައިންގެ އަތުންކުރި ހޭދައިގެ ބޮޑުކަން. މީ ޙަޤީޤަތަކީ. %99 ކުދިންނަކީ ޓިއުޝަނަށް ބޮށު ހޭދައެއްކުރި ކުދިން.\nވަޒީފާ އަދާނުކޮއްފައިސާބޭނުންވާމީހުންގިނައީ. ވަރައްކަންނތްމީހުންގިނައީ. ބައްލަވާ މާލޭގެ ނަންމަސްހޫރުފިހާރަތަކާއި އަގުބޮޑުކެފޭތައް.\nމަޖުބޫރު ނުކުރިޔަސް ހަމަ އެކަނި އޮތް އޮޕްޝަނަކީ - އާއިލާއާއި ރައްޓެހިން ދޫކޮށް - ފަޅުރަށެއްގައި ދޮންމީހުންގެ ހިދުމަތުގައި ތިބެ ލިބޭ މަދު ލާރިކޮޅުން ދިރިއުޅުން.. މިނޫން ދުވަހެއްގެ އުއްމީދުގައި މަނިކުފާނަށް ވޯޓު ދިނީ - އަދިވެސް ހަމަ އެދުވަސް ދެކެމުން މިދަނީ\nކޮން މަޖްބޫރެއް ތަދުބީރެއްގެ ވާހަކަތޯ ތި ވިދާޅުވަނީ މި އަހަރު މަނިކުފާނު ފުރަތަމަވެސް އިއުލާނު ކުރީ ޑަކްޓަރު ކަމަށް ސަރުކާރު ލޯނު އަނބުރާ ދައްކާގިތަށް ކިޔަވަންދާން އެންމެ3ޖާގަ އެއަށް ދިޔައީވެސް ޕާރޓިގައި އިންތިހާއަށް ނުފޫޒު ގަދަ މީހުންގެ3ދަރިން އެހެންވީމަ ރައްޔިތުންނަށް އޮތް މަޖުބޫރު ކަމަށްވުރެ ޕާރޓީ ތެރޭގައި އޮތް މަޖުބޫރުކަން މާ ފާޅުކަން ބޮޑޭ އަހަރެމްންނަށް ހުރިހާ އެންމެންވެސް އަޅުވަނީ ކަޅު އަނދުން\nނޫން! މި ގައުމުގަ ނަޝީދު ބޭނުންވާގޮތް ހަމައެކަނި ހަދަންވާނީ! ރައީސް އިބޫވެސް ހުރޭ ނަޝީދު ދަށުވެފަ! މުޅިގައުމު ނަޝީދުގެ އެކްޓިވިސްޓުންނަށް ވަޒީފާދީގެން ފަނާކުރަނީ!މަޖިލީސް މިއަދުވަނީ އެމްޑީޕީ ހަރުގެޔަކަށް ބަދަލުވެފަ!


Kureege footboalha thari"Ronaa" mihaaru kobaa?\nއާދަމް ލަރީފް (ރޮނާލްޑޯ)\nއެއްދުވަސްވަރެއްގައި އެތައް މުބާރާތެއް އެކި ދަނޑުތަކުގައި ލަރީފް (ރޮނާ) ކުޅެފައިވޭ\n22 ޖޫން 2021 - 15:52:59\nއުމުރުން 19 އަހަރުގައި ޕްރޮފެޝަނަލް ފުޓުބޯޅައިގެ ތެރެއަށް ނުކުމެ ފުރަތަމަ ފެނިލުމާއި އެކުހެން ފެށުނު އުންމީދުގެ އަލިވިލުމުގެ ފެށުމަކަށް ވެގެން ދިއައީ ފުޓުބޯޅަގައި އޭނަ ވިއްދާލި ފައެވެ. ގދ ހޯނޑެއްދޫ ، ދޮންދުނބުރި ، އާދަމް ލަރީފް (ރޮނާ) އަކީ ވަރަށް ތަފާތު, ހުނަރުވެރި މޮޅު ކުޅުންތެރިއެކެވެ. ދިވެހި ހުރިހާ ދަނޑެއްގައި ވެސް ފުޓުބޯޅައިގެ "ކިންގް" އެކެވެ.\n1999 ވަނައަހަރު ކާޑެއްދޫ އެއާޕޯޓް ގައި އޮތް ފުޓްބޯޅަ މުބާރާތަކީ ލަރީފްގެ ފެށުމެވެ. އެ މުބާރާތުގައި އޭނާގެ ޓީމު ހޯދި ކާމިޔާބު ގެ ސިއްރަކީ އޭނާ އެވެ. ޖެހިގެން އައި 2000 ވަނަ އަހަރު މަޑަވެލީ ގައި އޮތް މުބާރާތުގައި ލަރީފްގެ ކުޅުން ފެނިގެން ދިޔައީ ގިނަ ބަޔަކު ހައިރާން ކުރުވާ މިންވަރަށެވެ. އޭރުގެ ދުނިޔޭގައި އެއްވަނަ ކުޅުންތެރިޔާ ރޮނާލްޑޯގެ ނަމުން ދަނޑު ބޭރުން ގޮވަން ފެށި އެވެ. ކުޅުން މޮޅު ވެފައި ގޯލާ ރައްޓެހި ހަލުއި ކުޅުންތެރިޔަކަށް ވީމައެވެ. އެ މުބާރާތް ވެސް ލަރީފު ނުވަތަ ރޮނާލްޑޯ ގެ ޓީމުން ކާމިޔާބު ކުރި އެވެ. ނަތީޖާ އަކަށްވީ ދިވެހި ރާއްޖޭގެ މަޝްހޫރު ފުޓްބޯޅަ ކްލަބް ތަކުގެ ލޯ މި އުންމީދީ ކުޅުންތެރިޔާ އަށް އަމާޒު ވެގެން ދިޔުމެވެ. ނިއު ލެގޫންސް، ވެލެންސިއާ ފަދަ ޓީމުތަ ކުން ޖާގަ ލިބުމެވެ. " ރޮނާ "ގެ ނަން ފުރަތަމަ ޑިވިޝަނުން އިވިގެން ދިއުމެވެ. އުފަން ރަށުން ހެދި ތަމްރީނަށް ފަހު ފޮށި ތަންމައްޗާ އެކު މާލެއަށް ބަދަލުވެ ޒުވާން ރޮނާ ދިޔައީ ފުޓުބޯޅައިގައި ކުރިޔަށެވެ.5އަހަރު ވަންދެން ނިއު ލެގޫންސް ، ވެލެންސިއާ އަދި ހުއްރިއްޔާ ފަދަ މަޝްހޫރު ޓީމު ތަކަށް ކުޅެ ވަރަށް ރަނގަޅު ކާމިޔާބީތައް ވަނީ ހޯދާ ފައެވެ. އެގޮތުން އެ މުއްދަތު ފައި 2002 ވަނަ އަހަރު ގައި އެންމެ ގިނަ ގޯލް ޖެހި ކުޅުންތެރިޔާގެ މަގާމު ހޯދި އެވެ. އަދި އޭ އެފް ސީ ކަޕް ގައި ފުލް ޓީމު ގައި ހިމެނުނެވެ.\n2009 އެއް ނިމުނު އިރު ރޮނާ އަކީ ރާއްޖޭގެ އެންމެ މަޝްހޫރު ކުޅުންތެރިންގެ ލިސްޓް ގައި ހިމެނޭ އެއް ކުޅުންތެރިއެކެވެ. ކުރިން ފާހަގަ ކޮށްލެވުނު ޓީމު ތަކުގެ އިތުރުން އީގަލްސް އަދި މާޒީއާ ފަދަ ވަރުގަދަ ޓީމުތަކުގައި ކުޅެ ހޯދި ތަޖުރިބާ އާއި އެކު 2009 ވަނަ އަހަރު ގެ ވޯލްޑް ކަޕް ކޮލި ފައިން ގައި ރާއްޖޭ ތަމްސީލު ކުރާ ޓީމު ނުވަތަ ގައުމީ ޓީމުގައި އޭނާގެ ނަން ހިމެނުނެވެ.\nހަމަ އެކަނި ފުޓުބޯޅަ އަށް ހުސްވެ ހުރި ރޮނާ ކާމިޔާބީގެ ޗޭނަށް އެދުވަސް ވަރު އިތުރުވި އެންމެ ފާހަގަ ކޮށްލެވޭ އަނެއް ބޮޅަކީ އުމުރުން 22 އަހަރު ގައި ރާއްޖޭގެ 23 އަހަރުން ދަށުގެ ގައުމީ ޓީމު ގައި ހިމެނުމެވެ.\n2016 އާއި ހިސާބުން ކުޑަ ދުވަސްކޮޅެއް ވަންދެން ކުޅުމާއި ދުރަށް ޖެހިލި އިރު ރޮނާ ވަނީ ވަރަށް ގިނަ ކާމިޔާބީ ތައް ހޯދާ ފައެވެ. އެގޮތުން ފާހަނގަ ކޮށްލެވޭ ބައެއް ކާމިޔާބު ތަކަށް ނަޒަރު ހިންގާލާއިރު 2008 ވަނަ އަހަރު އެފްއޭ ކަޕް ގައި ވީބީ ސްޕޯޓްސް ކްލަބަށް ކުޅެ ޓީމު ޗެމްޕިިއަންކަން ހޯދި އިރު މުޅި މުބާރާތުގެ އެންމެ މޮޅު ކުޅުންތެރިޔާ ގެ މަގާމު ލިބުމުގެ އިތުރުން ރާއްޖޭގެ ގެ އެއްވަނަ ޑިވިޝަން ގެ ހުރިހާ ޓީމުތަކަށް އެކި ސީޒަން ގައި ނުވަތަ އެކި މުބާރާތް ތަކުގައި ޓްރާންސްފަ އުސޫލުން ކުޅެ ހޯދި ކާމިޔާބީތައް ހިމެނެއެވެ.\n2016 ގެ ފަހުކޮޅު ރޮނާގެ ވިސްނުން މުޅިން އެހެން ގޮތަކަށް ބައްޓަން ކޮށްލިއެވެ. މާލޭގެ މާހައުލުގައި އަބަދު އުޅުމުގެ ބަދަލުގައި ރާއްޖޭގެ ކޮންމެ ރަށެއްގައި ވެސް އެރަށެއްގެ ކުޅުންތެރިންނާއެކު މުބާރާތްތައް ކުޅެ އަތޮޅު ތެރެއިން ފުޓްބޯޅަ ކުޅުންތެރިން އުފެއްދުމެވެ.\nއެގޮތުން ބަލާއިރު ރޮނާ ވަނީ4އަހަރު ތެރޭގައި ރާއްޖޭގެ އަތޮޅު ތަކުގައި ބޭއްވި ވަރަށް ގިނަ މުބާރާތް ތަކުގައި ބައިވެރިވެ އެތައް ސަތޭކަ މެޗެއް ކުޅެފައެވެ. އެގޮތުން ބަލާއިރު އޭނާ އަކީ ރާއްޖޭގެ ރެކޯޑު ކަމަށް ވެސް ވުން އެކަށީގެންވެއެވެ. 2020 ނިމިގެން ދިޔައިރު ރޮނާ ކުޅުނު މުބާރާތް ތަކުގެ އަދަދު ވަނީ 100 އެރާފައެވެ. އަދި އޭގެ ތެރެއިން %75 މުބާރާތް ކާމިޔާބު ވުމުގެ އެންމެ މުހިންމު ކުޅުންތެރިޔައަކީ ރޮނާއެވެ.\nއާދަމް ލަރީފް (ރޮނާ) ގެ ފުޓްބޯޅަ ޙަޔާތުގެ ވާހަކަ "ސީއެން އެމް" އާއި ހިއްސާ ކުރަމުން އޭނާ ބުނީ މުޅި ރާއްޖޭގައި އޭނާ ފުޓްބޯޅަ ނުކުޅޭ ދަނޑެއް މަދުވާނެ ކަމަށެވެ. އަދި އެއްފަހަރާ ގިނަ މުބާރާތް ކުޅުނު މީހަކަށް އޭނާ ވާނެ ކަމަށެވެ.\nރޮނާލްޑޯ ދަސްކުރާ ކުދީން ތަކަކާ އެކު\n"އެއް ދުވަސް ވަރެއްގައި އއ ރަސްދޫ، އައްޑޫ ، ގދ ތިނަދޫ ، ލ ތުނޑި ، ގއ ކަނޑުހުޅުދޫ އަދި ގދ ހޯނޑެއްދޫ ގައި އެއްފަހަރާ ހިގަމުންދާ ދިޔަ މުބާރާތް ކުޅެފައިވާނެ. ހަވީރު މެޗު ނިންމާފަ ރޭގަނޑު ގެ މެޗަށް އަނެއް ރަށަށް, އަނެއްކާ އެދުވަހު އެހެން ރަށަކަށް ގޮސް މުބާރާތް ކުޅެފަ ހުންނާނީ" ކުޅުނު ކޮންމެ މުބާރާތެއްގައި އެންމެ މޮޅު ކުޅުންތެރިންގެ މަގާމުގައި ޓުރޮފީ ހޯދައި، އެތައް ގޯލް ތަކެއް ޖަހާފައިވާ ހޯނޑެއްދޫ ރޮނާ ބުންޏެވެ.\nކާމިޔާބު ފުޓްބޯޅަ ތަރި ރޮނާ އަކީ ހަމައެކަނި ފުޓްބޯޅަ ކުޅުމަށް އަވަދި ނެތި އުޅޭ މީހެއް ނޫނެވެ. އޭނާ ވަނީ ރާއްޖޭގެ އެކިއެކި ހިސާބުގައި ފުޓްބޯޅަ ކޯޗު ކަން ވެސް ކޮށްދީފައެވެ. އޭނާގެ ތަމްރީނު ތައް ލިބި އޭގެ މަންފާ އާއި އެކު ޓީމުތައް ކާމިޔާބު ހޯދައި އެތައް ޒުވާނުންނެއް މިއަދު ފުޓްބޯޅަ ކުޅުމުގައި ކުރިއަރަމުން ދާއިރު މިހާރުވެސް އޭނާ ދަނީ އެ ޤައުމީ ޚިދުމަތުގައި އަވަދިނެތިއެވެ. އަދި އެކަން ރަސްމީ ސިފައެއްގައި ކުރަމުންނެވެ. އެގޮތުން އޭނާ އަކީ ހޯނޑެއްދޫ ގައި ވަރަށް ކާމިޔާބު ކަމާއެކު ހިންގާ ކާއްޑޭ ސްޕޯޓްސް އެކަޑަމީގެ ޓެކްނިކަލް ޑައިރެކްޓަރެވެ. އަދި އެ އެކަޑަމީ ގެ ފަރާތުން ތަމްރީނުތައް ހިންގާ އެއް ކޯޗު ވެސްމެއެވެ. އެގޮތުން ފާއިތުވި2އަހަރު ވަނީ ގދ. ވާދޫ އާއި ހޯނޑެއްދޫ ގައި ގިނަ އަދަދަކަށް ކުދިން ތައްޔާރު ކޮށްފައެވެ. ކަސްރަތު ކުރުމާ ފުޓްބޯޅަ ހުނަރު ދަސްކޮށް ދީފައެވެ.\nކާއްޑޭ ސްޕޯޓްސް އެކަޑަމީގެ ނައިބު ރައީސް އަޙްމަދު މުބީން ވިދާޅުވީ ލަރީފް ނުވަތަ އެމީހުން ކިޔާ ގޮތުންނަމަ " ރޮނާބެ" އަކީ ކުޅިވަރަށް ލޯބި ކުރާ އަޒުމް ގަދަ ލެޖެންޑެކެވެ. އަތޮޅު ގައި ހުރި ކުޅިވަރު ގެ ފަނޑުނުވާ ތަރިއެކެވެ.\nއާނއެކެވެ. ސާފް ޗެމްޕިިއަންކަން ޝިޕް ގެ ތަށި ރާއްޖޭގެ ހަފޮޅުން އެތެރެ ކުރި ގައުމީ ޓީމުގައިވެސް ހިމެނުން ރޮނާ އަދިވެސް ދެމިހުރީ ފުޓުބޯޅައިގެ ތެރޭގައެވެ.


ރިޔާޝާ (3ވަނަ ބައި) | Esfiya - Dhivehi Vaahaka Site\n“ނޫނޭ. އަސްލު މަށަށް ހެވުނީ އަޔާ އަދިވެސް އެއްބަސްނުވާތީ.” ޝިފާން ލާނެތް ގޮތަކަށް ބުނެލިއެވެ. “ކޮންކަމަކާތަ މަ އެއްބަސްނުވެގެން ތިއުޅެނީ؟” އަޔާޒް ރުންކުރު ގޮތަކަށް އަހާލިއެވެ. “އޭނަދެކެ ހޫމްހޫމް ވާކަމަށް.” “އަޅެ ކަލެއަށް ތިނޫން އެއްޗެއް ކިޔާކަށް ނޭނގޭތަ؟ ދާންއުޅޭ މިތަނުން. މަ ބޭނުމީ އެކަނިވެލަން.” އަޔާޒް ހަޅޭއްލަވައިގަތެވެ. “އޯކޭ އޯކޭ. މަމިދަނީ. ފަހުން އަންނާނަން އިނގޭ ތިކަމަށް ހައްލެއް ހޯދޭތޯ މަސައްކަތްކޮށްލާފަ. އެހެން ކުއްޖަކު ހޯދައިގެން.” ޝިފާން ދޮރު ލައްޕަމުން ބުނެލި ޖުމްލައިން އަޔާޒްގެ ލޭ ކެކިގަތެވެ. “ނާންނާތި!” އަޔާޒް އެނދުން ބާލީހެއް ނަގާ ދޮރާއި ދިމާއަށް ހޫރާލިއެވެ.\nއަޔާޒް ޝިފާންއާއި ދިމާއަށް އެތިވަރު ގޮވައިގަތެވެ. “މިޝިފާން މީ ކިހިނެއްވެގެން އުޅޭ ފިރިހެނެއްތަ؟ މަ މިއުޅެނީ ފަހެ އިންނާނެ މީހަކު ނުވެގެންތަ؟ އަދި އެ ރިޔާޝާ ނޫން މީހަކާވެސް އަޅުވާ ކިޔާކަށް ނޭނގުނޭ. ހުރެބަލަ ނިކަން. ދެން އަންނަ އިރަކުން ހޭއަރުވާލާނަން.” އަޔާޒް ފުން ނޭވައެއްލަމުން ދެލޯ މަރާލިއެވެ. އެއަށްވުރެ އަވަހަށް އޭނާ ލޯ ހުޅުވިއެވެ. ލޯ މަރާލިއިރަށް ރިޔާޝާ ފެނުމުން އޭނާއަށް ހައިރާންކަމާއެކު އެނަން ކިޔާލެވުނެވެ.\nއެރޭގެ ފަހުންވެސް އަޔާޒް ރިޔާޝާއަށް ގުޅޭތޯ މަސައްކަތްކުރަމުން ދިޔައެވެ. ބައެއްފަހަރު ފޯނު ނެގިނަމަވެސް ރިޔާޝާއާއި ދިމާވާގޮތެއްނުވެއެވެ. ރިޔާޝާ އަދިވެސް އުޅެނީ އެގޭގައޭ އޭނާގެ ހިތް ބުނަމުންދިޔައީ ކީއްވެކަމެއް ނޭނގެއެވެ. ނަމަވެސް ކުރިން ދުވަހަކު އޭނާ އެގެއަށް ގުޅައިގެން އުޅެނިކޮށް އޭނާއަށް ރިޔާޝާގެ އަޑު އިވުނުހެން ހީވިއެވެ. އޭނާ އެގެއަށް ގުޅުން ހުއްޓާނުލި ސަބަބަކީވެސް އެއީއެވެ.\nއަޔާޒް ރިޔާޝާގެ ގެއަށް ގުޅީ މެންދުރު ކައިގެން ގެއަށް އައިސްފައެވެ. އަޔާޒްގެ ނަސީބުވެސް ރަނގަޅީތާއެވެ. ފޯނު ނެގީ ސީދާ ރިޔާޝާއެވެ. ފޯނު ނެގީ ކާކުކަން ޔަޤީންކޮށްލުމަށްޓަކައި އަޔާޒް ވާހަކަނުދައްކާ މަޑުކޮށްލިއެވެ. ގުޅީ އޭނާކަން އެނގިއްޖެނަމަ، ރިޔާޝާ އެގޭގައި އުޅޭ އެހެން މީހަކާ ފޯނު ހަވާލުކުރާނެކަން އަޔާޒަށް އެނގޭތީއެވެ.\n“ރިޔާޝާ! ޕްލީޒް. އަޅެ އިހަށް ފޯނު ނުބާއްވައްޗޭ. އަހަރެން ވަރަށް މުހިންމު ވާހަކައެއް ދައްކާލަން ބޭނުންވެގެން.” އަޔާޒް އާދޭހުގެ ރާގަކަށް ބުނެލިއެވެ. “ކީއްކުރަން؟ އަދިވެސް އަޔާޒް ހިތްހަމަޖެހޭވަރު ނުވަނީތަ؟ އަޔާޒް ބޭނުންވެގެން ތިއުޅޭ ކަމެއް ނިކަން ސާފުކޮށް ބުނެދީބަލަ. ކީއްވެތަ ބުނަން ނުކެރިގެން ތިއުޅެނީ؟ އަހަރެން ނިކަމެތި އަންހެނަކަށްވީމަ ހީނުކުރައްޗޭ ބޭނުންހާ ގޮތެއް ހެދިދާނެޔޭ.” އަޔާޒް ބުނާ އެއްޗެއް އަޑުއެހުމެއްނެތި ރިޔާޝާ ފޯނު ބޭއްވިއެވެ. ފޯނު ބާއްވާފައި ދާން ހިނގައިގަތްތަނާ އަނެއްކާވެސް ގުޅިއެވެ.\n“މީ ދެން ކިހާ ދެރަ ކަމެއްތަ؟ އަހަރެންގެ އިހުބަހާ ފަހުބަސް މީ. އަޔާޒް އަހަރެންނާ ދައްކަންޖެހޭ ވާހަކައެއް ނޯންނާނެ. އަޑު އިވިއްޖެތަ؟ މީގެ ފަހުން މިގެއަށް ނުގުޅާތި! އާންމު އުނދަގޫ ކުރަންޏާ ރިޕޯޓުކުރަން ޖެހިދާނެ!”ރިޔާޝާ އެހެން ބުނުމަށްފަހު ފޯނު ބޭއްވިތަނާ އަތްތިލަބަޑި ޖަހަންފެށި އަޑަށް ސިހިފައި ދޮރާއި ދިމާއަށް ބަލާލިއެވެ. އޭރު އޭނާގެ އަވަށްޓެރިއެއްކަމަށްވާ ޢައިޝާ ވަދެގެން އަންނަނީއެވެ.\n“ސާބަހޭ. މަ ނަމަވެސް ހަދާނީ ހަމަ ތިހެން. ކުރިންވެސް ތިހެން ހެދިނަމަ މަށަކަށް އެހުރިހާ ދޮގުތަކެއް ހަދާކަށް ނުޖެހުނީހެއްނު.” ޢައިޝާ ބުނެލިއެވެ. ޢައިޝާއަކީ ރިޔާޝާގެ މާގާތް އެކުވެރިއެކެވެ. މީގެ ކުރިން އަޔާޒް އެގެއަށް ގުޅި ދުވަސްތަކުގައި ރިޔާޝާގެ އެދުމުގެ މަތިން ވާހަކަދެއްކީ ޢައިޝާއެވެ.\n“މަ ކުރިންވެސް އޭނައާއި ދިމާއަށް ހާދަ އެއްޗިއްސެއް ކީމޭ. އަދި އެވެސް މަގުމަތިން. ހަފްތާއެއް ވަންދެން ވަރަށް އަމާން. މިހާރު އަނެއްކާވެސް އެފެށީ. ފޮނި ބޮޑުވެގެން އުޅުނަސް އެއީ ދެން ބޮޑުވަރެއްނު ދޯ.” ރިޔާޝާ ފޫހިވެފައި އިނދެ ބުނެލިއެވެ. “ވެދާނެއެއްނު އޭނަ ރިޔާއަށް ހިތްކީ ކަމަށް.” ޢައިޝާ ދިމާކޮށްލިއެވެ.\n“އައްޗީޑި. މަ އޭނަޔާ؟ ނެވަރ. އިންނާނެ މީހަކު ނުވިޔަސް މަށެއް އޭނައަކާ ނީންނާނަން. އޭނަ ހުރޭ ބޮޑާކަންމަތީ މީހުންނަށް ފޮނި ދައްކަން.” ރިޔާޝާ އަނގައަށް ވައްތަރެއް ޖައްސާލިއެވެ. “ތިހެން ނުބުނޭ. ކިހިނެއް ކަންތައްވާނެ ގޮތް އިނގޭނީ؟” ޢައިޝާ ބެލީ ރިޔާޝާއަށް ވިސްނައިދެވޭތޯއެވެ. “ދެން ހެވޭ. މަގުމަތީ ސަލާންޖަހަން ޖެހުނަސް އެ ބޮޑާ ފިރިހެނާއަކާ މަށެއް ނީންނާނަން.” ރިޔާޝާ ބުނެލިއެވެ.\n“ހޫން. މީ ދެން ކޮން ވާހަކައެއް؟ އޭނަގެ ވާހަކަ ދައްކަންވެއްޖެއްޔާ ދައްކާ ކޮޅަކުން ނުލާނެ. ދެންވެސް ހިނގާބަލަ އަވަހަށް ތި ދާންއުޅޭ ފިހާރައަކަށް ދެވޭތޯ އުޅެން. މިހާރު އެހެރަ3ޖަހަނީ. މިހެން ވާހަކައިގައި ތިއްބާ ކަންނޭނގެ ޢަޞްރަށް ބަންޤި ގޮވާނީ.” ރިޔާޝާ ބުނެލިއެވެ. އަދި ދެމީހުން އެކުގައި ފިހާރައަށް ދާން ނުކުތެވެ.\nއެދުވަހުގެ ފަހުން އަޔާޒް ރިޔާޝާއަކަށް ނުގުޅައެވެ. އޭނާގެ ސަބަބުން ރިޔާޝާއަށް އިތުރު އުނދަގުލެއްވާން އޭނާ ނޭދޭތީއެވެ. އޭނާއަށް މިލިބުނީ ހާދަ ބޮޑު ނާކާމިޔާބީއެކޭ ހިތަށް އެރިއެވެ. އޭނާ ރިޔާޝާއަށް ގުޅީ އުނދަގޫކުރާކަށް ނޫނެވެ. ނަމަވެސް ރިޔާޝާ އެވާހަކަ އަޑު ނޭހީއެވެ. ކަންތައްވެފައި އޮތްގޮތުން ވާނީ އެހެންކަންވެސް އަޔާޒަށް ވިސްނެއެވެ. ހުރިހާ ކަމެއްވެސް މި ދިމާވީ އޭނާގެ ސަބަބުންކަން އޭނާ ޤަބޫލުކުރެއެވެ.\nކުރިންރޭ އަޔާޒްގެ ގެއިން ދިޔަފަހުން ޝިފާންއެއް އެގެއަކަށް ނާދެއެވެ. ގެއަށް ނައިތާނގައި ގުޅާވެސްނުލިއެވެ. ކޮންމެވެސް މީހަކާއި ދިމާކޮށް ރުޅިއަރުވާލުމަކީ ޝިފާންގެ މިޒާޖެވެ. އެކަން އެނގިހުރެ އަޔާޒް މާގަދައަށް ރުޅިއައުމުން ޝިފާން ނައީކަމުގައި އޭނާ ނިންމިއެވެ. ނަމަވެސް އޭނާވެސް ގޮތްދޫކުރާކަށް ބޭނުމެއްނުވިއެވެ. އެހެންކަމުން އޭނާ ޝިފާނަށް ގުޅަން އުޅެފައިވެސް އެޚިޔާލު ދޫކޮށްލިއެވެ. އެހެނަސް އޭނާއަށް އެގޮތުގައި ހިފަހައްޓާލެވުނީ ކުޑަ އިރުކޮޅަކުއެވެ. އޭނާގެ ހިތަށް ކުޑަނަމަވެސް ހަމަޖެހުމެއް ލިބޭނީ އެވާހަކަ ކޮންމެވެސް މީހަކާއި ހިއްސާކޮށްލެވިގެންނެވެ. އެހެންކަމުން އޭނާ ޝިފާނަށް ގުޅިއެވެ.\n“ހަލޯ! އަހަރެން ހީކުރީ ދެން ދުވަހަކުވެސް އަހަރެންނަކަށް ނުގުޅާނެކަމަށް.” އަޔާޒަށް އެއްވެސް އެއްޗެކޭ ނުބުނެވެނީސް ޝިފާން ފެށިއެވެ. އޭނާ އެހުރީ އަދިވެސް ހިތްހަމަނުޖެހިފައިކަން އޭނާގެ ރާގު ހުރިގޮތުން އެނގެއެވެ. “އެކީއްވެ؟ އަހަރެން މިހާ ހާލުގައި އުޅޭއިރުވެސް ޝިފާން މިގެއަށް އައިސްނުލި. ކުޑަމިނުން ގުޅާލާފަ ހާލުވެސް ބަލާނުލި. ޝިފާނަށް ހަމަ ރަނގަޅަށް އެނގޭނެ އަހަރެން ޝިފާންގެ އެހީ ބޭނުންވާނެވަރު. ތީ ހަމައެކަނި އަހަރެންގެ ބެސްޓް ފްރެންޑެއްނޫން. ތީ އަހަރެންގެ ބޭބެއެއް ކަހަލަ މީހެއް.” އަޔާޒް އޭނާގެ ޝަކުވާތައް ބަންޑުންކޮށްލިއެވެ. ޙަޤީޤަތުގައިވެސް އަޔާޒް ހުރީ ވަރަށް ދެރަވެފައެވެ.\n“އަހަރެން ބޭނުންވި ދާން. އެކަމަކު ހިތަށްއެރީ އަޔާއަކަށް އަހަރެންގެ އެހީ ބޭނުމެއްނުވާނެއޭ.” ޝިފާން ބުނެލިއެވެ. “އެކީއްވެ؟” ބޭބެއެއް ގޮތަށް ދެކެމުންއައި އޭނާގެ އެންމެ ގާތް އެކުވެރިޔާ، އޭނާ އެހާ ދުރުކޮށްލީތީ އަޔާޒް ވަރަށް ދެރަވިއެވެ. “އެހެންވެގެންތާ އަހަރެން ކައިރީ ނާންނާށޭ ބުނީ.” ވީގޮތް އަޔާޒަށް ރޭކާލީ އަދި ކިރިޔާއެވެ.\n“ދެން އާދޭ!” އަޔާޒް ނުރުހިފައި ބުނެލިއެވެ. “ތިހާ ރުޅިއައިސްފަ ބުނީމަ ނުދާނަން.” ޝިފާން ކުޑަކުއްޖެއްހެން ބޮޑާ ހާކާލުމުން އަޔާޒް ގާތަށް ކުޑަކޮށް ހިނިވެސްއައެވެ. “ދެން އާދެބަލަ.” އަޔާޒް އާދޭހުގެ ރާގަކަށް ބުނެލިއެވެ. “ހެހެހެ. 15 ވަރަކަށް މިނެޓުތެރޭ މި ގާތްކުރަނީ.” ފޯނު ބާއްވާފައި ޝިފާން ދެފަރާތަށް ބޯހޫރާލިއެވެ. “ކޮބާ؟ މިފަހަރު ގޮތްދޫނުކޮށެއް ނުހުރެވުނެއްނު.” ޝިފާން ހިތާހިތާ ކިޔާލިއެވެ.\nޝިފާން އައިސް ދޮރުގައި ޓަކި ޖަހާލުމުން އަޔާޒް ދޮރު ހުޅުވިއެވެ. “ޕިސްޕިސްޕިސް. ނޫނޭ ވާ ރަނގަޅު!” ތަރުތީބު ގެއްލިފައިވާ ކޮޓަރި ތެރެއަށް ނަޒަރު ހިންގާލަމުން ޝިފާން ބުނެލިއެވެ. “ތީ ދެން މާރަނގަޅު މީހެއްތަ؟” އަޔާޒް ރުންކުރު ގޮތަކަށް އެހެން ބުނެލުމުން އަޔާޒް އަދިވެސް އެހުރީ ހިތްހަމަނުޖެހިފައިކަން ޝިފާނަށް އެނގުނެވެ.\n“މަ ނުބައިވެގެން ކީއްތަ ކުރީ؟” “ހަމަ މަ އެހެން ބުނެގެން ޖެހޭތަ ނައިސް ހުންނަން؟” އަޔާޒް ހިތްހަމަނުޖެހިފައި ހުރިވަރުން އެހެން ބުނެވުނީވެސް އާދައިގެ ވަރަށްވުރެ ބާރަށެވެ. “އާނ. ދެން ގޭގެ ވެރިންގެ ހުއްދަ ނެތީސް ނުވާނެތާ އެގެއަކަށް ވަންނާކަށް.” ޝިފާން މަލާމާތުގެ ރާގަކަށް ބުނެލިއެވެ. “އަލަށް ބުނި އެއްޗެއް ނޫންދޯ އެއީ؟ އެހެންނޫނަސް އެއީ ސީރިއަސްކޮށް ބުނާ އެއޗެއް ނޫންކަންވެސް ޝިފާނއަށް އެނގޭނެ. ގައިމު އެހެން ފަހަރުތަކުގައި ތިހެން ނައިހެއް ނުހުރޭ. ދެން ކީއްވެ މިފަހަރު؟ ޝިފާން ހަމަ އަހަރެން ދުރުކޮށްލީ.” އަޔާޒް ދެރަވެލާފައި ބުންޏެވެ.\n“އޭރާއި މިހާރު ވަރަށް ތަފާތެއްނު.” ޝިފާން މާނަވީ ގޮތަކަށް ބުނެލިއެވެ. “މިހާރު ވަކި ކޮން ތަފާތެއްހުރީ؟” އަޔާޒް ހައިރާންވެފައި އަހާލިއެވެ. “ވިސްނަބަލަ. އަޔާވެސް ކިހާ ތަފާތު. މިހާރު ކުރީގައިހެން ކުޅެންގޮސް މަޖާކޮށެއްވެސް ނޫޅެމެއްނު. އޭރު އަބަދު ތިހެން ގޭގައެއްވެސް ނޯންނަމެއްނު.” ޝިފާން އެބުނި ވާހަކައާއި ދޭތެރޭ އަޔާޒް ވިސްނާލިއެވެ. ތެދެކެވެ. އޭނާގެ މިޒާޖު ވަރަށް ބޮޑަށް ބަދަލުވެއްޖެކަމުގައި އޭނާވެސް ޤަބޫލުކުރިއެވެ.\n“އޭތް. ކިހިނެއްވެފަ ތި ހުންނަނީ؟” ވިސްނުމަކަށް ގެއްލިފައި ހުއްޓާ ޝިފާން އަޔާޒްގެ ކޮނޑުގައި ޖަހާލުމުން ސިހުނެވެ. “ކީކޭ؟” “މަބުނީ ކިހިނެއްވެފަހޭ ތިހުރީ؟” ޝިފާން ބުނެލިއެވެ. “ކަމެއްނުވޭ.” އަޔާޒް ގޮސް އެނދުގައި އޮށޯވެލިއެވެ. “އޭތް. އެބައޮތް ވަރަށް އުފާވެރި ޚަބަރެއް. ރިޔާޝާ އެބައިން އާޓިފިޝަލް ބީޗްގައި.” ކުއްލިއަކަށް ހަނދާންވާ ކަހަލަ ގޮތަކަށް ޝިފާން ބުނެލިއެވެ. އަޔާޒް ކުއްލިއަކަށް ތެދުވިއެވެ. “ކިހިނެއް ޝިފާނަށް އެނގުނީ؟” އަޔާޒް ހައިރާންވެފައި އަހާލިއެވެ. “ބަލަ މަމިއައީ އެތަނުންނޭ.” ޝިފާން އެހެން ބުނެލުމުން އަޔާޒްގެ މޫނުގެ ކުލަ ފަނޑުވިއެވެ.\n“ހަމަ ރިޔާޝާއާ ދިމާ ނުވެގެންތަ ތިހުރިހާ ގޮތެއް ތިވަނީ؟” ޝިފާން އަހާލި ގޮތުން އަޔާޒް ބަލާލިއެވެ. “އާނ. އޭނަ ކައިރިން މާފަށް ނޭދެވެނީސް މަށަކަށް ހަމަޖެހުމެއް ނުލިބޭނެ. މީހަކަށް ދެރައެއް ދެވުނުކަން އިހުސާސްކުރެވުމަކީ ކިހާ ހިތް ނުތަނަވަސްވާ ކަމެއްކަން ޝިފާނަށް ތިއުޅެނީ އަދި ނުވިސްނިގެން.” އަޔާޒް ވަރަށް ސީރިއަސްކަމާއެކު ބުނެލިއެވެ.\n“ނޫނޭ. އެހެނެއްނޫން. ރުޅި ނާންނައްޗޭ. މީ އަހަރެން ވަރަށް ސީރިއަސްކޮށް ބުނާ ވާހަކައެއް. އަހަރެންނަށް ހީވަނީ އަޔާއަށް ތިހެން ތިވަނީ ހަމައެކަނި އޭނަ ކައިރިން މާފަށް ނޭދެވިގެނެއް ނޫންހެން.” ޝިފާން ބުނެލިއެވެ. “ދެރަ ކަމެއްނުދޯ. ތިނޫން އެއްޗެއް ކިޔާބަލަ. ބަލަ ޝިފާންވެސް އުޅުނިންދޯ އޭނަގެ ޚަބަރެއް ނުވެގެން. ދެން އެއަށް ކިޔަންވީ ލޯބި؟ ތިހެންވިއްޔާ މަށަށްވެސް ބުނެވިދާނެ ދޯ ޝިފާން އޭނަދެކެ ލޯބިވަނީއޭ.” އަޔާޒް ހިތްހަމަނުޖެހިފައި ބުންޏެވެ.\n“އެހެންދޯ ވާނީ އަހަރެން އޭނަދެކެ ލޯބިވަންޏާ.” ޝިފާން ވަރަށް ހަމަޖެހިލާފައި ބުނެލިއެވެ. އަޔާޒް ހައިރާންވެފައި ޝިފާނަށް ބަލާލިއެވެ. އަޔާޒްމެން ރިޔާޝާއާއި ދިމާއަށް އުނދަގޫކޮށް ހަދާ ކޮންމެ ފަހަރަކު ޝިފާން ރިޔާޝާގެ ދިފާއުގައި ވާހަކަދައްކާ ހަދައެވެ. އެހެންކަމުން އޭނާއަށް އަބަދުވެސް އެދެމީހުންގެ ގުޅުމެއް އޮންނަ ކަމަށް ޝައްކުވެއެވެ. އޭނާއަށް އެދެމީހުންގެ ގުޅުމާ ދޭތެރޭ ޝައްކުވީ ނަމަވެސް މިހާ ފާޅުކަންބޮޑު ގޮތެއްގައި ޝިފާން އެއްބަސްވާނެ ކަމަކަށް އޭނާ ހިއެއްނުކުރެއެވެ. “އާނ. އަހަރެން ނޫޅެން ކޮންމެހެން އެއްބަސްނުވާކަށް. އަހަރެން ރިޔާޝާދެކެ ވަރަށް ލޯބިވޭ.”\nthi hindhi kon filmeh kan bunevidhaanetha vaahaka dhaaleh reethi kamun film balan varh beynun vehje pls\nޝުކުރިއްޔާ! ވާހަކަ ނިމުނީމަ ބުނެލާނަން ފިލްމުގެ ނަން\nWhat shifan love’s riyasha …\nPis pis hama meehaku vaahakaeh liyaairah bunaane knmes film ehge copy ekey…..bala film vx kulhenee vaahaka liyumah fahugaey..pls vaahaka ige kuri numarabala\nDheevana vaahakai ge thanthan kolhu kiyey hen mivaahaka keema heevaneeevahakaige shifan n naveen he dialogu v .ehgoh anyway rethi\nBeautiful story. I love this story. Plx next part up soon ……………………. l am waiting for next part ????????\nޝުކުރިއްޔާ! އިރާދަކުރެއްވިއްޔާ މާދަމާ 4ވަނަ ބައި ގެނެސްދޭނަން\nReethi vaanehen heevany\nvarah reethi mi.partves.vaahaka kuriyah dhaa goives vvv reethi.mi story up kollaafa angaala dhee fiyyaa varah ufaavaane..noonee up kollaa dhuvasthah bubela dhiniyyaa rangalhu..varah interest story. keep it up.\nޝުކުރިއްޔާ! ކަމެއް ދިމާނުވަންޏާ ކޮންމެ ދުވަހަކު އަޕްކޮށްދޭނަން… އިންޝާ ﷲ\nethoofanee rey ge dialogues tha meega riyasha beynun kohfa mi hury…\ngabool nukuran ya kudhin kudhin alhe balaalaba..\nޝުކުރިއްޔާ ވާހަކަ ކިޔާލީތީ\nDhen aneh partves avas kodhecehy\nMi partves vvv reethi….\nޝުކުރިއްޔާ! އިރާދަކުރެއްވިއްޔާ މިއަދު 4ވަނަ ބައި އަޕްކޮށްލާނަން\nOh..mi story v nice ey hama..huttaanula kuriah gendhaache..\nޝުކުރިއްޔާ! އިރާދަކުރެއްވިއްޔާ މިވާހަކަ ނިމެންދެން ގެނެސްދޭނަން\nV reethi thankolheh kuru mi part\nޝުކުރިއްޔާ! ކުރުތަ؟ އެހެންވިއްޔާ 4ވަނަ ބައި ތަންކޮޅެއް ދިގުކޮށްލެވޭތޯ ބަލާނަން\nreeethi hama mi part vx\nNice story saandy\nލޯ މެރޭ ހިނދު ހީވޭ ގާތުގާ ވާހެން (21)\nހިތާމަ އެހެނިހެން ލޯބި April 23, 2017


ACE Hardware ge aharee dhuvas faahaga kuran Barbeque eh baahvaifi\nއޭސް ހާޑްވެއާގެ އަހަރީ ދުވަސް ފާހަގަ ކުރަން ބާބަކިއުއެއް\nއޭސް ހާޑްވެއާއިން ބޭއްވި ބާބަކިއު އިވެންޓް-- ފޮޓޯ: އޭސް ހާޑްވެއާ\nއޭސް ހާޑްވެއާގެ ހަތްވަނަ އަހަރީ ދުވަސް ފާހަގަ ކުރުމަށް އެ ސުޕަމާޓުން ހާއްސަ ބާބަކިއު އިވެންޓެއް މިދިޔަ މަހުގެ 30ގައި ބާއްވައިފި އެވެ.\nއެ ބާބަކިއު ބާއްވާފައި ވަނީ ރަސްފަންނު ބާބަކިއު ސަރަހައްދުގައި ރޭގަނޑު 7:00 އިން 10:00 އަށެވެ. އޭސް ހާޑްވެއާއިން ބުނީ އެ ފިހާރައިން 27 ޑިސެމްބަރުން 29 ޑިސެންބަރުގެ ނިޔަލަށް ކުރި ކޮންމެ ވިޔަފާރިއަކަށް ބާބަކިއު އެނޓްރީ ކޫޕަނެއް ދޫކޮށްފައިވާކަމަށެވެ. އަދި މީގެ އިތުރުން "ވިން އަ ގްރިލް "ގެ ނަމުގައި ލަކީޑްރޯ ކޫޕަނެއް ވެސް ދޫކޮށްފައިވާކަމަށް އޭސްހާޑްވެއާއިން ވަނީ ބުނެފަ އެވެ.\nއެ ބާބަކިއުގައި ވަރަށް ގިނަ ބަޔަކު ބައިވެރިވެފައިވާ އިރު، އެ ލަކީޑުރޯ ކޫޕަންގެ ނަސީބުވެރި ފަރާތަކަށް ހޮވިފައި ވަނީ އަހްމަދު ވިޝާހް އެވެ. ވިޝާހުއަށް ގްރިލް މާކްގެ ކެތިލް ގްރިލްއެއް އެ އިވެންޓުގައި އޭސް ހާޑްވެއާ އިން ވަނީ ހަވާލު ކޮށްފަ އެވެ. ބާބަކިއު ހެދުމަށް ބޭނުން ކުރާ ގިނަ ސާމާނު އޭސްހާޑްވެއާ އިން ލިބެން ހުރެ އެވެ. އަދި އެ ބާބަކިއު އިވެންޓް ގައި ބޭނުން ކޮށްފައި ވަނީ އެ މާޓުން ވިއްކާ ގްރިލް އެވެ.\nކޫފަންގެ ނަސީބުވެރިއަކަށް ހޮވުނު ވިޝާހުއަށް ގްރިލް ހަދިޔާ ކުރަނީ-- ފޮޓޯ: އޭސް ހާޑްވެއާ\nއޭސް ހާޑްވެއާއިން ރާއްޖޭގައި ވިޔަފާރި ފެށީ، މީގެ ހަތް އަހަރު ކުރިން، 15 ޑިސެމްބަރ 2011 ގައެވެ. އެއީ އެމެރިކާގެ ޗިކާގޯގެ އޭސް އިންޓަނޭޝަނަލް އާއި ދިވެހިރާއްޖޭގެ އަމިއްލަ ކުންފުންޏެއްކަމަށްވާ ކޯ-ލޯޑް މޯލްޑިވްސް ޕްރައިވެޓް ލިމިޓެޑްއާ ދެމެދު ވެވުނު އެއްބަސްވުމެއްގެ ދަށުން އެވެ. އެ އެއްބަސްވުމަށްފަހު އޭސް ހާޑްވެއާ އެންޑް ހޯމް ސެންޓަރުގެ ފުރަތަމަ ފިހާރަ މާލޭގައި ހުޅުވާފައިވަނީ 20 ޑިސެމްބަރ 2011 ގައެވެ. އަދި 19 ޑިސެމްބަރ 2013 ގައި ދެވަނަ ފިހާރައެއްވެސްވަނީ ހުޅުވާފަ އެވެ.


7259.00 ރުފިޔާ (ހަތްހާސް ދުއިސައްތަ ފަންސާސް ނުވަރުފިޔާ)\nއިތުރުގަޑީގައި މަސައްކަތް ކުރަންޖެހިއްޖެނަމަ ހަމަޖެހިފައިވާ އުސޫލުން އިތުރު ގަޑީގެ ފައިސާ ލިބޭނެއެވެ.\n3510.00 ރުފިޔާ (ތިން ހާސް ފަސް ސަތޭކަ ދިހަ ރުފިޔާ)\nބިޒްނަސް ޑިވެލޮޕްމަންޓް އެންޑް މާރކެޓިންގ ޑިވިޜަން\nމަޤާމުގެ މަސައްކަތާ ގުޅޭ ދާއިރާއިން ޤައުމީ ސަނަދުތަކުގެ އޮނިގަޑު ލެވެލް7ގެ ފާހެއް އޮތުން ނުވަތަ މަސައްކަތްތަކުތަކުގެ ތަޖުރިބާ ލިބިފައިވާކަން ސާބިތުކޮށް ދިނުމާއެކު އިންޓަރވިއުއިން ފާސްވުން.\nމަޤާމުގެ މަސައްކަތްކުރުމުގެ ހުނަރު/ ޤާބިލުކަން ސާބިތުކޮށްދިނުމާއެކު، މަޤާމުގެ މަސައްކަތާގުޅޭ ދާއިރާއެއްގައި 10 އަހަރު ދުވަހަށްވުރެ މަދުނޫން މުއްދަތެއްގެ ތަޖުރިބާ ލިބިފައިވާކަން ސާބިތުކޮށްދިނުމާއެކު އިންޓަރވިއުއިން ފާސްވުން.\nކަންކަމުގައި އަމިއްލަ އަށް އިސްނަގައިގެން މަސައްކަތް ކުރެވޭނެ ފަރާތަކަށްވުން.\nގިނަ ވަގުތު މަސައްކަތުގައި އުޅެވޭ ފަރާތަކަށްވުން.\nޕޯސްޓަލް ޕްރޮޑަކްޓްސްގެގޮތުގައި ބޭނުންކުރާ ތަކެތި ޑިޒައިންކުރުމާއި ތައްޔާރުކުރުން.\nކުންފުނީގެ ބޭނުންތަކަށް ޑިޒައިން ކުރަންޖެހޭ ތަކެތި ޑިޒައިންކުރުން.\nމަޤާމަށްއެދި ހުށަހަޅާ ސިޓީ (ސިޓީގައި އިޢުލާން ނަންބަރާއެކު)\nލިބިފައިވާ ތަޢުލީމީ ސެޓްފިކެޓްތަކުގެ ކޮފީ (އެޓެސްޓްކޮށްފައި)\nމި މަޤާމަށް ޝައުގުވެރިވެވަޑައިގަންނަވާ ފަރާތްތަކުން، ވަޒީފާއަށް އެދި ފޮނުވާ ސިޓީއާއި ވަނަވަރު އަދި އެކުގައިހުށަހަޅުއްވަންޖެހޭ ލިޔުންތަކާއެކު 26 މާރިޗު 2015 ވާ ބުރާސްފަތި ދުވަހުގެ 15:00ގެ ކުރިން ޕޯސްޓް ބިލްޑިންގގެ 03 ވަނަ ފްލޯރއަށް ވަޑައިގެން އެޗްއާރު ޑިޕާޓްމަންޓަށް ހުށަހެޅުއްވުން އެދެމެވެ. ސިޓީއުރައިގެ ބޭރުގައި "ވަޒީފާއަށް އެދި" މިހެން ޖައްސަވަންވާނެއެވެ.\nމި މަޤާމުތަކަށް އެދި ސިޓީ ހުށަހަޅުއްވާ ފަރާތްތަކުގެ ތެރެއިން، މަޤާމުގެ ޝަރުޠު އަދި ލިޔެކިޔުންތައް ހަމަނުވާ ފަރާތްތަކުގެ ސިޓީތައް ބާޠިލުކުރެވޭނެއެވެ. އަދި އިންޓަރވިއުއަށް ދެންނެވޭނީ ވަޒީފާއަށް އެދި ސިޓީ ހުށަހަޅާ ފަރާތްތަކުގެ ތެރެއިން ޝޯރޓްލިސްޓް ކުރެވޭ ފަރާތްތަކަށެވެ. ސިޓީ އެޑްރެސްކުރައްވާނީ:\n17 މާރިޗު 2015\nސުންގަޑި: 26 މާރިޗު 2015 1500